UTENOS RAJONO SAVIVALDYBĖS TARYBA

SPRENDIMAS

DĖL UTENOS RAJONO SAVIVALDYBĖS 2025-2027 METŲ STRATEGINIO VEIKLOS PLANO PATVIRTINIMO

2025 m. vasario 13 d. Nr. TS-54

Utena

Vadovaudamasi Lietuvos Respublikos vietos savivaldos įstatymo 15 straipsnio 2 dalies 32 punktu, Lietuvos Respublikos strateginio valdymo įstatymo 9 straipsnio 1 punktu, 24 straipsnio 2 dalimi, Strateginio valdymo metodikos, patvirtintos Lietuvos Respublikos Vyriausybės 2021 m. balandžio 28 d. nutarimu Nr. 292 „Dėl Strateginio valdymo metodikos patvirtinimo“, 200, 204 punktais, Strateginio planavimo Utenos rajono savivaldybėje organizavimo tvarkos aprašo, patvirtinto Utenos rajono savivaldybės tarybos 2023 m. birželio 29 d. sprendimu Nr. TS-179 „Dėl Strateginio planavimo Utenos rajono savivaldybėje organizavimo tvarkos aprašo patvirtinimo“, 41 punktu ir atsižvelgdama į Utenos rajono savivaldybės strateginį plėtros planą 2025-2034 metams, patvirtintą Utenos rajono savivaldybės tarybos 2024 m. gruodžio 19 d. sprendimu Nr. TS-383 „Dėl Utenos rajono savivaldybės strateginio plėtros plano 2025-2034 metams patvirtinimo“, Utenos rajono savivaldybės taryba nusprendžia:

1.	Patvirtinti Utenos rajono savivaldybės 2025-2027 metų strateginį veiklos planą (pridedama).

2.	Nurodyti, kad šis sprendimas turi būti paskelbtas Teisės aktų registre ir Utenos rajono savivaldybės interneto svetainėje www.utena.lt.

Savivaldybės meras	Marijus Kaukėnas

PATVIRTINTA

Utenos rajono savivaldybės tarybos

2025 m. vasario 13 d. sprendimu Nr. TS-54

UTENOS RAJONO SAVIVALDYBĖS

2025–2027 METŲ STRATEGINIS VEIKLOS PLANAS

I SKYRIUS

SAVIVALDYBĖS MISIJA IR VEIKLOS PRIORITETAI

Utenos rajono savivaldybės misija – sėkmingai plėtoti ir skatinti vietos savivaldą kaip demokratinės valstybės raidos pagrindą, vadovaujantis vietos savivaldos principais, vykdant viešojo administravimo ir viešųjų paslaugų teikimo funkcijas, tenkinti rajono bendruomenės viešuosius poreikius.

Utenos rajono savivaldybės tarybos 2024 m. gruodžio 19 d. sprendimu Nr. TS-383 „Dėl Utenos rajono savivaldybės strateginio plėtros plano 2025-2034 metams patvirtinimo“ patvirtintame Utenos rajono savivaldybės strateginiame plėtros plane 2025-2034 metams nustatyti 8 savivaldybės plėtros tikslai ir jiems įgyvendinti numatyti uždaviniai (žr. 1 pav.).

01.01.Taikyti pažangias valdymo sistemas ir priemones savivaldybės institucijų darbe 01.02. Vykdyti rajono patrauklumą išryškinančias rinkodaros priemones 01 plėtros tikslas. Siekti efektyvaus ir gyventojų lūkesčius tenkinančio savivaldybės institucijų valdymo 02.01. Plėtoti infrastruktūrą bei paslaugas pramonei ir verslui 02.02.Skatinti gyventojų verslumą 02 plėtros tikslas. Kurti investicijoms ir verslui palankią ekosistemą 03.01.Užtikrinti atliekų susidarymo prevenciją bei stiprinti gyventojų sąmoningumą rūšiuoti ir pakartotinai panaudoti atliekas 03.02. Išsaugoti švarią ir saugią gamtinę bei gyvenamąją aplinką 03 plėtros tikslas. Diegti tvarumo principus gyvenamoje aplinkoje 04.01. Atgaivinti viešąsias erdves Utenos mieste kuriant sveiką, jaukią bei tvarią miesto aplinką 04.02. Kurti patrauklią viešąją infrastruktūrą miesteliuose bei kaimuose 04.03. Diegti energiją taupančias bei atsinaujinančių energijos išteklių priemones savivaldybės infrastruktūroje 04.04. Plėtoti susisiekimo infrastruktūrą laikantis darnaus judumo principų 04 plėtros tikslas. Darniai vystyti Utenos miesto ir rajono viešąją infrastruktūrą 05.01. Didinti švietimo įtrauktį ir prieinamumą, sudarant saugias ugdymosi sąlygas kiekvienam asmeniui 05.02. Mažinti atotrūkį tarp švietimo paslaugų kokybės ir prieinamumo atskirose vietovėse ir įstaigose 05.03. Sudaryti palankias sąlygas gyventojų fiziniam aktyvumui ir profesionaliojo sporto plėtrai 05 plėtros tikslas. Padidinti gyventojų įtrauktį į švietimo, sporto, jaunimo veiklas bei užtikrinti aukštą šių paslaugų kokybę 06.01. Skatinti kūrybinę veiklą ir meno įvairovę 06.02. Kurti turizmui palankią aplinką 06.03. Modernizuoti viešąją kultūros ir turizmo sričių infrastruktūrą 06 plėtros tikslas. Puoselėti krašto savitumą, išnaudojant jo privalumus turizmo plėtrai 07.01. Modernizuoti asmens sveikatos priežiūros įstaigas siekiant aukštos paslaugų kokybės ir prieinamumo 07.02. Didinti visuomenės sveikatos ir prevencinių paslaugų prieinamumą 07 plėtros tikslas. Didinti kokybiškų ir inovatyvių sveikatos priežiūros paslaugų prieinamumą 08.01. Didinti būsto prieinamumą 08.02. Tolygiai plėtoti socialines paslaugas, siekiant jų prieinamumo visoms klientų grupėms 08 plėtros tikslas. Mažinti socialinę atskirtį

1 pav. Utenos rajono savivaldybės strateginio plėtros plano 2025–2034 metams tikslai ir uždaviniai.

Utenos rajono savivaldybės administracija parengė 2025–2027 metų strateginį veiklos planą (toliau – SVP). Tai - veiklos lygmens planavimo dokumentas, rengiamas vadovaujantis Lietuvos Respublikos vietos savivaldos įstatymu, Lietuvos Respublikos strateginio valdymo įstatymu, Lietuvos Respublikos Vyriausybės nutarimu patvirtinta Strateginio valdymo metodika, Utenos rajono savivaldybės tarybos sprendimu patvirtintu Strateginio planavimo Utenos rajono savivaldybėje organizavimo tvarkos aprašu, kitais planavimo procesą reglamentuojančiais susijusiais teisės aktais.

SVP sudarytas vadovaujantis Utenos rajono savivaldybės tarybos sprendimais patvirtintais dokumentais – Utenos rajono savivaldybės strateginiu plėtros 2025–2034 metais planu, kitais programavimo lygmens dokumentais bei Utenos rajono savivaldybės 2023–2027 metų veiklos prioritetais:

I prioritetas. Miesto ekonominis vystymas;

II prioritetas. Traukos centrų gyventojų laisvalaikiui kūrimas;

III prioritetas. Tvari savivaldybės plėtra;

IV prioritetas. Efektyvus ir skaidrus viešasis valdymas.

I PRIORITETAS. MIESTO EKONOMINIS VYSTYMAS

Siekiant gerinti verslo plėtrai palankią aplinką, pritraukti daugiau investicijų, ugdyti gyventojų verslumą, remti ir skatinti smulkųjį ir vidutinį verslą, 2025 - 2027 metais planuojamos įgyvendinti priemonės, didinančios Utenos miesto ir rajono investicinį patrauklumą ir ekonominį konkurencingumą:

1.	Periodiškai atnaujinti ir skelbti realiu laiku aktualią informaciją apie mieste esančias teritorijas investicijoms interaktyviame savivaldybių žemėlapyje adresu www.regia.lt duomenų sluoksnyje „Savivaldybės veikla - Teritorijos investavimui“, taip pat Utenos rajono savivaldybės internetiniame puslapyje, skiltyje „Verslui/Teritorijos investavimui“, skelbiami sklypų, tinkamų investicijoms, aprašai. Be to, numatoma skelbti atnaujinamą informaciją apie teritorijas investicijoms socialiniuose tinkluose, naudoti žiniasklaidos sklaidos priemones bei kitas informacijos viešinimo formas, siekiant aktyviai ieškoti potencialių investuotojų, siūlyti jų lūkesčius atitinkančias teritorijas investavimui.

2.	Periodiškai atnaujinti ir skelbti informaciją apie parduodamą nekilnojamąjį turtą interaktyviame savivaldybių žemėlapyje adresu www.regia.lt duomenų sluoksnyje „Savivaldybės veikla – Parduodamas nekilnojamas turtas“. Visas savivaldybės nekilnojamasis turtas (pastatai ar patalpos), kuris nereikalingas savivaldybės funkcijoms vykdyti, yra nuomojamas arba suteikiamas panaudos pagrindais. Pasibaigus galiojančių sutarčių terminams, numatoma naujam terminui skelbti viešus turto nuomos konkursus/aukcionus.

3.	Numatyti savivaldybės biudžeto lėšas ir finansuoti projektus, kurie skatina smulkiojo ir vidutinio verslo subjektų kūrimąsi ir plėtrą, verslo aplinkos gerinimą, investicijų pritraukimą, užimtumą ir investicijas į žmogiškuosius išteklius Utenos mieste ir rajone.

Siekdama padidinti Utenos rajono investicinį konkurencingumą ir skatinti naujų darbo vietų kūrimą išskirtinėmis sąlygomis, Utenos rajono savivaldybės administracija toliau tęsia procedūras, reikalingas Utenos pramonės parkui steigti. 2024 metais Lietuvos Respublikos Vyriausybė priėmė labai svarbius Utenos pramonės parko kūrimui nutarimus:

2024 m. liepos 17 d. LR Vyriausybės nutarimu Nr. 600 „Dėl projekto „Utenos pramonės parkas“ pripažinimo valstybei svarbiu projektu‘‘ Utenos pramonės parkas buvo pripažintas valstybei svarbiu projektu (toliau - Projektas). Projekto tikslas – pritraukti investicijas į vidutiniškai pažangių technologijų gamybos ir paslaugų sektorių, sudaryti palankesnes investavimo sąlygas, sukuriant infrastruktūrą šioms investicijoms, taip prisidedant prie tolygios ir tvarios Utenos regiono plėtros, siekiant ekonominių skirtumų tarp šalies regionų mažinimo. Planuojami Projekto rodikliai iki 2039 metų:

	pritraukti privačių kapitalo investicijų, kurių vertė ne mažiau kaip 53,2 mln. Eur;

	sukurti ir išlaikyti ne mažiau kaip 310 naujų darbo vietų.

2024 m. liepos 17 d. LR Vyriausybės nutarimu Nr. 601 „Dėl Utenos pramonės parko teritorijos ribų nustatymo“ buvo nustatytos Utenos pramonės parko teritorijos ribos. Utenos pramonės parko teritorija - laisvi keturi žemės sklypai, esantys adresais Pramonės g. 20, Utena (unikalus numeris 4400-4103-7992), Pramonės g. 24, Utena (unikalus numeris 4400-0662-7445), Aukštaičių g. 16, Utena (unikalus numeris 4400-4704-7445) ir Ribnikų g. 4, Utena (unikalus numeris 4400-6083-3654). Visi žemės sklypai nuosavybės teise priklauso Lietuvos Respublikai, valstybinės žemės patikėjimo teisė yra perduota Utenos rajono savivaldybei. Utenos pramonės parko teritorijos žemės sklypai išsidėstę šalia svarbios verslui ir pramonei susisiekimo infrastruktūros - pietrytinio Utenos aplinkkelio ir Utenos miesto Pramonės gatvės ir patenka į Utenos rajono teritorijos bendrajame plane apibrėžtą numatomą teritoriją pramonės parkui kurti. Utenos pramonės parko teritorija nėra vientisa, bendras teritorijos plotas yra 20,45 ha (žr. 2 pav.).

2 pav. Utenos pramonės parko teritorijos planas/ teritorijos ribų posūkio taškų valstybinėje koordinačių sistemoje žiniaraštis (M 1: 5000)

2025 m. bus rengiamas Utenos pramonės parko plėtros planas. Parengtas Utenos pramonės parko plėtros planas bus derinamas su atsakingomis institucijomis ir teikiamas Utenos rajono savivaldybės tarybai tvirtinti. Atlikus šiuos veiksmus, Utenos rajono savivaldybės tarybos sprendimu bus galima pradėti organizuoti Utenos pramonės parko steigimo ir operatoriaus parinkimo procedūras. Konkretų terminą sunku numatyti, tačiau preliminariai tikimasi Utenos pramonės parką įsteigti bei sudaryti sąlygas parkui veikti 2026 metų antrame pusmetyje.

4.	Tęsti VšĮ Utenos verslo informacijos centre vykdomos metodinės - techninės pagalbos teikimą verslą pradedantiems asmenims, finansuoti moksleivių integravimo į darbo rinką vasaros metu skatinimo programą, taip pat kūrybinių industrijų centre „Taurapilis“ veikiančio bendradarbystės centro „Spiečius“ organizuojamas ir kuruojamas veiklas, kurių dėka pradedantiesiems verslininkams siūlomos nemokamos kompiuterizuotos darbo vietos su įranga, teikiamos teminės verslo konsultacijos ugdyti tikslines verslo kompetencijas, vykdomos praktinės mentorių sesijos, organizuojami verslo ugdymo mokymai, sudaromos galimybės užmegzti naujas pažintis su kitais verslo atstovais ir įgyvendinamos kitos verslo skatinimo ir plėtros iniciatyvos.

5.	Utenos rajono savivaldybės meras su komanda numato potencialių investuotojų supažindinimą su verslo perspektyvomis, organizuodami susitikimus pagal poreikį, numatomas bendradarbiavimo tarp verslo, mokslo, kultūros įstaigų sistemos sukūrimas, viešojo ir privataus sektoriaus partnerystės projektų, atitinkančių ilgalaikius strateginius savivaldybės planavimo dokumentus rengimas, viešinimas ir įgyvendinimas. Į šias veiklas planuojama įtraukti ne tik politikus, Utenos rajono savivaldybės įstaigas ir organizacijas, bet ir Utenos rajono verslo įmones, verslininkus, potencialius investuotojus, taip pat asocijuotas verslo struktūras ir kitus suinteresuotus asmenis.

II PRIORITETAS. TRAUKOS CENTRŲ GYVENTOJŲ LAISVALAIKIUI KŪRIMAS

Utenos rajono savivaldybė, siekdama išnaudoti kūrybinių industrijų, kultūros kelių ir turizmo potencialą, 2025 metais numatys lėšas ir sudarys sąlygas burtis ir reziduoti muzikos srities ir šiuolaikiško meno atstovams Šiuolaikinio meno ir kūrybos erdvėje „Rapolas“ bei užsiimti kūrybiška veikla. Sukūrus šiuo metu trūkstamą techninę bazę priemonių veiklai ir užtikrinus prieinamumą visiems, bus sudarytos sąlygos įvairaus amžiaus ir socialinių grupių asmenims realizuoti įvairias kultūros, meno ir visuomenės užimtumo iniciatyvas, o lankytojai galės susipažinti ir įsitraukti į kūrybinius procesus, įsigyti kūrinių, lankytis renginiuose, edukacijose.

Siekdama sudaryti sąlygas aktyviai ir kūrybiškai leisti laiką senjorams, o taip pat mažinti vienišų žmonių atskirtį, teikti sveikatinimo pasaugas, Utenos rajono savivaldybė 2025 metais planuoja įkurti Senjorų dienos centrą, kuriame bendruomenės nariai bus užimami ir turės galimybę turiningai leisti laiką.

Iki 2026 metų pabaigos, panaudojant ES struktūrinių fondų lėšas, numatomas jaunimo atviros erdvės Utenos miesto sode įkūrimas. Atviroje jaunimo erdvėje bus organizuojama prevencinė veikla, taip pat bus organizuojamos paskaitos, vyks pokalbiai, įvairūs užsiėmimai jaunimui aktualiomis temomis. Erdvėje bus skiriamas dėmesys jaunimo iniciatyvų skatinimui, kad jauni žmonės su specialistų pagalba galėtų įgyvendinti jiems svarbias idėjas.

Įgyvendinus ES, valstybės ir savivaldybės biudžeto lėšomis finansuojamus projektus, visuomenei atvertas Užpalių dvaro sodybos administratoriaus namas. Šiame savivaldybės nuosavybės teise valdomame kultūros paveldo objekte sukurta šiuolaikinius poreikius atitinkanti erdvė, skirta naujų kultūros ir kultūrinio turizmo plėtros veiklų vykdymui. Tokiam pastato įveiklinimui Utenos rajono savivaldybės administracija su Utenos kultūros centru 2024-05-27 sudarė jungtinės veiklos (partnerystės) sutartį, pagal kurią bus organizuojami plataus spektro renginiai, pristatomos ekspozicijos, vyks edukacijos moderniam Užpalių krašto bei viso rajono išteklių, skatinančių turizmą, pristatymui, taip pat bus sudaromos sąlygos laikino apgyvendinimo paslaugoms teikti.

Taip pat ateityje numatoma įgyvendinti Leliūnų – keramikos sostinės viziją.

III PRIORITETAS. TVARI SAVIVALDYBĖS PLĖTRA

Planuojant kompleksiškai plėtoti miesto bei kaimo gyvenamąsias vietoves ir viešąsias erdves jose, 2025 metais numatoma skirti lėšų ir tikslinti Utenos miesto teritorijos ir Utenos rajono savivaldybės teritorijos bendruosius, o pagal poreikį - ir detaliuosius planus, kitus susijusius dokumentus, kad būtų pašalintos formalios kliūtys ir sudarytos sąlygos investicinio potencialo stiprinimui Utenos rajone.

Taip pat paminėtina, kad pagal finansines biudžeto galimybes bus atliekamas viešosios infrastruktūros modernizavimas Utenos rajono miesto ir kaimo vietovėse, pritaikant ją bendruomeniniams, visuomeniniams, verslo, rekreacijos ir kt. poreikiams. Planuojama, kad Utenos rajono seniūnijos bus sujungtos pėsčiųjų ir dviračių maršrutais. 2025-2027 metais numatoma toliau plėsti mažąją architektūrą mieste ir seniūnijose, papildomai įrengiant vaikų žaidimo ir sporto aikšteles, mamų kambarį, apšviestas bendruomenių zonas su poilsio infrastruktūra, dviračių saugyklas, takus, pritaikytus asmenims su negalia, kurti bioįvairovę nauja augmenija esamose žaliose zonose, naujais išmaniais suoliukais su galimybe pasikrauti elektronikos įrenginius, bendro naudojimo dviračių-pėsčiųjų trasų jungtimis, automobilių stovėjimo vietomis.

Tai padės didinti teritorinę sanglaudą, gerins bendruomenės gyvenimo kokybę, mažins atotrūkį tarp miesto ir miestelių viešosios infrastruktūros skirtumus ir didins pasitenkinimą gyvenamąja aplinka.

2021–2027 metų Europos Sąjungos fondų investicijų programoje numatyta, kad ES fondų investicijos bus koncentruojamos į pagrindinį vaidmenį, telkiant gyventojus ir investicijas vaidinančius miestus visuose regionuose, pasitelkiant patobulintą Integruotos teritorinės investicijos mechanizmą. Utenai, kaip regiono centrui, per Integruotos teritorinės investicijos mechanizmą siekiant skatinti tvarią Utenos miesto plėtrą, sustiprinti miesto konkurencingumą Lietuvoje ir Europoje, efektyviai naudoti valstybės ir savivaldybės biudžeto, ES struktūrinių fondų ir kitų finansinių išteklių lėšas, Utenos rajono savivaldybės administracija parengė, o Utenos rajono savivaldybės taryba 2024 metų birželio 26 d. sprendimu Nr. TS-212 „Dėl 2024 - 2029 m. Utenos miesto tvarios plėtros strategijos patvirtinimo” patvirtino Utenos miesto tvarios plėtros 2024 - 2029 metais strategiją. Strategijos priemonių plano įgyvendinimo tikslas - didinti Utenos miesto patrauklumą, skatinant investicijas ir kuriant sveiką, jaukią ir tvarią aplinką. Tikslui įgyvendinti numatyti tokie uždaviniai: 1.1. Sudaryti sąlygas investicijų pritraukimui ir ekonominio konkurencingumo didinimui, išnaudojant pramonės sektoriaus potencialą; 1.2. Atgaivinti žaliąsias viešąsias erdves ir humanizuoti gyvenamųjų rajonų aplinką, išnaudojant kompaktiškumo potencialą; 1.3. Padidinti viešųjų paslaugų įvairovę ir pagerinti jų prieinamumą Utenos mieste. Strategijos veiksmų plane patvirtinta 14 įvairių projektų Utenos mieste (Utenos senojo parko infrastruktūros sukūrimas ir pritaikymas bendruomenės ir verslo poreikiams, Utenos pramonės parko trūkstamos infrastruktūros sukūrimas, nenaudojamų ir apleistų žemės sklypų miesto teritorijoje sutvarkymas ir pritaikymas investuotojų poreikiams, miesto sveikatingumo ir sporto centro (miesto baseino) modernizavimas, pritaikant visų poreikiams, šiuolaikiškus gyventojų poreikius atitinkanti viešoji ir gyvenamoji infrastruktūra daugiabučių namų gyvenamuose kvartaluose, lokalių sporto ir sveikatingumo aikštelių, mažosios infrastruktūros, žaliųjų, lauko poilsio erdvių įrengimas miesto kvartaluose, pėsčiųjų/dviračių takų tinklo plėtra ir jungčių įrengimas, sporto aikštynų prie Dauniškio parko įrengimas/atnaujinimas ir pritaikymas naudotis vaikams, senjorams, asmenims su negalia, gamtos laboratorija Krašuonos parke (EKO daržai, basų kojų takai). Bendra projektų vertė - 20,6 mln. Eur, iš jų- 16,2 mln. Eur- Europos Sąjungos struktūrinių fondų paramos lėšos. Detalesnė informacija ir projektų aprašymai pateikiami IV skyriuje.

Utenos rajono savivaldybės administracija pirmoji Lietuvoje pradėjo ir tęsia įgyvendinti 2021-2027 metų ES finansavimo laikotarpio projektą „Socialinio būsto plėtra Utenos mieste“. Projekto tikslas – užtikrinti socialinio būsto fondo plėtrą Utenos mieste. Projektu siekiama plėtoti socialinio būsto fondą Utenos mieste, numatant įgyvendinti vaiko/šeimos ar asmens teisę į tinkamas gyvenimo sąlygas, ir taip didinti nepalankias sąlygas turinčių asmenų, t. y. asmenų su negalia (turinčių judėjimo ir (ar) psichikos ir (ar) proto negalią), kuriems reikalingas specialiai pritaikytas būstas, ir gausių šeimų, integraciją, taip pat, atsižvelgiant į bendruosius darnaus vystymosi principus, siekti užtikrinti galimybę naudotis įsidarbinimo, sveikatos priežiūros, švietimo, vaikų priežiūros, socialinėmis, kultūros ir kitomis asmenims (šeimoms) reikalingomis paslaugomis. Projekto įgyvendinimo metu numatoma nupirkti 8 būstus gausioms šeimoms ir 2 būstus, pritaikytus gyventi asmenims su negalia.

Taip pat 2025 metais pradedami įgyvendinti socialinės srities projektai, kurių metu numatoma įgyvendinti neįgalių suaugusių asmenų stacionarių socialinės globos namų deinstitucionalizacią, siekiant, kad pagalba būtų diferencijuota, atsižvelgiant į asmens savarankiškumą:

Iš dalies savarankiškiems suaugusiems asmenims ar jaunuoliams būtų suteikiamas „apsaugotas būstas“ ir sudaromos galimybės naudotis bendruomeninėmis paslaugomis, atsižvelgiant į jų specialiuosius poreikius (pvz. dienos centrų paslaugos).

Nesavarankiški asmenys gyventų grupinio gyvenimo namuose (ne daugiau kaip po 10), kuriuose būtų mokomasi gyventi su liga ar negalia, būtų skatinami įgyti savarankiško gyvenimo įgūdžius (tvarkos ir higienos palaikymo, asmeninių piniginių lėšų planavimo), dalinio užimtumo įgūdžius. Gyvenantieji grupinio gyvenimo namuose aktyviai naudotųsi ir bendruomenėje teikiamomis paslaugomis (pvz. dienos centrų paslaugos).

Asmenys, kuriems reikalinga slauga, paslaugas galėtų gauti specializuotuose slaugos ir globos namuose, kuriuose būtų teikiama visa reikalinga pagalba: slaugos, psichologinės pagalbos, sielovados paslaugos ir kita. Taip pat pagal poreikį ir asmens pasirinkimą dienos socialinė globa ir slauga būtų teikiama ir slaugomų asmenų namuose.

Siekiant pagerinti Utenos rajono ilgalaikės sveikatos priežiūros paslaugų kokybę ir prieinamumą, numatoma įsteigti paliatyviosios pagalbos paslaugų suaugusiems dienos centrą, taip pat padidinti paliatyviosios pagalbos paslaugų stacionarą, įsteigiant stacionarą, teikiantį slaugos paslaugas žmonėms, sergantiems Alzheimerio liga ir senatvine demencija, bei aprūpinant būtina medicinine įranga.

Siekdama turizmo sektoriaus plėtros 2024-2029 metų laikotarpiu ir ieškodama papildomų finansavimo šaltinių, Utenos rajono savivaldybė kartu su Anykščių ir Molėtų rajonų savivaldybėmis parengė, o Utenos rajono savivaldybės taryba 2024 metų birželio 26 d. sprendimu Nr. TS-211 „Dėl 2024 - 2029 m. funkcinės zonos Anykščių, Molėtų ir Utenos rajonų savivaldybėse (Ežerų Lietuva) strategijos patvirtinimo“ patvirtino 2024–2029 m. funkcinės zonos Anykščių, Molėtų ir Utenos rajonų savivaldybėse (Ežerų Lietuva) strategiją (toliau- FZ strategija). FZ strategijos tikslas – gerinti gyventojų fizinę ir socialinę gerovę, didinti užimtumą gerinant investicinę aplinką ir skatinti regiono ekonominį augimą išnaudojant turizmo potencialą. FZ strategijos teritorija apima tris viena šalia kitos išsidėsčiusias Utenos regiono Anykščių, Molėtų ir Utenos rajonų savivaldybes. FZ strategijos veiksmai (projektai) yra suplanuoti šiose srityse - visuomenės sveikatos stiprinimas, neformalaus švietimo paslaugų stiprinimas, verslo plėtros skatinimas, turizmo potencialo išnaudojimas.

Turizmo potencialo stiprinimo srities projektai atitiks Utenos rajono turizmo plėtros strategijoje 2022-2026 metams išskirtus 3 pagrindinius turizmo plėtros prioritetus: turizmo paslaugų įvairovės ir infrastruktūros plėtra (modernizuojama infrastruktūra poilsiavietėse ir stovyklavietėse šalia Utenos rajono savivaldybėje esančių ežerų), turistinio potencialo ir žinomumo didinimas (viešinant projekto įgyvendinimo metu atnaujintas turistams patrauklias vietas ir sukurtus maršrutus) ir ekonominio konkurencingumo skatinimas (atnaujintos poilsinės vietos skatins kurtis lauko kavines, nuomos punktus ir pan. smulkaus verslo paslaugų teikėjus). Taip pat FZ strategijoje bus siekiama integruoti „Tauragnai – vartai į Aukštaitijos nacionalinį parką“ koncepcijos įgyvendinimą ir Labės ežero pakrantės įveiklinimą, atnaujinti Alaušo ežero Sudeikiuose paplūdimį. Siekdama sudaryti sąlygas visuomenės sveikatai stiprinti, savivaldybė numato vykdyti gyventojų švietimo veiklas, įvairias sveikatos prevencijos priemones, sveikatinimo stovyklas, sveikos gyvensenos įgūdžių skatinimo veiklas, gerinti visuomenės sveikatos prevencijos paslaugų prieinamumą.

Utenos rajono savivaldybėje išlieka švietimo prioritetas – plėtoti šiuolaikišką, modernią švietimo sistemą, užtikrinant ugdymo kokybę ir užimtumą. 2025-2027 metais planuojama įdiegti atnaujintą ugdymo turinį švietimo įstaigose, taip pat dalyvauti „Tūkstantmečio mokyklų“ programoje (Utenos Adolfo Šapokos gimnazija, Utenos Dauniškio gimnazija, Utenos „Saulės“ gimnazija, Utenos Aukštakalnio progimnazija, Utenos Krašuonos progimnazija, Utenos Vyturių progimnazija ir Utenos Aukštakalnio pradinė mokykla) keturiose srityse: lyderystė, įtraukusis ugdymas, kultūrinis ugdymas ir STEAM (gamtos mokslų, technologijų, inžinerijos, matematikos mokslų) ugdymas.

Skaitmenizuojant ugdymo procesą, mokyklose tęsiamas naudojamų informacinių technologijų atnaujinimas ir naujų įsigijimas. Savivaldybėje įsteigtos karjeros ugdymo specialistų pareigybės, kurios intensyviai visose bendrojo ugdymo mokyklose įgyvendins profesinio informavimo ir orientavimo programas. Nemažas dėmesys skiriamas Ukrainos karo pabėgėlių vaikų ugdymui, jie palaipsniui integruojami į savivaldybės švietimo įstaigas. Toliau tęsiamas švietimo įstaigų renovavimo ir atnaujinimo procesas. Siekiant užtikrinti ikimokyklinio ir priešmokyklinio ugdymo prieinamumo didinimą, Utenos vaikų lopšelyje - darželyje „Varpelis“ 2025 metais bus pradėtas įgyvendinti Europos Sąjungos struktūrinių fondų lėšomis finansuojamas veiklos tobulinimo projektas, kurio veiklos nukreiptos į ankstyvojo amžiaus vaikų ugdymą, įrengiant edukacines lauko erdves, įsigyjant netaršią transporto priemonę.

2025-2026 metais planuojamas projekto „Bendrojo ugdymo prieinamumo didinimas Utenos rajono savivaldybėje” įgyvendinimas. Siekiant Utenos Krašuonos progimnazijos ugdymo erdves pritaikyti įtraukiajam ugdymui ir sudaryti sąlygas universalaus mokymosi dizaino taikymui pamokose, Utenos Krašuonos progimnazijos aplinka padės užtikrinti asmenims, turintiems specialiųjų ugdymosi poreikių, švietimo prieinamumą. Utenos Krašuonos progimnazijos patalpose ugdomi mokiniai, turintys specialiųjų ugdymo(si) poreikių, iš kurių yra ir vaikų su judėjimo negalia, todėl 2025 metais planuojama įrengti liftą, įrengti nusiraminimo kambarius.

2025 metais pradedamas įgyvendinti visos dienos mokyklos prieinamumą didinantis projektas pagal Utenos regiono plėtros plano 2022–2030 metams pažangos priemonę. Projekte numatyta, kad po projekto popamokines visos dienos mokyklos paslaugas planuojama teikti šiose Utenos rajono ugdymo įstaigose: Utenos Aukštakalnio progimnazijos „Žiburio” skyriuje, Utenos Vyturių progimnazijoje, Aukštakalnio pradinėje mokykloje. Planuojama tikslinė grupė – pradinių klasių mokiniai, nes tėvams sudėtinga suderinti šeimos ir darbo poreikius, užtikrinti vaikų saugumą ir užimtumą.

Taip pat labai svarbi veiklos kryptis 2025-2027 metų laikotarpiu išlieka Utenos rajono savivaldybės atsinaujinančių energijos išteklų veiksmų plano - žaliosios ekonomikos krypties priemonių įgyvendinimas, todėl paramos lėšomis numatomas saulės elektrinių įrengimas naujai tvarkomuose viešuosiuose objektuose, be to, numatoma palaipsniui atnaujinti viešąjį transportą ir įsigyti mažiau taršias transporto priemones. Papildomai numatoma plėsti viešų elektromobilių pakrovimo stotelių tinklą, ES lėšomis numatoma įsigyti netaršias ir asmenims su negalia vežti pritaikytas transporto priemones švietimo įstaigoje, ligoniams pervežti, socialinėms paslaugoms teikti.

Taip pat numatoma įgyvendinti projektus, kurie skirti gyvendinti konkrečias Utenos regiono atliekų prevencijos ir tvarkymo 2021–2027 m. plano, patvirtinto Utenos regiono plėtros tarybos 2023 m. liepos 21 d. sprendimu Nr. KS(T)-19, ir Utenos rajono savivaldybės atliekų prevencijos ir tvarkymo 2021–2027 metų plano regiono atliekų prevencijos ir tvarkymo 2021–2027 m. plano, patvirtinto Utenos rajono savivaldybės tarybos 2023 m. rugsėjo 28 d. sprendimu Nr. TS-235 „Dėl Utenos rajono savivaldybės atliekų prevencijos ir tvarkymo 2021-2027 m. plano patvirtinimo“ (toliau – Regioninis ir Savivaldybės planai), priemones, kuriomis, atsižvelgiant į paramos lėšomis finansuotinas veiklas, siekiama tęsti komunalinių atliekų rūšiuojamojo surinkimo pajėgumų plėtrą, prioritetu numatant skatinti bioskaidžių (tarp jų - maisto (virtuvės) atliekų rūšiavimą projekto įgyvendinimo metu aprūpinant individualias valdas bioskaidžių atliekų surinkimo priemonėmis. Taip pat numatoma plėtoti didelių gabaritų atliekų surinkimo aikštelių tinklą: įrengiant naują didelių gabaritų atliekų surinkimo aikštelę Utenos rajono savivaldybės teritorijoje (ne mieste); rekonstruojant/plečiant aikštelę, esančią Utenos mieste. Siekiant skatinti namų ūkius rūšiuoti, numatoma organizuoti įvairias viešinimo kampanijas.

IV PRIORITETAS. EFEKTYVUS IR SKAIDRUS VIEŠASIS VALDYMAS

Utenos rajono savivaldybės efektyviam viešajam valdymui užtikrinti įtakos turi 2023 m. kovo 5 d. vykusių Lietuvos savivaldybių tarybų rinkimų metu išrinkta Utenos rajono savivaldybės taryba ir politinės daugumos veiklos programa, kurioje numatyta ambicinga vizija: Utenos rajonas - atviras investicijoms, šiuolaikiškas ir patogus gyventi kraštas, kuriame išplėtota ir įveiklinta verslo, turizmo, laisvalaikio infrastruktūra, teikiamos kokybiškos ir prieinamos viešosios paslaugos bei ūkiškai ir racionaliai naudojami savivaldybės ištekliai. Utenos rajono savivaldybės rinkėjų balsais į Utenos rajono savivaldybės tarybą išrinkti 25 tarybos nariai: Jurijus Blakunovas, Linas Bražionis, Kristina Gogelienė, Arvydas Kalytis, Alvydas Katinas, Vaidas Lankauskas, Vaidas Mikšys, Arvydas Paleckis, Martynas Paukštė, Lina Penkaitienė, Martynas Petkevičius, Egidijus Puodžiukas, Eimantas Puodžiukas, Rasa Skeirienė, Eimantas Skersis, Jonas Slapšinskas, Marius Stankevičius, Nerijus Stasiulionis, Deividas Vitkūnas, Paulius Šinkūnas, Aurimas Tilindis, Kęstutis Udras, Žydrūnas Urbonas, Eglė Zarankaitė, Eimantas Žulys. Utenos rajono savivaldybėje 2023-2027 metų kadencijai meru tiesiogiai išrinktas Marijus Kaukėnas. Mero komandą sudaro du vicemerai: Rimantas Dijokas ir Daiva Pečionė, du patarėjai: Gerda Rušienė ir Gytis Stankevičius. Administracijos direktoriumi paskirtas Paulius Čyvas, o administracijos direktoriaus pavaduotoja – Edita Geleževičienė.

Taip pat tiesioginės įtakos savivaldybės valdymui turi ir bendra politinė šalies situacija po 2024 metų gegužės mėnesį įvykusių Lietuvos Respublikos Prezidento, 2024 metų birželio mėnesį vykusių atstovų į Europos Parlamentą rinkimų bei po 2024 metų spalio mėnesį vykusių Lietuvos Respublikos Seimo rinkimų, kurių metu Utenos krašto gyventojai Seimo nariu išrinko Vitalijų Šeršniovą.

Finansiniai ištekliai. Utenos rajono savivaldybės biudžeto pajamų dalį sudaro gyventojų pajamų mokestis, turto mokesčiai bei pajamos, prekių ir paslaugų mokesčiai bei pajamos, speciali tikslinė dotacija, kitos dotacijos. Utenos rajono savivaldybės plėtros tikslams pasiekti ir Savivaldybės gyventojams naudą teikiantiems projektams įgyvendinti, Savivaldybės administracija naudoja mokestines pajamas, Lietuvos Respublikos valstybės biudžeto lėšas, Europos Sąjungos struktūrinių fondų lėšas. 2025 metais neketinama skolintis papildomų lėšų ir bus siekiama, kad biudžete numatomos lėšos būtų naudojamos racionaliai ir efektyviai, o žmogiškieji ir materialiniai ištekliai būtų naudojami kokybiškam paslaugų teikimui užtikrinti, pagal poreikį peržiūrint įstaigų funkcijas ir jų valdymą. Iš savivaldybės biudžeto 2025 metais finansuojami 43 asignavimų valdytojai, iš jų – 21 švietimo įstaiga, 3 kultūros įstaigos, 3 socialinių paslaugų įstaigos, 10 seniūnijų, 3 kitos biudžetinės įstaigos, savivaldybės administracija ir 2 savivaldybės administracijos skyriai.

2025-2027 metais numatomos lėšos bendruomenių ir gimnazijų dalyvaujamojo biudžeto priemonių įgyvendinimui pagal Utenos rajono savivaldybės tarybos patvirtintus aprašus ir juose numatomus reikalavimus bei sąlygas. Bendruomenių dalyvaujamojo biudžeto priemonės tikslas – didinti gyventojų ir aktyvaus jaunimo įtraukimą į sprendimų priėmimą dėl viešųjų lėšų panaudojimo. Pagrindiniai uždaviniai yra skatinti asmenų iniciatyvą Utenos rajone, gerinti ir stiprinti vietinės valdžios ryšius su gyventojais, aktyvinti gyventojų dalyvavimą atnaujinant ar sukuriant viešąsias erdves.

Gimnazijų dalyvaujamojo biudžeto priemonės tikslas – skatinti mokinių iniciatyvas, ugdyti jų pilietiškumą, kūrybingumą, finansinį raštingumą, didinti mokinių įsitraukimą į bendruomenines veiklas, kurti atvirą, pasitikėjimu grįstą demokratišką sprendimų priėmimą, skatinti mokinių bendradarbiavimą, gerinti ir stiprinti tarpusavio ryšius.

Utenos rajono savivaldybės administracija, siekdama nuoseklios komunikacijos, kad Utenos miesto ženklas taptų atpažįstamas, būtų sukurtas ryšys su miesto gyventojais ir svečiais, detalus ir nuoseklus prekės ženklo įvaizdis, skyrė lėšas ir 2025 metais pristatys Utenos miesto identiteto formavimo ir reklamavimo koncepciją. Koncepcija taip pat kuriama, siekiant pritraukti į Utenos rajoną naujų ir susigrąžinti išvykusius gyventojus, suformuojant naują miesto traukos/privalumų identitetą ir išryškinant privalumus prieš didmiesčius - tai, kad visa Utenos paslaugų, gyvenimo infrastruktūra pasiekiama per 5 min.

Utenos rajono sveikatos priežiūros įstaigos ruošiasi planuojamiems šalies sveikatos priežiūros įstaigų tinklo bei paslaugų pertvarkos pokyčiams, planuojamos jiems reikalingos investicijos. Utenos rajono savivaldybė, siekdama gerinti teikiamų paslaugų kokybę ir prieinamumą Utenos krašto gyventojams, žada stiprinti Utenos rajono savivaldybės biudžetinių ir pavaldžių sveikatos priežiūros įstaigų veiklą ir valdymo kontrolę. Savivaldybės biudžete numatytos lėšos sveikatos priežiūros veiklos efektyvumui didinti 2025-2027 metais - trūkstamų specialybių gydytojų motyvavimui dirbti Utenos rajono savivaldybės asmens sveikatos priežiūros įstaigose.

Taip pat įgyvendinami trūkstamų specialybių pedagogų ir kitų Utenos rajonui reikalingų specialistų pritraukimo priemonių tvarkos aprašai, kurie pagal poreikį būna tobulinami.

Utenos rajono savivaldybės administracijoje siekiama didinti elektroninių paslaugų gyventojams kiekį ir kokybę, atnaujinti techninę bei programinę įrangą, kompiuterinio tinklo saugos politikos priemones. Utenos rajono savivaldybės administracija ir seniūnijos bei Savivaldybės įstaigos ir organizacijos turi savo internetinius tinklalapius, socialinius tinklus. Šiuolaikinė, inovatyvi informacinių technologijų bazė reikalauja nuolatinės priežiūros bei atnaujinimo, todėl kasmet numatoma daugiau daugiau lėšų inovatyvioms technologijoms, efektyvinančioms viešojo sektoriaus darbą. Taip pat didelis dėmesys skiriamas elektroninės informacijos sklaidai gyventojams visose srityse. Utenos rajono savivaldybė, siekdama užtikrinti Utenos miesto ir rajono viešose erdvėse nemokamo belaidžio interneto ryšio prieinamumą, numato interneto ryšio palaikymą kelerių metų laikotarpiui.

Utenos rajono savivaldybės administracijoje vykdomas strateginis, finansinis bei teritorinis planavimas. Administracijos karjeros valstybės tarnautojų kvalifikacija yra aukšta. Vykdoma korupcijos prevencija, įgyvendinamos administracinę naštą mažinančios, lygias galimybes ir teises užtikrinančios priemonės, nuolat rengiami rajono gyventojų nuomonės tyrimai dėl viešojo valdymo efektyvumo, daromos išvados ir priimami sprendimai. Dėl Savivaldybės administracijos bendradarbiavimo su valstybės institucijomis trūkumo bei atsižvelgiant į teisės aktais nustatytus draudimus, dažnai Savivaldybė turi ribotas galimybes taikyti administracinės naštos mažinimo priemones savo veikloje.

Siekiant efektyvinti viešąjį valdymą Utenos rajono savivaldybėje, numatoma įgyvendinti lygių galimybių, lyčių lygybės ir nediskriminavimo principus. Tai reiškia, kad rengiant planavimo ir jų įgyvendinimą detalizuojančius dokumentus, bus atsižvelgiama į lyčių lygybės, lygių galimybių ir nediskriminavimo (dėl lyties, rasės, tautybės, pilietybės, kalbos, kilmės, socialinės padėties, tikėjimo, įsitikinimų ar pažiūrų, amžiaus, negalios, lytinės orientacijos, etninės priklausomybės, religijos ir kitų diskriminacinių motyvų) aspektų integravimą planavimo, įgyvendinimo, stebėsenos ir vertinimo etapuose, siekiant užkirsti kelią susidaryti kliūtims arba galimybių apribojimams, kurie gali sukelti nepageidaujamas pasekmes moterims ar vyrams, taip pat visuomenės grupėms, galinčioms patirti diskriminaciją. Utenos rajono savivaldybės administracijoje patvirtinta Utenos rajono savivaldybės administracijos smurto ir priekabiavimo prevencijos politika, kuri nustato smurto ir priekabiavimo prevencijos politikos principų įgyvendinimo Administracijoje nuostatas bei vykdymo priežiūros tvarką.

Vadovaujantis Lietuvos Respublikos vaiko teisių apsaugos pagrindų įstatymo nuostatomis, valstybės ir savivaldybių įmonėse, įstaigose ir organizacijose, jeigu jose patvirtinta ne mažiau kaip 100 valstybės tarnautojų ir (ar) darbuotojų, dirbančių pagal darbo sutartis pareigybių ir tie valstybės tarnautojai ir (ar) darbuotojai dirba viename ar šalia esančiuose pastatuose, turi būti įrengti vaikų valandinės priežiūros kambariai. Tokių reikalavimų įgyvendinimas numatomas 2025 metais.

Taip pat tęstinai numatoma vykdyti Savivaldybės administracijos darbuotojų, politikų, savivaldybės įstaigų darbuotojų ir vadovų nuotolinius ar kontaktinius mokymus (priklausomai nuo situacijos ir/ ar ribojimų/finansinių galimybių), organizuoti kvalifikacijos kėlimo kursus, gerinti informacinių technologijų bazę, diegti įvairias programas, atnaujinti savivaldybės ir įstaigų interneto svetaines, gerinti teikiamas elektronines paslaugas, siekti lygių teisių įgyvendinimo, korupcijos mažinimo, administracinės naštos mažinimo, vykdyti teritorinį, finansinį ir strateginį planavimą, kurti ir plėtoti Utenos rajono įvaizdį, vystyti tarptautinį ir tarpinstitucinį bendradarbiavimą. Prie efektyvaus viešojo valdymo prisidėtų vykdomas savivaldybės bei jos įstaigų ir institucijų valdomos IT infrastruktūros konsolidavimas, valdymo optimizavimas, kokybiško interneto tinklo plėtra ir aukšto kibernetinio saugumo lygio užtikrinimas Utenos rajone, informacijos pateikimo elektroniniais kanalais didinimas, naudojant socialinius tinklus, tiesiogines transliacijas.

II SKYRIUS

SAVIVALDYBĖS PLĖTROS TIKSLAI, UŽDAVINIAI IR JŲ STEBĖSENOS RODIKLIAI

Utenos rajono savivaldybės plėtros 2025-2034 metams plano tikslai, uždaviniai ir jų stebėsenos rodikliai pateikiami 1 priede.

III SKYRIUS

PLANUOJAMI PASIEKTI REZULTATAI

Utenos rajono savivaldybės veiklos rezultatams poveikį darantys siekiai yra glaudžiai susiję ne tik su Utenos rajono savivaldybės strateginio plėtros plano prioritetinėse srityse nurodytais tikslais ir uždaviniais, bet ir Utenos rajono savivaldybės tarybos politinės daugumos 2023-2027 metų kadencijai nusimatytomis prioritetinėmis veiklos kryptimis, kurios siejasi ir yra suderinamos su 8 Utenos rajono savivaldybės veiklos plano 2025-2027 metais tvirtinamomis tęstinėmis valdymo ir funkcijų vykdymo programomis, jas įgyvendinant siekiamais uždaviniais bei numatytomis priemonėmis.

Utenos rajono savivaldybės strateginio planavimo dokumentai rengiami ir veiklos prioritetai nustatomi, vadovaujantis darnios plėtros, skaidrumo, gyventojų ir bendruomenių įtraukimo, lygių galimybių visiems užtikrinimo principais, Strateginio planavimo Utenos rajono savivaldybėje organizavimo tvarkos aprašo nuostatomis.

Utenos rajono savivaldybė 2025–2027 metų laikotarpiu tęsia pradėtus ir planuoja naujus ir tęstinius svarbius darbus (projektus), kuriems bus skiriamas Utenos rajono savivaldybės mero, savivaldybės tarybos narių, savivaldybės administracijos darbuotojų dėmesys ir Utenos rajono savivaldybės biudžeto, ES investicijų bei kitų fondų, valstybės biudžeto bei kitos lėšos pagal Strateginio plėtros plano tikslus:

1 plėtros tikslas. Siekti efektyvaus ir gyventojų lūkesčius tenkinančio savivaldybės institucijų valdymo:

Gyventojų nuomonės, apklausų organizavimas ir tarimasis su bendruomene, ieškant geriausių sprendimų strateginiais miesto ir rajono gyventojams klausimais;

Utenos rajono savivaldybės klientų aptarnavimo didinimas, diegiant klientų aptarnavimo standartus ir „vieno langelio“ aptarnavimo principus.

Viešojo transporto maršrutų atnaujinimas pagal gyventojų poreikius;

Internetinio portalo su E. demokratijos paslaugomis gyventojams sukūrimas;

Utenos miesto ir priemiesčio elektroninio bilieto įdiegimas ir keleivių informavimo sistemų skaitmenizavimas;

Utenos rajono savivaldybės, savivaldybės administracijos ir pavaldžių/ susijusių įstaigų viešųjų ryšių ir komunikacijos platformų atnaujinimas;

Viešųjų pirkimų organizavimo efektyvinimas;

Utenos miesto identiteto formavimo ir reklamavimo koncepcijos įgyvendinimas;

Viešųjų paslaugų skaitmeninimas;

Saugaus valstybinio duomenų perdavimo tinklo naudojimo ir kibernetinės saugos priemonių įgyvendinimas.

2 plėtros tikslas. Kurti investicijoms ir verslui palankią ekosistemą:

Tęsiamos Utenos pramonės parko steigimo procedūros;

„Spiečiaus“ veiklos tęstinumo užtikrinimas;

Melioracijos griovių ir juose esančių statinių remontas;

3 plėtros tikslas. Diegti tvarumo principus gyvenamoje aplinkoje:

Namų ūkiuose susidariusių asbestinio šiferio atliekų sutvarkymas;

Komunalinių atliekų tvarkymo infrastruktūros plėtra Utenos rajone;

Biologiškai skaidžių atliekų konteinerių (įskaitant maisto atliekas) individualioms valdoms įsigijimas.

4 plėtros tikslas. Darniai vystyti Utenos miesto ir rajono viešąją infrastruktūrą:

Užpalių gimnazijos katilų keitimas;

Užpalių gimnazijos pastato vidaus inžinerinių tinklų remontas;

Utenos Krašuonos progimnazijos Kuktiškių skyriaus pastato dūmtraukio remontas;

Utenos rajono savivaldybės administracijos pastato šiluminio mazgo remontas;

Utenos m. pėsčiųjų perėjų apšvietimo remonto darbai;

Utenos Vyturių progimnazijos modernizavimo darbai;

Sudeikių daugiafunkcio centro pastato kapitalinio remonto darbai;

Atsinaujinančių energijos išteklių programos priemonių įgyvendinimas;

Gatvių, dviračių ir pėsčiųjų takų infrastruktūros Utenos mieste modernizavimas ir plėtra;

Žvyruotų gatvių/ atkarpų/ akligatvių asfaltavimas;

Gaspariškių g. dalies Utenoje rekonstravimas;

Tako link „Laumės akių“ įrengimas;

Automobilių stovėjimo aikštelės Taikos g. įrengimas;

K. Donelaičio g. dalies šaligatvio ir atraminių sienelių remontas;

Elektromobilių įkrovimo prieigų tinklo plėtra Utenos mieste.

Leliūnų mst. kapinių išplėtimo darbai;

Keltuvų neįgaliesiems įrengimas;

Darnaus judumo plano priemonių įgyvendinimas;

Utenos miesto tvarios plėtros strategijos lėšomis:

-	Daugiabučių gyvenamųjų namų kvartalų infrastruktūros sutvarkymas (dalies mikrorajonų: Vyturių, Smėlio, Aukštakalnio);

-	Utenos senojo miesto parko sutvarkymas;

-	Utenos miesto baseino modernizavimas;

-	Gamtos laboratorijos įkūrimas Krašuonos parke (EKO daržai, basų pėdų takas ir pan.);

-	Laisvalaikio ir sporto aikštynų bendruomenei sukūrimas Vyžuonos parke ir šalia Dauniškio gimnazijos;

-	„Utenio“ stadiono rekonstrukcija;

-	Utenos Krašuonos progimnazijos stadiono infrastruktūros plėtros darbai (dušo ir persirengimo patalpų įrengimas);

-	Utenos Vyturių progimnazijos sporto aikštyno remonto darbai;

-	Sporto aikštynų prie Dauniškio gimnazijos įrengimo darbai;

5 plėtros tikslas. Padidinti gyventojų įtrauktį į švietimo, sporto, jaunimo veiklas bei užtikrinti aukštą šių paslaugų kokybę:

STEAM centro veiklos tęstinumo užtikrinimas;

Utenos Aukštakalnio progimnazijos „Žiburio“ skyriaus pastato atnaujinimas;

Utenos mokyklos – vaikų darželio „Eglutė“ modernizavimas;

Visos dienos mokyklos veiklai tinkamų sąlygų sudarymas Utenos Vyturių progimnazijoje, Utenos Aukštakalnio progimnazijos „Žiburio“ skyriuje ir Utenos Aukštakalnio pradinėje mokykloje (numatoma įrengti reikiamas patalpas ir aprūpinti baldais bei priemonėmis, taip pat įrengti lauko erdves veikloms;

Bendrojo ugdymo mokyklų pritaikymas įvairias fizines negalias turinčių vaikų/tėvų (globėjų)/ mokyklų personalo poreikiams. Numatoma Utenos Krašuonos progimnazijoje įrengti liftą, įsigyti netaršų autobusą bei įrengti relaksacines erdves;

Naujų ikimokyklinio ugdymo vietų kūrimas Utenos vaikų lopšelio - darželio „Varpelis“, įrengiant lauko erdves ir įsigyjant netaršų autobusą;

Tūkstantmečio mokyklų programa;

Utenos Krašuonos progimnazijos stadiono infrastruktūros plėtros darbai (dušo ir persirengimo patalpų įrengimas);

Aukštakalnio progimnazijos sporto aikštyno apsauginės tvoros įrengimas;

Utenos Vyturių progimnazijos sporto aikštyno remonto darbai;

Sporto aikštynų prie Dauniškio gimnazijos įrengimo darbai;

6 plėtros tikslas. Puoselėti krašto savitumą, išnaudojant jo privalumus turizmo plėtrai:

Leliūnų - keramikos sostinės vizijos įgyvendinimas;

Projekto „Europe direct“ bendrafinansavimas;

Preilių pilies ir Utenos dvaro istorinio kelio skaitmeninimas, siekiant skatinti turizmo paslaugų plėtrą Latvijos ir Lietuvos kultūros paveldo objektuose;

Infocentro „Vartai į Aukštaitijos nacionalinį parką“ sukūrimas;

Viešosios turizmo infrastruktūros prie Alaušo ežero plėtra;

Viešosios turizmo infrastruktūros pritaikymas lankymui Utenos rajono savivaldybėje (I-II etapai);

Viešųjų turizmo paslaugų efektyvinimas funkcinės zonos Ežerų Lietuva savivaldybėse.

7 plėtros tikslas. Didinti kokybiškų ir inovatyvių sveikatos priežiūros paslaugų prieinamumą:

Sveikatos centro sveikatos priežiūros paslaugoms teikti reikiamos infrastruktūros modernizavimas Utenos rajono savivaldybėje;

Ambulatorinės slaugos paslaugas namuose teikiančios mobilios komandos aprūpinimas įranga ir transporto priemone bei paliatyviosios pagalbos dienos centro įkūrimas Utenos rajono savivaldybėje;

Ambulatorinės slaugos paslaugas namuose teikiančios mobilios komandos aprūpinimas įranga, ilgalaikės paliatyvios pagalbos slaugos stacionaro plėtra bei stacionaro žmonėms, sergantiems Alzheimerio liga ir senatvine demencija, įsteigimas Utenos rajono savivaldybėje;

Sveikatos specialistų rengimas, pritraukimas Utenos rajono savivaldybėje;

Sveikatos centro veiklos modelio diegimas Utenos rajono savivaldybėje;

Sveika gyvensena- visuomenės sveikatos pagrindas;

Visuomenės sveikatos prevencijos paslaugų prieinamumo funkcinės zonos savivaldybėse gerinimas.

8	plėtros tikslas. Mažinti socialinę atskirtį:

Jaunimo erdvės Miesto sode įkūrimas;

Senjorų dienos centro įkūrimas;

Materialinio nepritekliaus mažinimo veiklų užtikrinimas;

Asmenų su negalia reikalų koordinavimas;

Pabėgėlių iš Ukrainos priėmimas ir ankstyva integracija;

Integruotų socialinės globos ir slaugos paslaugų teikimas asmens namuose Utenos rajono savivaldybėje;

Socialinių įstaigų veiklos finansavimo užtikrinimas ir veiklų įgyvendinimas;

Pacientų pavėžėjimo paslaugos organizavimas ir užtikrinimas;

Pagal 2021–2027 metų Europos Sąjungos fondų investicijų programos Lietuvai 4 prioritetą „Socialiai atsakingesnė Lietuva“ numatomi įgyvendinti projektai:

-	Socialinio būsto fondo plėtra Utenos mieste;

-	Institucinės globos pertvarka Utenos rajone (I-II etapai);

-	Perėjimas nuo institucinės globos prie bendruomeninių paslaugų Sostinės regione, Vidurio Vakarų Lietuvos regionuose.

IV SKYRIUS

PROGRAMOS

Utenos rajono savivaldybė 2025–2027 metais numato vykdyti 8 programas:

	01 Savivaldybės valdymo;

	02 Ekonomikos skatinimo veiksmų;

	03 Aplinkos;

	04 Infrastruktūros objektų plėtros;

	05 Kokybiškos švietimo sistemos kūrimo ir jaunimo užimtumo;

	06 Kultūrinės veiklos ir turizmo plėtojimo;

	07 Sveikatos apsaugos;

	08 Socialinės apsaugos plėtojimo.

Numatomos vykdyti programos apima visas savivaldybės institucijų bei įstaigų vykdomas funkcijas ir atliepia Utenos rajono savivaldybės strateginiame plėtros plane 2025–2034 metams nustatytus strateginio plėtros plano tikslus bei uždavinius. Programos nukreiptos į savivaldybės tarybos daugumos veiklos programos siekių įgyvendinimą. Bendras visų programų lėšų poreikis pateikiamas 1 lentelėje ir 2025-2027 metų asignavimų ir kitų lėšų pasiskirstymas pagal programas pateikiamas 1 grafike.

1 lentelė. 2025–2027 metų asignavimų ir kitų lėšų pasiskirstymas pagal programas (tūkst. eurų)

1 grafikas. 2025–2027 metų asignavimų ir kitų lėšų pasiskirstymas pagal programas

(tūkst. Eur)

01 Savivaldybės valdymo programa

2 grafikas. Savivaldybės valdymo programa ir jos uždaviniai

Savivaldybės valdymo programa (01) 01-01 Tęstinės veiklos uždavinys. Užtikrinti vykdomų funkcijų kokybę ir kiekybę 01-02 Tęstinės veiklos uždavinys. Mažinti gyventojams ir verslui tenkančią administracinę naštą

Pagal šią programą užsibrėžta įgyvendinti 2 uždavinius:

•	01-01 Tęstinės veiklos uždavinys. Užtikrinti vykdomų funkcijų kokybę ir kiekybę.

Numatoma vykdyti šias priemones:

01-01-01	priemonė: Administracijos ir mero komandos veiklos įgyvendinimas.

Šia priemone užtikrinamas Savivaldybės administracijos ir mero komandos darbo organizavimas – mokamas darbo užmokestis darbuotojams, išlaikomi pastatai ir apmokamos su ūkine veikla susijusios išlaidos. Utenos rajono savivaldybės administracijai vadovauja Administracijos direktorius ir Administracijos direktoriaus pavaduotoja. Savivaldybės administraciją sudaro 16 padalinių, 4 valstybės tarnautojai ir darbuotojai, tiesiogiai pavaldūs administracijos direktoriui, kurie vykdo Lietuvos Respublikos vietos savivaldos įstatymu ir kitais teisės aktais nustatytas funkcijas. Savivaldybės administracijos sudėtyje veikia 10 seniūnijų - Daugailių, Leliūnų, Kuktiškių, Saldutiškio, Sudeikių, Tauragnų, Utenos, Utenos miesto, Užpalių, Vyžuonų. Mero komandos sudėtis - meras, 2 vicemerai, 2 mero patarėjai ir tarybos posėdžių sekretorius.

01-01-02	priemonė: Tarybos narių ir seniūnaičių veiklos įgyvendinimas.

Įgyvendinant priemonę, užtikrinamas sklandus Utenos rajono savivaldybės tarybos darbas. Savivaldybės tarybą sudaro 25 nariai, išrinkti savivaldybės gyventojų savivaldybių tarybų rinkimuose. Savivaldybės tarybos nariai dirba savivaldybės tarybos komitetuose: Aplinkos apsaugos, socialinių, sveikatos ir kaimo reikalų, Ekonomikos, finansų, biudžeto ir turto valdymo reikalų, Švietimo, kultūros ir sporto reikalų, Teritorijų planavimo, statybos ir infrastruktūros plėtros reikalų bei Kontrolės komitete. Sprendimus taryba priima kartą per mėnesį vykstančių tarybos posėdžių metu (kartais vyksta ir dažniau, pagal poreikį). Savivaldybės tarybos nariams už darbą mokamas atlygis teisės aktų numatyta tvarka. Savivaldybės administracija vykdo savivaldybės tarybos ūkinį, techninį, finansinį aptarnavimą.

Vadovaujantis Utenos rajono savivaldybės tarybos 2021 m. balandžio 29 d. sprendimu Nr. TS-129 „Dėl Utenos rajono savivaldybės seniūnaičių išlaidų, susijusių su jų, kaip seniūnaičių, veikla, apmokėjimo ir atsiskaitymo tvarkos aprašo patvirtinimo ir išmokos dydžio nustatymo” priemonėje numatytas finansavimas seniūnaičiams su jų veikla susijusioms išlaidoms apmokėti: kanceliarinių, pašto prekių įsigijimui, telefono ir interneto ryšio paslaugoms, seniūnaičio veiklai naudojamo transporto išlaidoms. Seniūnaičiams su jų, kaip seniūnaičių, veikla susijusioms išlaidoms apmokėti skiriamos išmokos.

01-01-03 priemonė: Savivaldybės kontrolės ir audito tarnybos veiklos įgyvendinimas.

Priemone užtikrinamas Utenos rajono kontrolės ir audito tarnybos – savivaldybės biudžetinės įstaigos, kuri prižiūri, ar teisėtai, efektyviai ir rezultatyviai valdomas ir naudojamas savivaldybės turtas bei patikėjimo teise valdomas valstybės turtas, kaip vykdomas savivaldybės biudžetas ir naudojami kiti piniginiai ištekliai, išlaikymas.

01-01-04 priemonė: Gyventojų registro tvarkymas ir duomenų valstybės registrui teikimas.

Priemone užtikrinamas valstybės deleguotos funkcijos vykdymas. Priemonėje planuojamas darbo užmokestis Savivaldybės administracijos darbuotojams, įgyvendinantiems valstybės deleguotą funkciją Utenos rajone - gyventojų registro tvarkymas ir duomenų teikimas Valstybės registrui.

01-01-05 priemonė: Žemės ūkio funkcijų vykdymas.

Ši priemonė vykdoma vadovaujantis Lietuvos Respublikos vietos savivaldos įstatymo 7 straipsniu, kuriame nurodytos valstybinės (valstybės perduotos savivaldybėms) funkcijos, tai - žemės ūkio valdų ir ūkininkų ūkių registravimas, žemės ūkio naudmenų ir kitų plotų deklaravimo darbų administravimas, stichinių meteorologinių reiškinių, gyvūnų užkrečiamųjų ligų likvidavimo ir priežiūros programų įgyvendinimas, medžiojamųjų gyvūnų ir griežtai saugomų rūšių laukinių gyvūnų žemės ūkiui padarytos žalos ir nuostolių nustatymas, valstybei nuosavybės teise priklausančių melioracijos ir hidrotechnikos statinių valdymas ir naudojimas patikėjimo teise, traktorių, savaeigių ir žemės ūkio mašinų bei jų priekabų registravimas ir techninė priežiūra, kaimo plėtros priemonių įgyvendinimo administravimas ir kt.

Taip pat priemonės lėšomis vykdomas Žemės mokesčio lengvatų ūkininkams administravimas ir žalos ūkininkų ūkiams nustatymas

01-01-06 priemonė: Duomenų teikimas valstybės suteiktos pagalbos registrui.

Priemone užtikrinamas valstybės deleguotos funkcijos Duomenų teikimas valstybės suteiktos pagalbos registrui vykdymas. Priemonėje numatytos darbo užmokesčio lėšos Savivaldybės administracijos darbuotojams, įgyvendinantiems deleguotą funkciją.

01-01-07 priemonė: Valstybinės kalbos vartojimo ir taisyklingumo kontrolės įgyvendinimas.

Šia priemone užtikrinamas Utenos rajono savivaldybės vykdomą įstatymais priskirtą valstybės deleguotą funkciją - Valstybinės kalbos vartojimo ir taisyklingumo kontrolės įgyvendinimas Savivaldybės ir jos įstaigų rengiamuose dokumentuose, interneto svetainėse. Priemonėje suplanuotos darbo užmokesčio lėšos Savivaldybės administracijos darbuotojams, įgyvendinantiems deleguotą funkciją.

01-01-08 priemonė: Civilinės būklės aktų registravimas.

Priemonė vykdoma pagal Lietuvos Respublikos teisingumo ministerijos patvirtintą metodiką (fiksuojami gimimo, mirties, santuokos sudarymo, santuokos nutraukimo, civilinės būklės akto įrašo papildymo, pakeitimo ir kt. įrašai). Priemonėje suplanuotos darbo užmokesčio lėšos Savivaldybės administracijos darbuotojams, įgyvendinantiems deleguotą funkciją.

01-01-09 priemonė: Gyvenamosios vietos deklaravimas.

Priemonė skirta gyvenamosios vietos deklaravimo duomenų ir gyvenamosios vietos nedeklaravusių asmenų apskaitos duomenų tvarkymo funkcijai vykdyti. Gyvenamosios vietos deklaravimo įstatymas numato, kad visi šalies gyventojai privalo deklaruoti savo gyvenamąją vietą. Priemonėje suplanuotos darbo užmokesčio lėšos Savivaldybės administracijos darbuotojams, įgyvendinantiems deleguotą funkciją.

01-01-10 priemonė: Mobilizacijos administravimas.

Vienas iš pagrindinių mobilizacijos sistemos ir priimančiosios šalies paramos teikimo uždavinių - paskelbus mobilizaciją, užtikrinti gyvybiškai svarbių valstybės funkcijų atlikimą. Siekiant užtikrinti šio uždavinio vykdymą, Utenos rajono savivaldybės 2025 m. prioritetai – savivaldybės mobilizacinių išteklių (materialinių bei žmogiškųjų resursų) poreikio įvertinimas, turimų bei trūkstamų išteklių susisteminimas. Taip pat 2025 m. numatoma vykdyti informacinio pobūdžio priemones, skirtas tiek asmenims, dalyvaujantiems įgyvendinant mobilizacines užduotis, tiek ir kitiems savivaldybės gyventojams.

01-01-11 priemonė: Civilinės saugos organizavimas.

Civilinė sauga – tai visų institucijų ir gyventojų pasirengimas ekstremaliosioms situacijoms bei veiksmai joms gresiant ar susidarius. Siekiant užtikrinti pasirengimą ekstremaliosioms situacijoms ir kitų su civilinės saugos sistemos uždavinių įgyvendinimu susijusių funkcijų atlikimą savivaldybėje, Utenos rajono savivaldybės 2025 m. prioritetai – gyventojų perspėjimo ir informavimo organizavimo bei vykdymo tobulinimas, kolektyvinės apsaugos statinių bei priedangų tinklo plėtra, visuomenės švietimas civilinės saugos klausimais.

01-01-12 priemonė: Pirminės teisinės pagalbos teikimo organizavimas.

Savivaldybėje teikiama valstybės garantuojama ir iš valstybės biudžeto finansuojama pirminė teisinė pagalba asmenims, gyvenantiems Utenos rajono savivaldybėje. Pirminė teisinė pagalba – tai įstatymų nustatyta tvarka teikiama teisinė informacija, teisinės konsultacijos ir dokumentų, skirtų valstybės ir savivaldybių institucijoms, išskyrus procesinius dokumentus, rengimas. Priemonėje suplanuotos darbo užmokesčio lėšos Savivaldybės administracijos darbuotojams, įgyvendinantiems deleguotą funkciją.

01-01-13 priemonė: Archyvinių dokumentų tvarkymas, duomenų saugojimas.

Priemonė užtikrina tinkamą Savivaldybės administracijos archyvo tvarkymą, kontroliuoja Savivaldybės administracijos archyve saugomų dokumentų kiekį ir būklę, organizuoja dokumentų ekspertizės komisijos darbą, išduoda archyvo pažymėjimus, pažymas apie Savivaldybės administracijos valstybės tarnautojų ir darbuotojų bei Savivaldybės švietimo ir kitų Savivaldybės biudžetinių įstaigų darbuotojų darbo stažą ir darbo užmokestį.

01-01-14 priemonė: Reprezentacijos veiklos įgyvendinimas.

Priemonėje numatomos Savivaldybės atstovavimo šalies viduje ir užsienyje išlaidos. Joms priskiriama išlaidos transportui, nakvynei, maitinimui, vertėjams, gidams, gėlėms, suvenyrams, atminimo dovanoms, vizitinėms kortelėms, nuotraukoms, leidiniams ir pan.

01-01-15 priemonė: Mero rezervo veiklos organizavimas.

Vadovaujantis Lietuvos Respublikos biudžeto sandaros įstatymu, savivaldybė privalo sudaryti mero rezervą, kuris turi būti ne mažesnis nei 0,25 proc. ir ne didesnis nei 1 proc. patvirtintų savivaldybės biudžeto pajamų (neįskaitant valstybės dotacijų savivaldybių biudžetams). Mero rezervas gali būti didesnis nei 1 proc., kai yra paskelbta valstybės ir (arba) savivaldybės lygio ekstremalioji situacija ir (arba) įvesta nepaprastoji padėtis. Konkretų mero rezervo dydį kasmet nustato savivaldybės taryba, tvirtindama tų metų savivaldybės biudžetą. Mero rezervo lėšas skirsto meras. Mero rezervo lėšos naudojamos savivaldybės tarybos nustatyta tvarka: 1) ekstremaliosioms situacijoms ir (arba) ekstremaliesiems įvykiams likviduoti, jų padariniams šalinti ir padarytiems nuostoliams iš dalies kompensuoti; 2) gaisrų, stichinių nelaimių ir kitų įvykių padariniams likviduoti ir jų padarytiems nuostoliams iš dalies kompensuoti; 3) dėl nepaprastosios padėties atsiradusioms išlaidoms iš dalies apmokėti ir (arba) jos padariniams šalinti.

01-01-16 priemonė: Savivaldybių asociacijos nario mokesčio sumokėjimas.

Utenos rajono savivaldybė dalyvauja Lietuvos savivaldybių asociacijos veikloje. Šia priemone užtikrinamas dalyvio mokesčio apmokėjimas.

01-01-17 priemonė: Turto vertinimo, draudimo ir teisinės registracijos paslaugų vykdymas.

Priemonėje numatytos lėšos, siekiant užtikrinti turto vertinimo, draudimo ir teisinės registracijos paslaugų vykdymą.

01-01-18 priemonė: Neveiksnių asmenų būklės peržiūrėjimo užtikrinimas.

Utenos rajono savivaldybės tarybos 2023 m. gegužės 25 d. sprendimu Nr. TS-99 „Utenos rajono savivaldybės neveiksnių asmenų būklės peržiūrėjimo komisijos sudarymo ir jos nuostatų patvirtinimo” yra sudaryta Neveiksnių asmenų būklės peržiūrėjimo komisija, kuri peržiūri neveiksnaus tam tikroje srityje asmens būklę ir priima sprendimą dėl tikslingumo kreiptis į teismą dėl teismo sprendimo, kuriuo asmuo pripažintas neveiksniu tam tikroje srityje, peržiūrėjimo. Priemonėje suplanuotos valstybės biudžeto lėšos Neveiksnių asmenų būklės peržiūrėjimo funkcijai atlikti.

01-01-19 priemonė: Tarpinstitucinio bendradarbiavimo koordinavimas.

Tarpinstitucinio bendradarbiavimo koordinatoriaus pareigybė ir funkcijos savivaldybei yra deleguotos valstybės. Tarpinstitucinio bendradarbiavimo koordinatorius, siekiant sudaryti palankias sąlygas vaiko gerovei, užtikrina koordinuotai teikiamų švietimo pagalbos, socialinių ir sveikatos priežiūros paslaugų (toliau – Koordinuotai teikiamos paslaugos) vaikams nuo gimimo iki 18 metų (turintiems didelių ir labai didelių specialiųjų ugdymosi poreikių – iki mokslo metų, kuriais jiems sueina 21 metai, pabaigos, o tiems, kurie dėl ligos mokėsi su pertraukomis ir pateikė tokių pertraukų priežastį pagrindžiančius dokumentus, – iki mokslo metų, kuriais jiems sueina 23 metai, pabaigos), ugdomiems (mokomiems) pagal ikimokyklinio, priešmokyklinio, bendrojo ugdymo, pirminio profesinio mokymo programas (toliau – Vaikas), ir jų tėvams (globėjams, rūpintojams) koordinavimą: nustato Koordinuotai teikiamų paslaugų poreikį; inicijuoja Koordinuotai teikiamų paslaugų plėtrą, atlieka Koordinuotai teikiamų paslaugų prieinamumo ir kokybės stebėseną, informuoja vietos bendruomenę apie vaikų ir jų atstovų pagal įstatymą galimybes gauti Koordinuotai teikiamas paslaugas, atlieka Lietuvos Respublikos vaiko minimalios ir vidutinės priežiūros įstatyme nustatytas funkcijas; atlieka savivaldybės administracijos Vaiko gerovės komisijos pirmininko funkcijas; atlieka kitas teisės aktuose nustatytas funkcijas. Šioms funkcijoms įgyvendinti biudžete numatomos lėšos.

01-01-20 priemonė: Erdvinių duomenų rinkinio tvarkymas.

Savivaldybės erdvinių duomenų rinkinio tvarkymas – valstybės perduota savivaldybėms funkcija. Įgyvendinant šią priemonę, siekiama vienoje vietoje turėti parengtų ir suderintų topografinių planų ir inžinerinių tinklų planų rinkinį, kas leis žymiai efektyviau tvarkyti, kaupti ir naudoti topografinius planus bei inžinerinių tinklų planus. Priemonėje numatytos darbo užmokesčio lėšos Savivaldybės administracijos darbuotojams, įgyvendinantiems deleguotą funkciją.

01-01-21 priemonė: Jaunimo teisių apsaugos įgyvendinimas.

Priemone siekiama sudaryti palankias sąlygas formuotis jauno žmogaus asmenybei bei jo integravimuisi į visuomenės gyvenimą. Įgyvendinant priemonę, bus siekiama vykdyti jaunimo poreikius įgyvendinančių priemonių stebėseną ir, remiantis jos rezultatais, formuoti jaunimo politiką, vertinti jos rezultatus ir koordinuoti veiklą.

01-01-22 priemonė: Utenos regiono plėtros tarybos dalyvio mokesčio sumokėjimas.

Utenos rajono savivaldybė dalyvauja Utenos regiono plėtros tarybos veikloje. Šia priemone užtikrinamas dalyvio mokesčio apmokėjimas.

01-01-23 priemonė: Informacinių technologijų priemonės, priežiūra ir palaikymas savivaldybės administracijoje.

Utenos rajono savivaldybės administracija, siekiama didinti savivaldybės veiklos organizavimo efektyvumą, vystyti vientisą informacinę sistemą, integruojant atskiras informacines sistemas tarpusavyje, užtikrinant kibernetinę saugą ir elektroninių duomenų mainus tarp savivaldybės, jos įstaigų ir valstybės institucijų, kasmet nusimato lėšas kompiuterinės ir organizacinės technikos atnaujinimui, įsigyjant naują įrangą, o taip pat šioje priemonėje planuojamos lėšos įrangos priežiūrai, kad būtų užtikrintas jos funkcionavimas.

Šioje priemonėje numatomos lėšos programinės įrangos aprūpinimui ir jos priežiūrai siekiant, kad tinkamai funkcionuotų veiklai naudojama kompiuterinė ir organizacinė technika. Kompleksiškai atnaujinama techninė ir programinė įranga Utenos rajono savivaldybės administracijos ir padalinių darbo vietose leidžia didinti darbo vietų patikimumą ir atitikimą duomenų saugos reikalavimams, užtikrinti naudojamos programinės įrangos legalumą, galimybę pagal poreikį saugiai dirbti nuotoliniu būdu.

Priemonėje numatomos lėšos Saugaus valstybinio duomenų perdavimo tinklo (SVDPT) naudojimo ir kibernetinės saugos priemonėms (ugniasienės, tinklo serverių atakų prevencijos sistema), naudojamoms Utenos rajono savivaldybės administracijoje ir savivaldybės įstaigose bei leidžiančioms užtikrinti vidinio tinklo, informacinių sistemų ir duomenų saugumą, įgyvendinti.

Savivaldybės teisės aktai, reglamentuojantys kibernetinės ir duomenų saugos organizacinius procesus, naudojamos techninės priemonės leidžia išvengti, aptikti ir reaguoti į kibernetinius incidentus, įvertinti rizikas, palaikyti informacinių sistemų ir procesų veiklą ir apsaugoti turimus duomenis bei IT įrangą. Periodiškai organizuojami kibernetinės saugos mokymai ir testai savivaldybės administracijos ir įstaigų darbuotojams.

01-01-25 priemonė: Viešosios informacijos (įskaitant informaciją apie socialinį dialogą) sklaidos vykdymas.

Priemonėje planuojamos lėšos, būtinos žiniasklaidos priemonėmis pateikti informaciją visuomenei apie savivaldybės tarybos veiklą, savivaldybės mero, savivaldybės administracijos direktoriaus, savivaldybės administracijos padalinių darbą, įgyvendinamus projektus, renginius, socialines ir kitas svarbias gyventojams akcijas ir inciatyvas, priimtus norminius teisės aktus bei su tuo susijusią informaciją.

01-01-26 priemonė: Internetinio ryšio modernizavimas ir užtikrinimas Utenos rajone.

Atnaujinant kompiuterinį tinklą Utenos rajono savivaldybės įstaigose, lėšos bus naudojamos techninės ir programinės kompiuterinio tinklo ir informacinių sistemų saugos politikos priemonėms įgyvendinti, interneto ryšio greitaveikos didinimui savivaldybės įstaigose užtikrinti.

Visose Utenos rajono švietimo įstaigose naudojamas šviesolaidinis internetas su vartotojų hierarchija ir administravimo funkcijomis. Šioje priemonėje numatytomis lėšomis Utenos rajono savivaldybės administracija užtikrina šviesolaidinio interneto ryšio įrangos techninę priežiūrą, ryšio kanalų nuomos paslaugų apmokėjimą, galinės tinklo įrangos atnaujinimą, saugaus belaidžio ryšio šveitimo įstaigose sistemos palaikymą.

01-01-29 priemonė: Valstybinės žemės, valdomos patikėjimo teise, administravimas.

Priemonėje numatomos lėšos Nacionalinės žemės tarnybos prie Aplinkos apsaugos ministerijos patikėjimo teise valdytos ir nuo 2024 metų savivaldybei perduotos patikėjimo teise valdyti valstybinės žemės, esančios miestų ir miestelių teritorijų administracinėse ribose, administracinių paslaugų teikimui: valstybinės žemės nuomai, panaudai, sandorių dėl žemės servitutų valstybinėje žemėje nustatymo sudarymui, sutikimų išdavimui ir kitoms teisės aktuose nustatytoms administracinėms paslaugoms teikti. Priemonėje numatytos darbo užmokesčio lėšos Savivaldybės administracijos darbuotojams, įgyvendinantiems deleguotą funkciją.

01-01-30 priemonė: Asmenų su negalia reikalų koordinavimo atlikimas.

Lietuvos Respublikos asmens su negalia teisių apsaugos pagrindų įstatymo 16 straipsnio 2 dalyje nurodoma, kad savivaldybės administracija atlieka asmenų su negalia reikalų koordinavimo funkciją, kurios tikslas – koordinuoti asmenų su negalia socialinės integracijos politikos ir asmenų su negalia teisių, nustatytų tarptautiniuose dokumentuose, kuriuos Lietuvos Respublika yra ratifikavusi ar kitaip prie jų prisijungusi, Europos Sąjungos ir Lietuvos Respublikos teisės aktuose, įgyvendinimą savivaldybės teritorijoje ir stiprinti valstybės ir savivaldybės institucijų bei įstaigų, dirbančių asmenų su negalia socialinės integracijos politikos srityje, bendradarbiavimą. Asmenų su negalia reikalų koordinavimo funkcijos atlikimas finansuojamas iš savivaldybės biudžeto lėšų ir iš valstybės biudžeto dotacijų savivaldybių biudžetams. Valstybės biudžeto dotacijų skyrimo asmenų su negalia reikalų koordinavimo funkcijos atlikimui finansuoti tvarką nustato Socialinės apsaugos ir darbo ministras.

01-01-31 priemonė: Lygių galimybių užtikrinimo įgyvendinimas.

Lietuvos Respublikos socialinės apsaugos ir darbo ministro 2024 m. kovo 29 d. įsakymu Nr. A1-245 „Dėl Lygių galimybių, moterų ir vyrų lygybės bei apsaugos nuo smurto artimoje aplinkoje ir pagalbos smurto artimoje aplinkoje pavojų patiriantiems asmenims ar smurtą patyrusiems asmenims įgyvendinimo kokybės standartą savivaldybių administracijoms patvirtinimo“ patvirtino Lygių galimybių, moterų ir vyrų lygybės bei apsaugos nuo smurto artimoje aplinkoje ir pagalbos smurto artimoje aplinkoje pavojų patiriantiems asmenims ar smurtą patyrusiems asmenims įgyvendinimo kokybės standartą savivaldybių administracijoms (toliau – Standartas).

Standartas apibrėžia savivaldybės funkcijų lygių galimybių, moterų ir vyrų lygybės bei apsaugos nuo smurto artimoje aplinkoje ir pagalbos smurto artimoje aplinkoje pavojų patiriantiems asmenims ar smurtą patyrusiems asmenims srityse įgyvendinimo sąlygas bei veiksmus, skirtus savivaldybės administracijai, kaip paslaugų teikėjai.

Standarto įgyvendinimo tikslai:

1. efektyvus nuostatų, įtvirtinančių asmenų lygybę ir draudimą varžyti jų teises ir teikti jiems privilegijas dėl lyties, rasės, odos spalvos, tautybės, pilietybės, kalbos, kilmės, socialinės padėties, tikėjimo, religijos ar įsitikinimų, pažiūrų, amžiaus, lytinės orientacijos, negalios, sveikatos būklės, etninės priklausomybės ar kt., įgyvendinimas;

2. efektyvus lygių galimybių moterims ir vyrams visavertiškai gyventi visuomenėje sudarymas: lygiaverčiai dalyvauti visuomeniniame ir šeimos gyvenime bei priimti sprendimus, mokytis, dirbti ir užsidirbti, derinti darbo ir šeimos įsipareigojimus, gyventi sveiką ir finansiškai stabilų gyvenimą, gauti kokybiškas ir prieinamas paslaugas, turėti lygiavertę prieigą prie ekonominių, socialinių bei kultūrinių išteklių ir kt.;

3. efektyvi smurto artimoje aplinkoje prevencija, užkertant kelią smurtui artimoje aplinkoje, pagalbos teikimas smurto artimoje aplinkoje pavojų patiriantiems, smurtą artimoje aplinkoje patyrusiems bei smurto artimoje aplinkoje pavojų keliantiems asmenims.

Vadovaujantis Standartu, Utenos rajono savivaldybės administracija ne rečiau kaip kas 2 (dvejus) metus įsivertins savivaldybės funkcijų lygių galimybių, moterų ir vyrų lygybės bei apsaugos nuo smurto artimoje aplinkoje ir pagalbos smurto artimoje aplinkoje pavojų patiriantiems asmenims ar smurtą patyrusiems asmenims srityse įgyvendinimą.

01-01-32 priemonė. Viešųjų paslaugų perdavimas NVO, socialiniam ar privačiam verslui.

Numatoma, jog bus organizuojamos dizaino mąstysenos dirbtuvės – pagrindinės socialinės problemos, kurią norima išspręsti, identifikavimui. Dirbtuvių metu bus sukuriami inovatyvūs, tikslinės grupės poreikius atitinkantys sprendimai pasirinktai problemai, kurie toliau gali būti toliau vystomi. Kitu projekto etapu bus parengta pokyčių teorija, identifikuoti poveikio matavimo, stebėsenos ir vertinimo metodai ir rodikliai ir pagal tai su konsultantais parengti viešųjų pirkimų dokumentai poveikio pirkimui vykdyti ir parinkti perduodamos paslaugos teikėją. Tai yra nefinansinė priemonė.

	01-02 Tęstinės veiklos uždavinys. Mažinti gyventojams ir verslui tenkančią administracinę naštą.

01-02-01 priemonė: Teisės aktų analizės ir elektroninės sklaidos administracinės naštos mažinimo aspektu atlikimas.

Tai - nefinansinė priemonė, kuri vykdoma vadovaujantis Lietuvos Respublikos administracinės naštos mažinimo įstatymo 6 straipsnio 1 dalimi. Priemonėje numatyta vykdyti priimamų teisės aktų, kuriuose nustatomi informaciniai įpareigojimai fiziniams ir juridiniams asmenims, analizė (vertinimas), siekiant mažinti administracinę naštą maksimaliai supaprastinant administracines procedūras, mažinant laiko sąnaudas ir finansines išlaidas.

01-02-02 priemonė: Administracinės naštos mažinimo viešinimas, užtikrinimas ir kontrolė.

Šia nefinansine priemone siekiama užtikrinti administracinės naštos stebėseną bei viešumą.

Programos asignavimų esminių pakeitimų, palyginti su praėjusiais 2024 metais, paaiškinimai. Pagal išvardintus prioritetus 2025-2027 metams šioje programoje planuojamos lėšos padidėjo administracijos, mero komandos, tarybos narių ir seniūnaičių veiklos išlaidoms, reprezentacijos ir mero rezervo išlaidoms, taip pat kompiuterinei technikai ir programavimo įrangai, jos priežiūrai ir saugumui, Utenos r. savivaldybės Kontrolės ir audito tarnybos išlaikymui, planuojami asignavimai išvardintoms reikmėms didėja 9 procentais, palyginti su praėjusiais 2024 metais, ir sudaro apie 10 procentų visų biudžeto išlaidų.

Programa yra tęstinė ir neterminuota.

Programos vykdytojai – Utenos rajono savivaldybės administracija, Utenos r. savivaldybės kontrolės ir audito tarnyba; Utenos rajono savivaldybės administracijos Daugailių seniūnija; Utenos rajono savivaldybės administracijos Kuktiškių seniūnija; Utenos rajono savivaldybės administracijos Leliūnų seniūnija; Utenos rajono savivaldybės administracijos Saldutiškio seniūnija; Utenos rajono savivaldybės administracijos Sudeikių seniūnija; Utenos rajono savivaldybės administracijos Tauragnų seniūnija; Utenos rajono savivaldybės administracijos Utenos seniūnija; Utenos rajono savivaldybės administracijos Užpalių seniūnija; Utenos rajono savivaldybės administracijos Vyžuonų seniūnija; Utenos rajono savivaldybės administracijos Utenos miesto seniūnija.

Programos koordinatoriai:

Paulius Čyvas, Administracijos direktorius, tel. +370 687 43809; el. p. paulius.cyvas@utena.lt;

Romualda Serbentienė, Strateginio planavimo ir investicijų skyriaus vedėja, tel. +370 614 10812, el. p. romualda.serbentiene@utena.lt.

3 lentelė. Utenos rajono savivaldybės 2025-2027 metų 01 Savivaldybės valdymo programos uždaviniai, priemonės, asignavimai ir kitos lėšos (tūkst. eurų) pateikiami Microsoft Excel formatu 2 priede.

4 lentelė. Utenos rajono savivaldybės 2025-2027 metų 01 Savivaldybės valdymo programos uždaviniai, priemonės ir jų stebėsenos rodikliai pateikiami Microsoft Excel formatu 3 priede.

02 Ekonomikos skatinimo veiksmų programa

3 grafikas. Ekonomikos skatinimo veiksmų programa ir jos uždaviniai

Ekonomikos skatinimo veiksmų programa (02) 02-01 Tęstinės veiklos uždavinys. Kurti verslui palankią aplinką

Pagal šią programą užsibrėžta įgyvendinti 1 uždavinį:

	02-01 Tęstinės veiklos uždavinys. Kurti verslui palankią aplinką.

Numatoma vykdyti šias priemones:

02-01-01 priemonė: Verslo programų ir projektų rėmimas.

Šia priemone siekiama sudaryti palankias sąlygas verslo plėtrai, investicijų pritraukimui, didinant savivaldybės teritorijos konkurencingumą ir patrauklumą. Priemonė vykdoma vadovaujantis Utenos rajono savivaldybės tarybos 2023 m. gruodžio 22 d. sprendimu Nr. TS-322 „Dėl projektų „Utenai reikia tavęs“, finansuojamų iš Utenos rajono savivaldybės biudžeto, tvarkos aprašo patvirtinimo“ pavirtintu Projektų „Utenai reikia tavęs“ finansavimo tvarkos aprašu (toliau - Aprašas). Vadovaujantis šiuo Aprašu, Priemonei skirtomis Savivaldybės biudžeto lėšomis iš dalies (ne daugiau kaip 90 procentų tinkamų finansuoti išlaidų) finansuojami projektai pagal veiklos sritį Ekonomikos skatinimas ir plėtra. 2025 m. numatomas šios srities projektų prioritetas - Utenos rajono savivaldybės investicinio patrauklumo stiprinimas ir verslumo didinimas, siekiant skatinti iniciatyvas kurti, išlaikyti ir plėsti verslą.

02-01-02 priemonė: Galimybių studijų, tyrimų, investicijų projektų, plėtros programų ir pan. rengimas.

2025 metais yra planuojama parengti Utenos pramonės parko plėtros planą, rengti investicinius projektus/galimybių studijas ir inicijuoti tyrimus, siekiant įvertinti investicijų poreikį ir užtikrinti investicinių projektų atitiktį projektų finansavimo gairėse keliamiems reikalavimams.

02-01-03 priemonė: Projektų finansavimas pareiškėjo prisidedamai daliai kompensuoti.

Priemonėje numatomos lėšos projektų finansavimui (pareiškėjo prisidedamai daliai ir būtinoms projektui įgyvendinti išlaidoms kompensuoti) ir projektų bendrafinansavimui užtikrinti, kai projektą vykdo savivaldybės biudžetinė įstaiga. Taip pat numatomos lėšos projektų finansavimui (pareiškėjo prisidedamai daliai ir būtinoms projektui įgyvendinti išlaidoms kompensuoti), kai projektą vykdo ne biudžetinė savivaldybės įstaiga ir yra gavusi savivaldybės tarybos įsipareigojimą skirti lėšas.

02-01-04 priemonė: Smulkiojo ir vidutinio verslo rėmimo programa.

Priemone siekiama paskatinti gyventojų ekonominį aktyvumą, skatinti smulkiojo ir vidutinio verslo subjektų kūrimąsi ir plėtrą, verslo aplinkos gerinimą, investicijų pritraukimą, užimtumą ir investicijas į žmogiškuosius išteklius Utenos mieste ir rajone. Smulkiojo ir vidutinio verslo subjektų rėmimo programa yra įgyvendinama nuo 2014 metų. Iš programai vykdyti skirtų Savivaldybės biudžeto lėšų yra finansuojami (ne daugiau kaip 80 procentų tinkamų finansuoti išlaidų) smulkiojo ir vidutinio verslo subjektų verslo projektai Priemonė vykdoma, vadovaujantis Utenos rajono savivaldybės tarybos 2024 m. kovo 28 d. sprendimu Nr. TS-60 „Dėl Utenos rajono savivaldybės smulkiojo ir vidutinio verslo subjektų rėmimo programos lėšų naudojimo tvarkos aprašo patvirtinimo“ pavirtintu Utenos rajono savivaldybės smulkiojo ir vidutinio verslo subjektų rėmimo programos lėšų naudojimo tvarkos aprašu.

02-01-05 priemonė: Kaimo rėmimo priemonių plano vykdymas.

Priemonė vykdoma, vadovaujantis Utenos rajono savivaldybės tarybos 2023 m. gruodžio 22 d. sprendimu Nr. TS-322 „Dėl projektų „Utenai reikia tavęs“, finansuojamų iš Utenos rajono savivaldybės biudžeto, tvarkos aprašo patvirtinimo“ patvirtintu Projektų „Utenai reikia tavęs“ finansavimo tvarkos aprašu (toliau - Aprašas). Vadovaujantis šiuo Aprašu, savivaldybės biudžeto lėšomis iš dalies finansuojami tiek ūkininkų, tiek kaimo bendruomenių teikiami projektai pagal veiklos sritį „Kaimo plėtros skatinimas“. Utenos rajono ūkininkams suteikiama galimybė gauti finansavimą projektams, kuriuose numatytos investicijos užtikrintų efektyvesnį ūkininkavimą, ūkiuose užaugintų produktų perdirbimą, tiekimą rinkai bei konkurencingumo didinimą. Siekiant užtikrinti gyventojų užimtumą kaimo vietovėse bei ekonomikos skatinimą, planuojama remti smulkiuosius ir vidutinius Utenos rajono ūkininkus. Ūkių savininkai, pasinaudodami šia parama galės įsigyti įrangos, statybinių medžiagų ūkinių pastatų remontui ir pan. Tai svarbi ir reikalinga parama smulkiems ir vidutiniams rajono ūkiams. Savivaldybės biudžeto lėšomis finansuojamų projektų pagalba bus užtikrinamas ir Utenos rajone veikiančių bendruomeninių organizacijų (kaimo bendruomenių) gyvybingumas, veiklos tęstinumas, plėtros galimybės bei skatinamas naujų bendruomeninių organizacijų kūrimasis.

Programos asignavimų esminių pakeitimų, palyginti su praėjusiais 2024 metais, paaiškinimai.

2025 m. šioje programoje planuojami 25 procentais didesni asignavimai (palyginti su 2024 metais) dėl savivaldybės tarybos pritarimus gavusių projektų finansavimo pareiškėjų prisidedamai daliai (ne Utenos rajono savivaldybės administracijos vykdomiems projektams) kompensuoti.

Programa yra tęstinė ir neterminuota.

Programos vykdytojai – Utenos rajono savivaldybės administracija, Utenos A. ir M. Miškinių viešoji biblioteka, Utenos kraštotyros muziejus, Utenos daugiafunkcis sporto centras.

Programos koordinatoriai:

Gerda Rušienė, Mero patarėja, tel. +370 623 46578; el. p. gerda.rusiene@utena.lt;

Romualda Serbentienė, Strateginio planavimo ir investicijų skyriaus vedėja, tel. +370 614 10812, el. p. romualda.serbentiene@utena.lt.

3 lentelė. Utenos rajono savivaldybės 2025-2027 metų 02 Ekonomikos skatinimo veiksmų programos uždaviniai, priemonės, asignavimai ir kitos lėšos (tūkst. eurų) pateikiamos Microsoft Excel formatu 4 priede.

4 lentelė. Utenos rajono savivaldybės 2025-2027 metų 02 Ekonomikos skatinimo veiksmų programos uždaviniai, priemonės ir jų stebėsenos rodikliai pateikiami Microsoft Excel formatu 5 priede.

03 Aplinkos programa

4 grafikas. Aplinkos programa ir jos uždaviniai

Aplinkos programa (03) 03-01 Tęstinės veiklos uždavinys. Įgyvendinti aplinkos kokybės gerinimo ir apsaugos priemones 03-02 Tęstinės veiklos uždavinys. Užtikrinti saugią gyvenamąją aplinką 03-03 Pažangos uždavinys. Tobulinti atliekų tvarkymo ir aplinkos išsaugojimo sistemą

Pagal šią programą užsibrėžta įgyvendinti 3 uždavinius:

	03-01 Tęstinės veiklos uždavinys. Įgyvendinti aplinkos kokybės gerinimo ir apsaugos priemones.

Numatoma vykdyti šias priemones:

03-01-01 priemonė: Aplinkos tvarkymo ir komunalinių darbų vykdymas.

Priemonėje numatomos lėšos Utenos miesto seniūnijos gatvių, šaligatvių ir kitų susisiekimo komunikacijų šlavimo, sniego valymo ir barstymo paslaugoms atlikti, miesto parkų, gėlynų ir teritorijų prie daugiabučių gyvenamųjų namų, veikiančių ir neveikiančių kapinių priežiūrai, komunalinių atliekų surinkimui iš miesto bendrojo naudojimo teritorijų užtikrinti, miesto želdynų priežiūrai, gatvių, šaligatvių, kelių ir kitų susisiekimo komunikacijų priežiūros, tvarkymo ir remonto darbams atlikti. Taip pat numatomos lėšos visų miesto maudyklų paruošimui vasaros sezonui ir priežiūros darbams sezono metu atlikti, užtikrinti miesto fontanų eksploataciją, organizuoti vaikų žaidimo ir sporto aikštelių valymą ir priežiūrą, šunų ekskrementų surinkimo dėžių priežiūrą, miesto kalėdinį papuošimą, mieste vykstančių savivaldybės renginių techninę priežiūrą (šiukšlių dėžės, konteineriai, biotualetai ir t. t.). Numatomos lėšos kaimiškosioms seniūnijoms - bendrojo naudojimo teritorijų, paplūdimių, piliakalnių, memorialinių vietovių, paveldo objektų priežiūros ir tvarkymo darbams (valymas, krūmų ir medžių išpjovimas, statinių įrengimas, priežiūra, atnaujinimas, keitimas ir pan.) atlikti bei seniūnijų kapinių priežiūros darbams vykdyti (žolės šienavimas, atliekų tvarkymas ir kt.). Taip pat numatomos lėšos miestelių ir kaimų viešųjų želdynų, sporto ir vaikų žaidimo aikštelių priežiūrai, viešųjų erdvių pritaikymui renginiams.

Priemonėje numatomos lėšos UAB „Utenos komunalininkas“ įstatinio kapitalo didinimui, nes ši įmonė teikia priemonėje aprašytas paslaugas.

03-01-03 priemonė: Bešeimininkių ir bepriežiūrių gyvūnų laikinos globos ir priežiūros veiklos organizavimas.

Įgyvendinant Lietuvos Respublikos gyvūnų gerovės ir apsaugos įstatymo nuostatas, savivaldybės meras organizuoja bešeimininkių gyvūnų augintinių skaičiaus mažinimo savivaldybės teritorijoje veiklą, bepriežiūrių ir bešeimininkių gyvūnų laikinąją globą, bepriežiūrių gyvūnų grąžinimą savininkams. Šio įstatymo nuostatos įgyvendinamos pasirašius paslaugų sutartį su Utenos rajono gyvūnų mylėtojų draugija - 2024 m. rugpjūčio 22 d. pasirašyta paslaugų viešojo pirkimo - pardavimo sutartis Nr. S3-98. Paslaugos bus teikiamos 35 mėnesius nuo paslaugų teikimo dienos, t. y. nuo 2024 m. rugsėjo 27 d.

03-01-04 priemonė: Aplinkosauginių priemonių įgyvendinimas.

Saugus asbesto atliekų sutvarkymas savo lėšomis gyventojams yra gana brangus. Dalis gyventojų asbesto atliekų neperduoda jas tvarkančioms įmonėms, o šias atliekas sandėliuoja savo teritorijoje arba jų atsikrato neleistinu būdu. Savivaldybės tikslas – siekiant užtikrinti sveikesnę Utenos rajono aplinką, surinkti, išvežti ir saugiai pašalinti Savivaldybės teritorijoje namų ūkiuose susidariusias asbestinio šiferio atliekas. Tuo tikslu asbesto atliekoms tvarkyti 2025 m. planuojama teikti paraišką finansavimui gauti.

03-01-05 priemonė: Savivaldybės aplinkos apsaugos rėmimo specialiosios programos vykdymas.

Savivaldybės aplinkos apsaugos rėmimo specialiosios programos tikslas – užtikrinti savivaldybės gyventojams sveiką aplinką, skatinant darnią ekonomikos ir visuomenės plėtrą, gerinant aplinkos kokybę, saugant gamtinę įvairovę ir tausojant išteklius. Programa vykdoma įgyvendinant šias pagrindines priemones: aplinkos kokybės gerinimas ir apsaugos priemonės; atliekų tvarkymo infrastruktūros plėtros priemonės; atliekų, kurių turėtojo nustatyti neįmanoma arba kuris nebeegzistuoja, tvarkymo priemonės; visuomenės švietimo ir mokymo aplinkosaugos klausimais priemonės, želdynų ir želdinių apsaugos, tvarkymo, būklės stebėsenos, želdynų kūrimo, želdinių veisimo ir inventorizavimo priemonės. Šioje programoje taip pat numatoma įgyvendinti prevencines priemones, kuriomis siekiama išvengti medžiojamųjų gyvūnų daromos žalos ir kitas priemones ir tam numatomos lėšos.

Želdynų įstatymo nuostatos planuojamu laikotarpiu taip pat bus įgyvendinamos, vykdant Utenos rajono savivaldybės mero 2024 m. sausio 11 d. potvarkiu Nr. MP - 29 „Dėl Utenos rajono želdynų ir želdinių būklės stebėsenos 2024–2028 metų programos patvirtinimo“ patvirtintą Utenos rajono želdynų ir želdinių būklės stebėsenos 2024–2028 metų programą, Utenos miesto želdynų ir želdinių inventorizaciją. 2025 m. numatoma inventorizuoti Aukštakalnio pušyno, Aukštakalnio kvartalo, Aukštakalnio gatvės želdinius. Sekamas Viešųjų atskirųjų želdynų ploto normos įvykdymas miesto ir miestelių teritorijose, t. y. visos savivaldybės rodiklio vidutinė reikšmė (m2/1 gyv.) turi atitikti Lietuvos Respublikos aplinkos ministro 2007 m. gruodžio 21 d. įsakymu Nr. D1-694 „Dėl viešųjų atskirųjų želdynų plotų normų ir priklausomųjų želdynų plotų normų apskaičiavimo tvarkos aprašo patvirtinimo“ patvirtintą normą. Tuo tikslu pagal poreikį atliekami ekspertiniai medžių būklės vertinimai, vykdomas želdinių sodinimas miesto ir rajono teritorijose.

Lietuvos Respublikos aplinkos monitoringo įstatyme numatyta monitoringo vykdymo struktūra, kurios viena dalis yra savivaldybių aplinkos monitoringas. Savivaldybių lygiu joms priskirtose teritorijose vykdomas aplinkos monitoringas. Utenos rajono savivaldybė vykdo Utenos rajono teritorijos aplinkos monitoringą (pagal Utenos rajono savivaldybės aplinkos monitoringo 2021 – 2026 metų programą, patvirtintą Utenos rajono savivaldybės tarybos 2020 m. rugpjūčio 27 d. sprendimu Nr. TS-207 „Dėl Utenos rajono savivaldybės aplinkos monitoringo 2021 - 2026 m. programos patvirtinimo“). Pagal minėtą programą Utenos rajono savivaldybės administracija organizuoja aplinkos oro, paviršinio ir požeminio vandens, kraštovaizdžio, dirvožemio, gyvosios gamtos, triukšmo stebėseną.

Utenos rajono savivaldybės tarybos 2016 m. spalio 27 d. sprendimu Nr. TS-283 „Dėl Triukšmo prevencijos Utenos rajono viešosiose vietose taisyklių patvirtinimo” patvirtintos Triukšmo prevencijos Utenos rajono viešosiose vietose taisyklės. Įgyvendinama Utenos rajono savivaldybės aplinkos monitoringo 2021 - 2026 m. programa, kurios viena iš sričių – triukšmo monitoringas. Triukšmo monitoringo tikslas – gauti sistemingas žinias apie triukšmo lygio kaitą Utenos rajone, įvertinti jų kaitos tendenciją ir teikti siūlymus dėl jų lygio sumažinimo. Pagrindiniai uždaviniai: įvertinti triukšmo lygį gyventojams jautriose vietose: vaikų ugdymo ir sveikatos priežiūros įstaigų teritorijose, tyliosiose viešosiose ir gamtos zonose; nustatyti labiausiai problemines vietas. Šios programos vykdymo metu sukaupti Utenos rajono savivaldybės aplinkos triukšmo stebėsenos rezultatai galės būti panaudoti planuojant ir pagal biudžeto finansines galimybes įgyvendinant priimtinas triukšmą mažinančias priemones. Stebėsenos objektai parinkti vadovaujantis Lietuvos Respublikos triukšmo valdymo įstatymo nuostatomis.

Įgyvendindama Aplinkos oro apsaugos įstatymo nuostatas, Savivaldybė pagal savo kompetenciją privalo imtis reikiamų priemonių, kad ribinės ar kitos šiame įstatyme nurodytos užterštumo vertės ir pavojaus slenksčiai nebūtų viršyti. Savivaldybės institucijos, siekdamos užtikrinti, kad užterštumo vertės ir pavojaus slenksčiai nebūtų viršyti, numato aplinkos oro kokybės valdymo priemones. Aplinkos oro apsaugos įstatymo nuostatos taip pat numatytos ir Infrastruktūros objektų plėtros programoje.

Siekiant vykdyti varninių paukščių populiacijos gausos reguliavimą, mažinti aplinkos taršą, kaip ir kiekvienais metais, planuojama išimti kovų lizdus Utenos mieste ir vykdyti naują reguliavimo priemonę - kovų baidymą, pasitelkiant plėšriuosius paukščius.

03-01-06 priemonė: Užterštos teritorijos tvarkymas.

2024 m. atlikus buvusių valymo įrenginių teritorijos, esančios Metalo g. 3N, Utenoje, preliminarų ekogeologinį tyrimą ir gavus tyrimo ataskaitą, atsižvelgiant į tyrimo rezultatus bei numatomą teritorijos vystymą, planuojama šioje teritorijoje atlikti detalius ekogeologinius tyrimus ir parengti tvarkymo planą.

03-01-07 priemonė: Kompensacijos už individualių nuotekų valymo įrenginių ir požeminio vandens gavybos gręžinių įsirengimą.

Utenos rajono savivaldybės tarybos 2023 m. kovo 23 d. sprendimu Nr. TS-42 „Dėl Individualių nuotekų valymo įrenginių arba nuotekų išsėmimo rezervuarų įrengimo dalinio finansavimo tvarkos aprašo patvirtinimo“ patvirtintas Individualių nuotekų valymo įrenginių arba nuotekų išsėmimo rezervuarų įrengimo dalinio finansavimo tvarkos aprašas. Šiuo tvarkos aprašu siekiama paskatinti Utenos rajono gyventojus įsirengti individualius nuotekų valymo įrenginius arba nuotekų išsėmimo rezervuarus. Tvarkos aprašo tikslas – Utenos rajono gyventojams, įsirengusiems nuotekų valymo įrenginį ar nuotekų išsėmimo rezervuarą, suteikti galimybę pasinaudoti daliniu finansavimu.

2025 m. planuojamos baigti išmokėti Individualių nuotekų valymo įrenginių arba nuotekų kaupimo rezervuarų įrengimo Radeikių k., finansavimo tvarkos apraše numatytos kompensacijos. Aprašas reglamentuoja Utenos r., Radeikių k., Draugystės, Pakalnės ir Tvenkinio g., esančių gyvenamosios ir administracinės paskirties pastatų savininkų individualių nuotekų valymo įrenginių arba nuotekų kaupimo rezervuarų įrengimo finansavimo reikalavimus, paraiškų teikimą, vertinimą, finansavimo skyrimą, prašymų teikimą, prašymų vertinimo ir finansavimo skyrimo tvarką.

Utenos rajono savivaldybės tarybos 2024 m. gruodžio 19 d. sprendimu Nr. TS-387 „Dėl Požeminio vandens gavybos gręžinių įrengimo išlaidų dalinio kompensavimo tvarkos aprašo patvirtinimo“ patvirtintas Požeminio vandens gavybos gręžinių įrengimo išlaidų dalinio kompensavimo tvarkos aprašas. Šiuo tvarkos aprašu norima Utenos rajono savivaldybės teritorijoje esančių daugiabučių namų butų savininkams, kurie planuoja įsirengti požeminio vandens gavybos gręžinius dalinai kompensuoti patirtas išlaidas. Tvarkos aprašo tikslas - Utenos rajono daugiabučių namų gyventojams, įsirengusiems gręžinius, suteikti galimybę pasinaudoti daline kompensacija.

	03-02 Tęstinės veiklos uždavinys. Užtikrinti saugią gyvenamąją aplinką.

Numatoma vykdyti šias priemones:

03-02-01 priemonė: Priešgaisrinės saugos įgyvendinimas.

Vykdydama valstybinę (valstybės perduotą savivaldybėms) funkciją - priešgaisrinė sauga, Utenos rajono savivaldybė skiria lėšas Utenos rajono priešgaisrinės tarnybos ugniagesių komandų darbui organizuoti ir funkcijoms vykdyti.

03-02-02 priemonė: Saugios aplinkos stiprinimo priemonių ir Prevencijos programos įgyvendinimas.

Viešosios tvarkos skyrius, įgyvendindamas Saugios savivaldybės koncepciją, skatina gyventojų savanorystę, vykdo prevencines priemones, dalyvauja vykdomose prevencinėse programose ir projektuose, užtikrina viešąją tvarką, teikia konsultacijas viešosios tvarkos užtikrinimo ir visuomenės saugumo klausimais, vykdo švietėjišką veiklą bei siekia veiksmingesnio tarpinstitucinio bendradarbiavimo.

Viešosios tvarkos skyrius koordinuoja savivaldybės biudžeto lėšomis finansuojamų projektų „Utenai reikia tavęs" įgyvendinimą bei dalyvauja jų rengime. Projektai įgyvendinami pagal tvarkos apraše nustatytus reikalavimus ir patvirtintą sritį - Nusikaltimų ir kitų teisės pažeidimų prevencinės srities projektai. 2025 m. numatomi tokie šios srities projektų prioritetai: Smurto dėl lyties ar negalios prevencija; Kibernetinių pavojų nepilnamečiams internete prevencija; Psichoaktyvių medžiagų prevencija vaikų ir jaunimo tarpe; Gaisrų prevencijos stiprinimas; Saugios aplinkos bendruomenėse kūrimas; Iniciatyvos saugumui kelyje, prie vandens telkinių ir turto saugumui užtikrinti.

2025 m. bus parengta Gaisrų prevencijos Utenos rajono savivaldybėje 2025-2027 metų programa ir įgyvendinamas šios programos priemonių planas. Vykdant gaisrų prevenciją, numatomi įsigyti gesintuvai, dūmų, smalkių, dujų signalizatoriai, nedegūs audeklai ugniai gesinti bei kaminų valymo šepečiai, kurie bus dalinami vienišiems, senyvo amžiaus ar kitų problemų turintiems asmenims, kurie gyvena riziką keliančiuose individualiuose gyvenamuosiuose būstuose.

Taip pat 2025 m. bus vykdomas Utenos rajono savivaldybės administracijos Viešosios tvarkos skyriaus prižiūrimo Utenos rajono savivaldybės teritorijos prevencijos priemonių plano įgyvendinimas.

Siekdama didinti gyventojų saugumo jausmą, 2025 m. Utenos rajono savivaldybės administracija tęs finansavimą 80-ies modernių pagalbos iškvietimo įrenginių, skirtų atokiai gyvenantiems, vienišiems rajono gyventojams, kad, kilus pavojui jų saugumui ar sveikatai, galėtų išsikviesti pagalbą, naudojimui.

	03-03 Pažangos uždavinys. Tobulinti atliekų tvarkymo ir aplinkos išsaugojimo sistemą.

Numatoma vykdyti šias priemones:

03-03-01 priemonė: Projekto „Komunalinių atliekų surinkimo plėtra“ įgyvendinimas.

Projektas skirtas įgyvendinti konkrečias Utenos regiono atliekų prevencijos ir tvarkymo 2021-2027 m. plano, patvirtinto Utenos regiono plėtros tarybos 2023 m. liepos 21 d. sprendimu Nr. KS(T)-19, ir Utenos rajono savivaldybės atliekų prevencijos ir tvarkymo 2021-2027 metų plano regiono atliekų prevencijos ir tvarkymo 2021-2027 m. plano, patvirtinto Utenos rajono savivaldybės tarybos 2023 m. rugsėjo 28 d. sprendimu Nr. TS-235 „Dėl Utenos rajono savivaldybės atliekų prevencijos ir tvarkymo 2021-2027 m. plano patvirtinimo“, priemones, kuriomis, atsižvelgiant į finansuotinas veiklas, siekiama tęsti komunalinių atliekų rūšiuojamojo surinkimo pajėgumų plėtrą, prioritetu numatant skatinti bioskaidžių (tame tarpe maisto (virtuvės) atliekų rūšiavimą projekto įgyvendinimo metu aprūpinant individualias valdas bioskaidžių atliekų surinkimo priemonėmis. Projektą numatoma įgyvendinti vadovaujantis atliekų prevencijos ir tvarkymo prioritetais Utenos regione, siekiant mažinti susidarančių atliekų kiekį, užtikrinant žmonių sveikatai ir aplinkai saugų atliekų tvarkymą.

Projekto tikslas – tobulinti atliekų tvarkymo ir aplinkos išsaugojimo sistemą.

Projektu numatomos įgyvendinti šios veiklos: Bioskaidžių (tarp jų - maisto (virtuvės) atliekų surinkimo priemonių plėtra Utenos rajono savivaldybėje (planuojama įsigyti 870 vnt. individualių konteinerių, skirtų biologiškai skaidžioms atliekoms surinkti) ir Didelių gabaritų atliekų surinkimo aikštelės Utenos mieste rekonstrukcija ir plėtra. Projekto vykdymo vieta - Utenos rajono savivaldybė. Siekiant skatinti namų ūkius rūšiuoti – savo pajėgumais numatoma organizuoti įvairias viešinimo kampanijas.

03-03-02 priemonė: Projekto „Kuktiškių mstl. centralizuotų vandentiekio tinklų plėtra“ įgyvendinimas.

UAB „Utenos vandenys" 2025-2026 m. laikotarpiu planuoja įgyvendinti projektą „Kuktiškių mstl. centralizuotų vandentiekio tinklų plėtra“.

Planuojama įgyvendinti veikla numatyta Utenos rajono vandens tiekimo ir nuotekų tvarkymo infrastruktūros plėtros specialiajame plane, patvirtintame Utenos rajono savivaldybės tarybos 2022 m. kovo 24 d. sprendimu Nr. TS-94 „Dėl Utenos rajono vandens tiekimo ir nuotekų tvarkymo infrastruktūros plėtros specialiojo plano patvirtinimo“.

Kuktiškių mstl. planuojama vandentiekio centralizuotų tinklų plėtra, įrengiant apie 500 m naujų vandentiekio tinklų iki vartotojui priklausančio sklypo ribos. Vandens tiekimo paslaugomis galėtų būti aprūpinama apie 13 abonentų (apie 23 gyventojų). Projektą įgyvendins UAB „Utenos vandenys“.

03-03-03 priemonė: Projekto „Didelių gabaritų atliekų saugojimo aikštelės įrengimas Utenos rajone“ įgyvendinimas.

Projektas skirtas įgyvendinti konkrečias Utenos regiono atliekų prevencijos ir tvarkymo 2021-2027 m. plano, patvirtinto Utenos regiono plėtros tarybos 2023 m. liepos 21 d. sprendimu Nr. KS(T)-19, ir Utenos rajono savivaldybės atliekų prevencijos ir tvarkymo 2021-2027 metų plano regiono atliekų prevencijos ir tvarkymo 2021-2027 m. plano, patvirtinto Utenos rajono savivaldybės tarybos 2023 m. rugsėjo 28 d. sprendimu Nr. TS-235 „Dėl Utenos rajono savivaldybės atliekų prevencijos ir tvarkymo 2021-2027 m. plano patvirtinimo“ (toliau – Regioninis ir Savivaldybės planai), priemones, kuriomis, atsižvelgiant į finansuotinas veiklas, siekiama tęsti komunalinių atliekų rūšiuojamojo surinkimo pajėgumų plėtrą. Atsižvelgiant į Regiono ir Savivaldybės planus, o taip pat siekiant įgyvendinti Valstybinio atliekų prevencijos ir tvarkymo 2021–2027 metų plano užduotį, kad Kaimo vietovėse įrengti po vieną DGASA ne didesniu kaip 15 km atstumu nuo gyvenamųjų teritorijų, o miestuose – vieną DGASA 10 km atstumu tarp tokių aikštelių arba aprūpinančią bent 40 000 gyventojų, planuojama įrengti vieną Didelių gabaritų atliekų surinkimo aikštelę Utenos rajono savivaldybės teritorijoje. Tokios aikštelės įrengimas yra numatytas Savivaldybės plane. Siekiant skatinti namų ūkius rūšiuoti, numatoma organizuoti įvairias viešinimo kampanijas. Projektą įgyvendins UAB „Utenos regioninis atliekų tvarkymo centras“.

Programos asignavimų esminių pakeitimų, palyginti su 2024 metais, paaiškinimai.

Pagal išvardintus prioritetus 2025-2027 metams šioje programoje planuojamos lėšos padidėjo aplinkos ir komunalinių darbų vykdymui, priešgaisrinei saugai, saugios aplinkos stiprinimo priemonėms, tačiau mažiau lėšų planuojama nusikalstamumo ir gaisrų prevencijos projektams. Taip pat numatomos lėšos naujiems bendrai finansuojamiems aplinkos srities infrastruktūros projektui „Komunalinių atliekų surinkimo plėtra“.

Programa yra tęstinė ir neterminuota.

Programos vykdytojai – Utenos rajono savivaldybės administracija, Utenos rajono savivaldybės priešgaisrinė tarnyba; Utenos rajono savivaldybės administracijos Daugailių seniūnija; Utenos rajono savivaldybės administracijos Kuktiškių seniūnija; Utenos rajono savivaldybės administracijos Leliūnų seniūnija; Utenos rajono savivaldybės administracijos Saldutiškio seniūnija; Utenos rajono savivaldybės administracijos Sudeikių seniūnija; Utenos rajono savivaldybės administracijos Tauragnų seniūnija; Utenos rajono savivaldybės administracijos Utenos seniūnija; Utenos rajono savivaldybės administracijos Užpalių seniūnija; Utenos rajono savivaldybės administracijos Vyžuonų seniūnija; Utenos rajono savivaldybės administracijos Utenos miesto seniūnija.

Programos koordinatoriai:

Rimantas Dijokas, Vicemeras, tel. +370 666 86096; el. p. rimantas.dijokas@utena.lt;

Paulius Čyvas, Administracijos direktorius, tel. +370 687 43809; el. p. paulius.cyvas@utena.lt;

Rosita Deveikienė, Aplinkos apsaugos skyriaus vedėja, tel. +370 687 85241; el. p. rosita.deveikiene@utena.lt.

3 lentelė. Utenos rajono savivaldybės 2025–2027 metų 03 Aplinkos programos uždaviniai, priemonės, asignavimai ir kitos lėšos (tūkst. eurų) pateikiamos Microsoft Excel formatu 6 priede.

4 lentelė. Utenos rajono savivaldybės 2025–2027 metų 03 Aplinkos programos uždaviniai, priemonės ir jų stebėsenos rodikliai pateikiami Microsoft Excel formatu 7 priede.

04 Infrastruktūros objektų plėtros programa

5 grafikas. Infrastruktūros objektų plėtros programa ir jos uždaviniai

Infrastruktūros objektų plėtros programa (04) 04-01 Tęstinės veiklos uždavinys. Modernizuoti ir atnaujinti viešąją infrastruktūrą 04-02 Tęstinės veiklos uždavinys. Optimizuoti viešojo transporto sistemą ir darnią susisiekimo infrastruktūros plėtrą 04-03 Pažangos uždavinys. Paramos lėšomis kurti ir modernizuoti viešąją infrastruktūrą, diegti inovatyvius sprendimus

Pagal šią programą užsibrėžta įgyvendinti 3 uždavinius:

	04-01 Tęstinės veiklos uždavinys. Modernizuoti ir atnaujinti viešąją infrastruktūrą.

Numatoma vykdyti šias priemones:

04-01-01 priemonė: Teritorijų planavimo priemonių plano įgyvendinimas.

Šioje priemonėje numatomos lėšos veikloms, kurias numatoma įgyvendinti 2025-2027 metais. Planuojama rengti kompleksinius teritorijų planavimo dokumentus, reikalingus Utenos rajono savivaldybės teritorijos ir Utenos miesto teritorijos plėtrai bei vystymui. 2025 metais bus parengtas Utenos rajono savivaldybės teritorijos bendrojo plano koregavimas ir pagal poreikį inicijuojamas ir pradėtas rengti Utenos miesto teritorijos bendrojo plano koregavimas.

2025 metais bus parengti detalieji planai: Detaliojo plano, patvirtinto Utenos rajono savivaldybės administracijos direktoriaus 2020 m. liepos 14 d. įsakymu Nr. AĮ-759 „Dėl Vyžuonaičio parko teritorijos detaliojo plano patvirtinimo ir pagrindinės žemės naudojimo paskirties ir (ar) žemės naudojimo būdo nustatymo ir keitimo“ keitimas/koregavimas (Vyžuonaičio parko teritorija), Detaliojo plano, patvirtinto Utenos rajono savivaldybės administracijos direktoriaus 2021 m. rugpjūčio 31 d. įsakymu Nr. AĮ-1068 „Dėl vietovės lygmens teritorijų planavimo dokumento (detaliojo plano) keitimo patvirtinimo ir žemės sklypų naudojimo būdo keitimo/nustatymo“ keitimas/koregavimas (J. Basanavičiaus g. 30,32, Utenoje), taip pat pradėtas rengti Detaliojo plano, patvirtinto Utenos rajono savivaldybės tarybos 2004 m. balandžio 29 d. sprendimu Nr. TS-120 „Dėl Utenos miesto centro detaliojo plano dalinio pakeitimo ir detaliojo plano patvirtinimo“ keitimas, Maironio g. 6A, Utenoje.

Planuojama rengti Utenos rajono savivaldybės gyventojams svarbių architektūrinių ir urbanistinių objektų projektinių pasiūlymų konkursus, kurių sprendiniai prisidėtų prie Utenos rajono gyventojams svarbios infrastruktūros objektų plėtros. 2025 metais bus vykdomi Sudeikių miestelio paplūdimio sutvarkymo, Utenos miesto senojo parko sutvarkymo, projekto „Vartai į Aukštaitijos parką“ pastato A. Musteikio g. 35A, Tauragnuose, „Utenio“ stadiono rekonstrukcijos idėjų konkursai. Taip pat numatomos lėšos techninės dokumentacijos ekspertizės paslaugoms.

2025 metais pagal sutartinius įsipareigojimus planuojama parengti „Leliūnų miestelio kapinių išplėtimo techninį projektą".

2025 - 2027 metais bus inicijuojami ir rengiami kiti teritorijų planavimo dokumentai ir techniniai projektai, reikalingi įgyvendinti parengto Utenos miesto darnaus judumo plano, Utenos miesto tvarios plėtros 2024-2029 metais bei 2024 - 2029 m. funkcinės zonos Anykščių, Molėtų ir Utenos rajonų savivaldybėse (Ežerų Lietuva) strategijų sprendinius. Pažymėtina, kad teritorijų planavimo dokumentų ir techninių projektų parengimas iki statybas leidžiančio dokumento gavimo gali užtrukti nuo 6 iki 12 mėnesių ir dar ilgiau, todėl dalis lėšų planuojamos 2026 metams.

Siekiant tinkamai pasirengti įgyvendinti Utenos miesto tvarios plėtros strategiją, 2025 metais bus rengiami tankiai apgyvendintų urbanizuotų Aukštakalnio gyvenamųjų daugiabučių namų teritorijos dalies, Vyturių gyvenamųjų daugiabučių namų teritorijos dalies ir Statybininkų gyvenamųjų daugiabučių namų teritorijos dalies atgaivinimo, žalinimo ir funkcionalumo didinimo techniniai darbo projektai. Numatoma pradėti rengti Smėlynės parko ir prieigų atgaivinimo bei pritaikymo bendruomenės poreikiams techninį darbo projektą, Utenos miesto senojo parko atgaivinimo ir pritaikymo bendruomenės poreikiams techninį darbo projektą.

Siekiant įgyvendinti 2024 - 2029 m. funkcinės zonos Anykščių, Molėtų ir Utenos rajonų savivaldybėse (Ežerų Lietuva) strategijos sprendinius, 2025 metais numatoma pradėti rengti viešosios turizmo infrastruktūros prie Alaušo ežero plėtros techninį darbo projektą ir viešosios turizmo infrastruktūros pritaikymo lankymui Utenos rajono savivaldybėje (I ir II etapo) techninius darbo projektus.

Taip pat pagal poreikį numatomas vykdyti Žemės sklypų formavimo pertvarkymo ir Neveikiančių kapinių žemės sklypų formavimo pertvarkymo projektų rengimas ir pagal parengtus projektus suformuotų ar pertvarkytų žemės sklypų kadastrinių matavimų atlikimas.

04-01-02 priemonė: Savivaldybės įstaigų pastatų ir vidaus inžinerinių sistemų priežiūra, rekonstravimas, remontas.

Įgyvendinant šią priemonę, kasmet numatomos lėšos sveikatos, socialinių paslaugų, ugdymo bei kitų savivaldybei priklausančių įstaigų pastatų, pastatų inžinerinių sistemų, inžinerinių tinklų remontui, rekonstravimui ir/ar modernizavimui, kadangi tinkama švietimo įstaigų ir kitų savivaldybės įstaigoms priklausančių pastatų, patalpų, inžinerinės infrastruktūros būklė yra svarbus ugdymo, darbo ir gyvenimo sąlygų kokybės veiksnys.

Pagrindiniai planuojami švietimo ir kitų įstaigų projektai yra šie: pagal statybos rangos sutartį tęsiami Utenos mokyklos-vaikų darželio „Eglutė“ pastato modernizavimo darbai, kuriuos planuojama baigti 2026 m., taip pat pagal sutartį planuojamos lėšos Utenos Krašuonos progimnazijos stadiono infrastruktūros pagerinimui baigtiniam moduliniam pastatui, skirtam dušinių, sanitarinių mazgų ir persirengimo patalpoms, įrengti, taip pat planuojamos lėšos, skirtos mažinti žmonių su negalia socialinę atskirtį ir siekti asmenų su negalia integracijos į visuomenę. Taip pat planuojamos lėšos kūrybinės erdvės „Rapolas“ panduso ir lauko scenos įrengimui, Utenos kraštotyros muziejaus pastato stogo remonto bei pritaikymo visiems techninės dokumentacijos parengimui, Utenos rajono savivaldybės administracijos pastato (Utenio a. 4, Utenoje) modernizavimo bei lifto įrengimo techninės dokumentacijos parengimui, vidaus patalpų remontui, įskaitant šilumos mazgo remonto darbus. Taip pat planuojamos lėšos įvairių įstaigų pastatų eksploataciniam remontui pagal poreikį, t. y. Utenos Vyturių progimnazijos Antalgės skyriaus pastato šildymo sistemos modernizavimo darbams, Utenos r. Užpalių gimnazijos pastato vidaus inžinerinių tinklų bei kieto kuro katilų keitimo darbams, Sudeikių daugiafunkcio centro pastato kapitalinio remonto darbams pagal parengtą techninį projektą, Utenos Krašuonos progimnazijos Kuktiškių skyriaus pastato dūmtraukio remonto darbams bei nenumatytiems atvejams einamaisiais metais - avariniams remonto darbams atlikti.

04-01-03 priemonė: Savivaldybės lauko statinių ir inžinerinių tinklų priežiūra, rekonstravimas, remontas (lietaus nuotekų tinklai, elektromobilių įkrovimo aikštelės, tvoros ir pan.).

Priemonėje planuojamos lėšos Utenos rajono kaimiškų vietovių ir Utenos miesto gatvių apšvietimo tinklų remonto, rekonstravimo ar modernizavimo darbams, prieš tai parengus reikalingą techninę dokumentaciją. Numatomas Radeikių mstl. pėsčiųjų tako apšvietimo įrengimas, Mockėnų kaimo gatvių dalies apšvietimo modernizavimas, Bočių g. dalies Utenoje apšvietimo įrengimas, lėšos Leliūnų mstl. kapinių išplėtimo darbams pagal parengtą techninį projektą. Papildomai priemonėje planuojamos lėšos paviršinio (lietaus) nuotekų nuvedimo tinklų, sistemų inventorizavimui, įrengimui ir/ar remontui, Vaikutėnų seniūnijos administracinio pastato nuotekų valymo įrenginio įrengimui, taip pat kitų įvairių lauko statinių, inžinerinių tinklų eksploataciniam remontui ir/ar statybai bei pagal poreikį būtų rengiama susijusi techninė dokumentacija.

04-01-04 priemonė: Gatvių apšvietimo eksploatacija ir elektromobilių aikštelių išlaikymas.

Priemonėje numatomos lėšos atsiskaitymui už miesto ir kaimų apšvietimui sunaudotą elektros energiją, gatvių ir kitų bendrojo naudojimo vietų apšvietimo tinklų priežiūros paslaugas, taip pat atsiskaitymui už elektromobiliams pakrauti sunaudotą elektros energiją.

04-01-05 priemonė: Sporto ir laisvalaikio infrastruktūros priežiūra, remontas, rekonstravimas.

Pagal šią priemonę planuojamos lėšos padelio aikštelei prie Aukštakalnio progimnazijos įrengti, Vyturių progimnazijos sporto aikštyno remonto darbams parengus techninę dokumentaciją, tubingo trasos įrengimui Vyžuonos parke, vandenlenčių trasos įrengimui Dauniškio ežere ir kitų sporto aikštelių, įskaitant ir esančių paplūdimiuose/ poilsiavietėse sutvarkymui ir/ar įrengimui tiek kaimiškose seniūnijose, tiek Utenos mieste.

Taip pat numatomos lėšos Utenos daugiafunkciniam sporto centrui pavestų prižiūrėti sporto aikštynų ir inžinerinių statinių priežiūros išlaidoms apmokėti.

04-01-06 priemonė: Viešųjų erdvių priežiūra, remontas, rekonstravimas ir plėtra.

Pagal šią priemonę planuojamos lėšos viešojo tualeto įrengimui prie Klovinių užtvankos. Taip pat, planuojamos lėšos seniūnijose viešųjų erdvių priežiūrai, remontui ir plėtrai - lauko scenos Daugailiuose remontui, priešgaisrinio tvenkinio Kuktiškėse sutvarkymui, vaikų žaidimų aikštelių remontui ir plėtrai miesteliuose.

04-01-07 priemonė: Melioracijos priemonių plano vykdymas.

Viena iš svarbiausių deleguotų funkcijų yra valstybei nuosavybės teise priklausančių melioracijos ir hidrotechnikos statinių valdymas ir naudojimas patikėjimo teise. Įgyvendindama šią funkciją, Utenos rajono savivaldybės administracija siekia sudaryti optimalias ūkininkavimo sąlygas, pagal finansines biudžeto galimybes prižiūrėti valstybei priklausančius melioracijos įrenginius, sausinimo sistemas ir melioracijos statinius, tokiu būdu prailginant jų tarnavimo laiką. Melioracijos darbai vykdomi, vadovaujantis trims metams sudaromu Utenos rajono savivaldybės melioracijos priemonių planu, kuriame numatytos darbų apimtys pinigine išraiška. Darbai atliekami, atsižvelgiant į einamaisiais metais skiriamas valstybės dotacijas ir nustatytus einamųjų metų prioritetus. Taip pat melioracijos įrenginių priežiūrai ir remontui kasmet skiriamos savivaldybės biudžeto lėšos. Siekiant visiškai sutvarkyti melioracijos sistemas, reikėtų kasmet skirti ženkliai daugiau lėšų.

Utenos rajono savivaldybėje yra 30 624 ha melioruotos žemės, 760 km melioracijos magistralinių griovių. Melioracijos statinių būklė kasmet blogėja. Šiuo metu valstybei nuosavybės teise priklausančių melioracijos sausinimo sistemų statinių nusidėvėjimas siekia 65-70%, magistralinių griovių – 80%. Pagrindinė priežastis – nepakankamas finansavimas. Esamas sudėtingas sąlygas blogina besiplečianti bebrų populiacija, žemės sklypų savininkų neprižiūrimi melioracijos grioviai. Ypač daug žalos bebrai padaro miškingose vietovėse. Džiugina, kad žemdirbiai pradeda suprasti tinkamai veikiančių melioracijos sistemų reikšmę žemės ūkiui, aktyviai buriasi į asociacijas ir, pasinaudoję ES lėšomis, tvarko savo laukuose esančias melioracijos sistemas, tokiu būdu prisidėdami prie bendros melioracijos statinių būklės gerinimo. 2025 –2027 metais planuojama toliau tęsti melioracijos griovių ir juose esančių statinių remonto darbus pagal šiai veiklos sričiai skirtus asignavimus savivaldybės biudžete.

04-01-08 priemonė: Ilgalaikių finansinių įsipareigojimų įgyvendinimas. Šios priemonės išlaidas sudaro paskolų grąžinimo, palūkanų už paskolas mokėjimo, komisinių mokesčių ir kitų išlaidų, susijusių su paskolų aptarnavimu, mokėjimas. Taip pat numatomos lėšos vykdomų projektų finansinių srautų sureguliavimui.

04-01-09 priemonė: Atsinaujinančių energijos išteklių programos priemonių įgyvendinimas.

Šioje priemonėje numatomos lėšos atsinaujinančių energijos išteklių programos priemonių įgyvendinimui pagal Klimato kaitos specialiosios programos reikalavimus viešuosiuose objektuose.

04-01-10 priemonė: Dalyvaujamojo biudžeto įgyvendinimas.

Šia priemone užtikrinamas Utenos rajono gyventojų pasiūlytų idėjų – projektų viešosios rajono teritorijos infrastruktūros tvarkymo tema įgyvendinimo koordinavimas ir finansavimas. Dalyvaujamojo biudžeto priemonės tikslas – didinti gyventojų įtraukimą į sprendimų priėmimą dėl viešųjų lėšų panaudojimo. Priemonė įgyvendinama, vadovaujantis Utenos rajono savivaldybės tarybos 2022 m. spalio 27 d sprendimu Nr. TS-227 „Dėl Utenos rajono savivaldybės dalyvaujamojo biudžeto priemonės įgyvendinimo tvarkos aprašo patvirtinimo” (2024-02-08 Nr. TS-7 redakcija) patvirtinta Savivaldybės gyventojų inicijuotų projektų viešosiose erdvėse idėjų pasiūlymų teikimo, vertinimo, atrankos, lėšų skyrimo ir įgyvendinimo tvarka.

04-01-11 priemonė: 2014-2020 metų laikotarpio projektų finansinių srautų atstatymas.

Šioje priemonėje numatoma apskaityti lėšas baigtiems įgyvendinti projektams: „Komunalinių atliekų tvarkymo infrastruktūros plėtra Utenos rajone”, „Želdynų teritorijos formavimas ir kraštovaizdžio būklės gerinimas Utenos mieste”, „Utenos vaikų lopšelio - darželio „Šaltinėlis“ modernizavimas“, „Aušros gatvės dalies nuo Gedimino ir Tauragnų gatvių sankryžos iki Žaliosios gatvės Utenoje rekonstrukcija“, Socialinio būsto fondo plėtra Utenos rajono savivaldybėje".

	04-02 Tęstinės veiklos uždavinys. Optimizuoti viešojo transporto sistemą ir darnią susisiekimo infrastruktūros plėtrą.

Numatoma vykdyti šias priemones:

04-02-01 priemonė: Gatvių, šaligatvių, pėsčiųjų takų, kelių ir kitų susisiekimo komunikacijų tvarkymas, priežiūra.

Šio uždavinio priemonės – nuolatinė kasmetinė Utenos miesto ir rajono kaimo gatvių priežiūra, kelių tvarkymas, pėsčiųjų (šaligatvių), dviračių takų, automobilių stovėjimo aikštelių remontas ir/ar įrengimas, techninė eismo reguliavimo priežiūra (TERP), eksploatacija bei modernizavimas. Šioje priemonėje apskaitomi vietinės reikšmės viešųjų kelių su žvyro danga remonto, profiliavimo, greideriavimo, avarinių kelio pralaidų remonto ir priežiūros darbai. Taip pat nuosekliai planuojamos lėšos apleistų miesto ir kaimiškųjų seniūnijų kelių, gatvių remonto ir/ar kapitalinio remonto darbams pagal Utenos rajono savivaldybės tarybos sprendimais patvirtintus aprašus bei Utenos rajono savivaldybės administracijos direktoriaus patvirtintus sąrašus, Utenos miesto daugiabučių kiemų ištisinių dangų remontui, taip pat miesto gatvių rekonstravimo darbams pagal parengtą techninę dokumentaciją. Šiuo metu rengiami arba baigiami rengti Pavasario g., Svajonių g., Gaspariškių g., Užpalių g. ir Hipodromo g. sankryžos kapitalinio remonto, rekonstravimo ir/ar naujos statybos techniniai projektai, automobilių stovėjimo aikštelių J. Basanavičiaus g. ir V. Kudirkos g. įrengimo techninė dokumentacija, pagal kuriuos ateityje bus vykdomi statybos darbai. 2025 metais bus tęsiami ir baigiami Užpalių g. rekonstravimo darbai, planuojamos lėšos Metalo g. dalies rekonstravimo ir/ar kapitalinio remonto darbams. Taip pat planuojamos lėšos J. Basanavičiaus ir Pramonės g. Utenoje sankryžos šviesoforo posto pertvarkymo darbams, K. Donelaičio g. dalies šaligatvio bei atraminių sienučių remonto darbams.

04-02-02 priemonė: Žvyruotų gatvių (gatvės atkarpų, akligatvių) asfaltavimas.

Numatoma tęsti priemonę – Utenos miesto žvyruotų gatvių (ar jų atkarpų) asfaltavimas pagal Utenos rajono savivaldybės tarybos patvirtintą aprašą ir sąrašą, planuojamos lėšos Gaspariškių, Svajonių gatvių dalių rekonstravimui pagal parengtus techninius projektus bei planuojamos lėšos Pušynėlio g. ir Girių g. kapitalinių remonto darbų techninės dokumentacijos parengimui.

	04-03 Pažangos uždavinys. Paramos lėšomis kurti ir modernizuoti viešąją infrastruktūrą, diegti inovatyvius sprendinius.

Numatoma vykdyti šias priemones:

04-03-01 priemonė: Utenos Aukštakalnio progimnazijos „Žiburio" skyriaus pastato modernizavimas skydais.

Priemonėje planuojamos lėšos pilotiniam projektui „Utenos Aukštakalnio progimnazijos „Žiburio" skyriaus pastato modernizavimas skydais” įgyvendinti pagal priemonę „Bandomųjų parodomųjų viešosios paskirties pastatų atnaujinimas (modernizavimas) skydais“. Projekto įgyvendinimo metu numatoma modernizuoti ugdymo įstaigos pastatą ir atlikti šias veiklas: energinį efektyvumą didinančių priemonių diegimas; šildymo ir (ar) (vėsinimo) ir karšto vandens inžinerinių sistemų modernizavimas; vėdinimo ir (ar) rekuperacijos sistemų įrengimas; išorinių pastato sienų šiltinimas skydais; langų keitimas mažesnio šilumos pralaidumo langais, kurie bus įmontuoti kartu su moduliniais skydais, pagamintais gamyklose; energijos gamybos iš atsinaujinančių energijos išteklių įrenginių diegimas. Įgyvendinus projektą, planuojama pasiekti ne mažesnę kaip A+ pastato energinio naudingumo klasę. Savivaldybės biudžeto lėšomis planuojama atlikti vidaus patalpų remontą ir sutvarkyti lauko erdves bei teritoriją. Lauko edukacines/ sporto erdves numatoma įrengti kito projekto lėšomis, kuriems lėšos apskaitomos ir veiklų aprašymas pateiktas 05-03-04 priemonėje „Projekto „Įvairialypis švietimas vykdant visos dienos mokyklų veiklą Utenos rajone” įgyvendinimas“.

04-03-02 priemonė: Viešojo naudojimo poilsio ir laisvalaikio infrastruktūros sutvarkymas prie Tauragno ežero bei pritaikymas vietos bendruomenės poreikiams.

Priemonėje planuojamos lėšos projektui užbaigti įgyvendinti. Vietos projekto tikslas - atnaujinti poilsio ir aktyvaus laisvalaikio zoną Tauragnų poilsiavietėje, įrengiant vandens transporto nuleidimo į vandenį taką ir sutvarkant mažos apimties infrastruktūrą. Po projekto įgyvendinimo pabaigos, 2025 metais, Tauragnuose atsiras dar viena vieta, kuri bus skirta asmenų ir bendruomeninių organizacijų poilsiui ir kokybiškam sociokultūrinių paslaugų teikimui, kas sudarys sąlygas ugdyti bendruomenės narių gebėjimus kultūringai praleisti laisvalaikį, puoselėti paveldo tradicijas, propaguoti sveiko gyvenimo būdą ir stiprinti bendruomenės saugumą, tarpusavio ryšį.

04-03-03 priemonė: Projekto „Bevariklio transporto infrastruktūros plėtra rytinėje Utenos miesto dalyje" įgyvendinimas.

Projektu numatoma modernizuoti bevariklio transporto infrastruktūrą Aukštaičių g. atkarpoje nuo Tauragnų g. iki Metalo g., 0,9 km, ir V. Kudirkos g. atkarpoje nuo Aukštaičių g. iki Utenos Krašuonos progimnazijos, 0,29 km. Preliminari projekto vertė – 784 900 Eur.

04-03-04 priemonė: Projekto „Bevariklio transporto infrastruktūros plėtra šiaurinėje Utenos miesto dalyje" įgyvendinimas.

Projekto metu numatoma modernizuoti bevariklio transporto infrastruktūrą Vaižganto g. atkarpoje nuo Užpalių g. iki Pievų g., 0,45 km, ir nuo Dauniškio ežero iki Vaižganto g., 0,15 km. Preliminari projekto vertė- 486 400 Eur.

04-03-05 priemonė: Projekto „Bevariklio transporto Utenos mieste infrastruktūros plėtra palei Klovinių tvenkinį" įgyvendinimas.

Projekto metu numatoma modernizuoti bevariklio transporto infrastruktūrą Hipodromo g. atkarpoje tarp Pušyno g. iki Klovinių tvenkinio poilsiavietės, 0,65 km, Vestuvių g. atkarpoje nuo užtvankos iki Zarasų g., 0,75 km, atkarpoje palei Klovinių tvenkininį nuo poilsiavietės iki užtvankos, 0,4 km. Preliminari projekto vertė – 2 298 850 Eur.

04-03-06 priemonė: Projekto „Bevariklio transporto infrastruktūros plėtra J.Basanavičiaus gatvėje, Utenos mieste" įgyvendinimas.

Projekto metu numatoma modernizuoti bevariklio transporto infrastruktūrą J.Basanavičiaus g. (A6) atkarpose tarp J. Basanavičiaus g. (A6) 108D ir Pramonės g. (RK Nr. 4902), 0,16 km, nuo Vaižganto g. ir Pievų g., 0,22 km, ir tarp Kupiškio g. (A14 / KK Nr. 118) ir Vaižganto g., 2,50 km. Preliminari projekto vertė – 1 852 000 Eur.

04-03-07 priemonė: Projekto „Bevariklio transporto infrastruktūros plėtra Aukštakalnio mikrorajone, Utenos mieste" įgyvendinimas.

Projekto metu numatoma modernizuoti bevariklio transporto infrastruktūrą Taikos g. atkarpoje tarp Aukštakalnio g. ir Kupiškio g. (A14 / KK Nr. 118), 0,73 km, ir ties Aukštakalnio progimnazija nuo Taikos g. iki Vyžuonų parko pėsčiųjų ir dviračių takų, 0,24 km. Preliminari projekto vertė – 693 200 Eur.

04-03-08 priemonė: Projekto „Bevariklio transporto infrastruktūros plėtra pietvakarinėje Utenos miesto dalyje" įgyvendinimas.

Projekto metu numatoma modernizuoti bevariklio transporto infrastruktūrą Utenio a. atkarpoje tarp K. Ladygos g. (KK Nr. 111) ir Algirdo g., 0,19 km, Algirdo g. atkarpoje tarp Varpo g. ir Rasos g., 1,09 km, Joneliškio g. atkarpoje tarp Molėtų g. ir pietinio aplinkkelio, 1,45 km, Molėtų g. Atkarpoje, 1,35 km, Algirdo g. atkarpoje tarp Bažnyčios g. ir Varpo g., 0,15 km. Preliminari projekto vertė – 3 032 323 Eur.

04-03-09 priemonė: Projekto „Dviračių infrastruktūros Utenos mieste kūrimas" įgyvendinimas.

Siekiant plėsti dviračiams skirtą infrastruktūrą Utenos mieste, įgyvendinant Darnaus judumo plano sprendinius, numatomas vykdyti projektas „Dviračių infrastruktūros Utenos mieste kūrimas“, kurio metu siekiama įrengti uždaras dviračių ir paspirtukų saugyklas, 90 vnt., ir stogines, 7 vnt. Saugyklos ir stoginės planuojamos įrengti Darnaus judumo plane numatytose Utenos miesto vietose, jos būtų apšviestos ir pritaikytos žmonėms su specialiaisiais poreikiais. Preliminari projekto vertė – 1 129 587 Eur.

04-03-10 priemonė: Projekto „E-bilieto ir keleivių informavimo sistemos diegimas Utenos miesto viešajame transporte" įgyvendinimas.

Lėšos projektui vykdyti numatomos siekiant didinti darbo vietų pasiekiamumą ir keleivių pavėžėjimo paslaugos prieinamumą visiems, įdiegiant Elektroninio bilieto sistemą Utenos miesto viešajame transporte ir keleivių informavimo stotelėse sistemą. Preliminari projekto vertė – 410 421 Eur.

04-03-11 priemonė:. Projekto „Teritorijos patrauklumo investicijoms didinimas ir viešosios infrastrktūros plėtra (Ribnikų g. 4, Utena)" įgyvendinimas.

Projekto tikslas – sudaryti sąlygas investicijų pritraukimui ir ekonominio konkurencingumo didinimui. Numatomos veiklos: Utenos miesto pramoninės teritorijos, esančios adresu Ribnikų g. 4, Utenoje, patrauklumo investicijoms didinimas: 1. elektros tinklų įrengimas, vandentiekio ir nuotekų tinklų įrengimas; 2. įvažiavimo į suformuotą sklypą įrengimas, Aukštaičių g. dalyje nuo Metalo g. iki „Ribnikų“ viešojo transporto sustojimo pėsčiųjų ir /ar dviračių tako įrengimas, mažosios architektūros elementų - suoliukų ir šiukšliadėžių (pagal universalaus dizaino principus) įrengimas; 3. teritorijos sutvarkymas atliekant reikalingus menkaverčių želdinių kirtimus, išlyginant reljefo netolygumus ir priemonių, mažinančių neigiamą ekonominės veiklos poveikį aplinkai (triukšmą ir oro taršą) įgyvendinimas (želdinių susisiekimo infrastruktūros dalyje įrengimas).

04-03-12 priemonė: Projekto „Teritorijos tarp Dauniškio gimnazijos ir Dauniškio parko ir „Gandrelio“ atgaivinimas ir pritaikymas bendruomenės veiklai " įgyvendinimas.

Projekto tikslas – atnaujinti viešąją infrastruktūrą ir pritaikyti bendruomenės veiklai. Numatomos veiklos: Utenos miesto teritorijos dalies tarp Dauniškio gimnazijos (Vaižganto g.), Dauniškio parko (nuo Statybininkų g.) ir Utenos vaikų lopšelio - darželio „Gandrelis“ atgaivinimas ir pritaikymas bendruomenės veiklai pagal universalaus dizaino principus: 1. pėsčiųjų/dviračių takų įrengimas; 2. elektros tinklų ir apšvietimo įrengimas; 3. teritorijos sutvarkymas: mažosios architektūros elementų įrengimas, informacinių stendų įrengimas, teritorijos pritaikymas asmenims su negalia; 4. universalių lauko žaidimų aikštelių įvairaus amžiaus asmenims įrengimas, poilsio zonų ir aikštelių įrengimas, Utenos Dauniškio gimnazijos stadiono modernizavimas. 5. kitos lankymui ir veiklos vykdymui reikalingos viešosios infrastruktūros įrengimas.

04-03-13 priemonė: Projekto „Teritorijos tarp Krašuonos parko, „Saulės“ gimnazijos ir Utenos dvaro atgaivinimas ir pritaikymas atviram gamtos centrui" įgyvendinimas.

Projekto tikslas – atgaivinti žaliąsias teritorijas ir pritaikyti daugiatiksliam naudojimui. Numatomos veiklos: Utenos miesto teritorijos tarp Krašuonos parko (nuo Krašuonos upės), „Saulės“ gimnazijos ir Utenos dvaro (iki Ladygos g.) atgaivinimas ir pritaikymas daugiatiksliam naudojimui - atviram gamtos centrui pagal universalaus dizaino principus: 1. pėsčiųjų ir/ar dviračių takų jungčių įrengimas, vidaus kelio modernizavimas, parkavimo vietų įrengimas; 2. viešojo geriamojo vandens stotelės įrengimas, elektros tinklų/apšvietimo jungčių įrengimas; 3. teritorijos žalinimas (atviro pažintinio sodo, daržo, vaistažolių ir kt. augalų įveisimas ir/ar šiltnamio stebėti ir mokytis įrengimas), basų pėdų tako įrengimas, vabalų viešbučio ir kt. gamtos pažinimui reikalingų elementų įrengimas, kraštovaizdžio ir želdynų prie Utenos dvaro sutvarkymas; 4. mažosios architektūros elementų įrengimas, informacinių stendų įrengimas, teritorijos pritaikymas asmenims su negalia; 5. kitos lankymui ir veiklos vykdymui reikalingos viešosios infrastruktūros įrengimas.

04-03-14 priemonė: Projekto „Viešųjų erdvių priežiūros darbų valdymo skaitmeninis modelis" įgyvendinimas.

Projekto metu planuojama sukurti Utenos r. savivaldybės skaitmeninį teritorijų ir kelių priežiūros darbų įrankį paremtą geografine informacine sistema, skirta kaupti ir tvarkyti erdvinius duomenis apie savivaldybėje vykdomus priežiūros darbus, taip pat turi būti sukurtas miesto skaitmeninis 3D maketas. Projekto vertė – 115 086 Eur.

04-03-15 priemonė: Projekto „Priedangų infrastruktūros plėtra” įgyvendinimas.

Projektą numatoma įgyvendinti pagal Civilinės saugos stiprinimo ir plėtros programos pažangos priemonės Nr. 07-019-10-04-01 „Stiprinti pasirengimą valdyti krizes ir ekstremaliąsias situacijas ir šalinti jų padarinius“ aprašo, kuriame nustatyti galimi pareiškėjai, finansuojamos veiklos, finansavimo limitai, siekiami rodikliai, reikalavimus.

Utenos rajono savivaldybės tarybai pritarus projekto įgyvendinimui ir jį įgyvendinus, penkiose Utenos rajono savivaldybės priedangose, esančiose viešuosiuose pastatuose (Utenos kultūros centre, Utenos Adolfo Šapokos gimnazijoje, Utenos Vyturių progimnazijoje, Utenos Krašuonos progimnazijoje ir VšĮ Utenos pirminės sveikatos priežiūros centre) bus pagerinta infrastruktūros būklė, pritaikant įėjimus ir išėjimus riboto judumo asmenims, įrengiant rezervinį elektros energijos tiekimą iš rezervinio energijos šaltinio sistemos (elektros generatorių), apsauginius skydus langams (apsaugoti nuo stiklo šukių) ir (ar) užmūrijant langus.

04-03-16 priemonė: Projekto „Vyžuonos parko teritorijos dalies ir Utenos daugiafunkcio sporto centro prieigų atgaivinimas ir pritaikymas bendruomenės veiklai" įgyvendinimas.

Projekto tikslas – modernizuoti viešąją infrastruktūrą ir pritaikyti bendruomenės veiklai. Numatomos veiklos: Utenos miesto Vyžuonos parko teritorijos dalies (tarp A. Baranausko g., Donelaičio g., Aukštakalnio daugiabučių gyvenamųjų namų ir Vyžuonos upės) ir Utenos daugiafunkcio sporto centro prieigų atgaivinimas ir pritaikymas bendruomenės veiklai: 1. pėsčiųjų ir/ar dviračių takų jungčių įrengimas; 2. viešojo tualeto (su mamų/tėvų kambariu) pagal universalaus dizaino principus įrengimas, viešojo geriamojo vandens stotelės įrengimas, elektros tinklų/apšvietimo jungčių įrengimas; 3. kraštovaizdžio ir želdynų sutvarkymas, žalinimas, mažosios architektūros elementų įrengimas; informacinių stendų įrengimas; vizualinės taršos elementų šalinimas; 4. sporto ir laisvalaikio statinių ir įrenginių įrengimas: vaikų žaidimų aikštelių įrengimas, padelio teniso aikštelių įrengimas, BMX/skate aikštelės įrengimas, universalios žiemos/vasaros sportui tinkamos aikštelės su reikiama infrastruktūra įrengimas, poilsio zonų įrengimas ir kt.; 5. kitos lankymui ir veiklos vykdymui reikalingos viešosios infrastruktūros įrengimas.

04-03-17 priemonė: Projekto „Tankiai apgyvendintos urbanizuotos Aukštakalnio gyvenamųjų daugiabučių namų teritorijos dalies atgaivinimas, žalinimas ir funkcionalumo didinimas" įgyvendinimas.

Projekto tikslas – atgaivinti gyvenamųjų namų teritoriją, žalinti ir padidinti funkcionalumą. Numatomos veiklos: Utenos miesto Aukštakalnio daugiabučių namų mikrorajono dalies teritorijos (kurią riboja Aukštakalnio g., Taikos g., Kupiškio g. ir Vyžuonos parkas) atgaivinimas, humanizuojant viešąsias erdves pagal universalaus dizaino principus: modernizuojant privažiuojamuosius kelius, stovėjimo aikšteles/stovėjimo vietas ir pėsčiųjų takus pagal universalaus dizaino ir žalinimo principus; įrengiant automobilių stovėjimo vietas, skirtas asmenims su negalia; paskirstant eismo srautus ir sukuriant sąlygas sumažinti eismo greitį kvartalo viduje; formuojant pėsčiųjų, poilsio zonas atskirtas nuo gatvių važiuojamosios dalies; sukuriant tarp namų apšviestas bendruomenių zonas/salas su žaidimų aikštelėmis ir poilsio infrastruktūra, prieinamas įvairaus amžiaus žmonėms bei suburiančias įvairių interesų bei amžiaus grupes, kartu prisitaikant prie esamų želdinių, juos išsaugant; įrengiant apšvietimą, įrengiant bendro naudojimo dviračių saugyklas; kitos prieinamumui didinti reikalingos viešosios infrastruktūros įrengimas.

04-03-18 priemonė: Projekto „Daugiafunkcio sporto centro plaukimo baseino rekonstrukcija ir visuomenės sveikatos paslaugų prieinamumo didinimas" įgyvendinimas.

Projekto tikslas – padidinti viešųjų paslaugų įvairovę ir pagerinti jų prieinamumą Utenos mieste. Numatomos veiklos: Utenos miesto mokslo paskirties pastato (adresu Taikos g. 44) dalies (baseino) modernizavimas, siekiant racionaliai išnaudoti esamą pastato infrastruktūrą, ją pritaikant papildomoms viešosioms paslaugoms teikti: pastato dalies rekonstrukcija (pasiekiant A++ energijos klasę) pagal universalaus dizaino principus; patalpų pritaikymas vaikų ir suaugusiųjų neformaliojo švietimo paslaugų teikimui, visuomenės sveikatos paslaugų teikimui, pritaikymas asmenims su negalia; baseino, skirto vaikų plaukimo įgūdžių ugdymui ir saugaus elgesio vandenyje mokymui, įrengimas; hidromasažinių baseinų įrengimas; pirčių zonos modernizavimas ir plėtra, saulės elektrinės įrengimas. Baseino pastato prieigų tvarkymas pagal universalaus dizaino principus: pėsčiųjų/dviračių takų jungčių įrengimas, apšvietimo įrengimas; sporto aikštelės šalia stadiono įrengimas, automobilių parkavimo vietų/aikštelių įrengimas; kitos lankymui ir veiklos vykdymui reikalingos viešosios infrastruktūros įrengimas.

04-03-19 priemonė: Projekto „Teritorijos patrauklumo investicijoms didinimas ir viešosios infrastruktūros plėtra (Aukštaičių g. 16, Utena)" įgyvendinimas.

Projekto tikslas - sudaryti sąlygas investicijų pritraukimui ir ekonominio konkurencingumo didinimui. Numatomos veiklos: Utenos miesto pramoninės teritorijos, esančios adresu Aukštaičių g. 16, Utenoje, patrauklumo investicijoms didinimas: 1. elektros tinklų jungčių įrengimas, vandentiekio ir nuotekų tinklų įrengimas; 2. įvažiavimo į suformuotą sklypą įrengimas; 3. teritorijos sutvarkymas atliekant reikalingus menkaverčių želdinių kirtimus, išlyginant reljefo netolygumus.

04-03-20 priemonė: Projekto „Teritorijų patrauklumo investicijoms didinimas ir viešosios infrastruktūros plėtra (Pramonės g. 20, Utena. ir Pramonės g. 24, Utena)" įgyvendinimas.

Projekto tikslas - sudaryti sąlygas investicijų pritraukimui ir ekonominio konkurencingumo didinimui. Numatomos veiklos: Utenos miesto pramoninių teritorijų, esančių adresu Pramonės g. 20 ir Pramonės g. 24, Utenoje, patrauklumo investicijoms didinimas: 1. elektros tinklų jungčių įrengimas, vandentiekio ir nuotekų tinklų įrengimas; 2. įvažiavimo į sklypą/-us įrengimas; 3. teritorijos sutvarkymas atliekant reikalingus menkaverčių želdinių kirtimus, išlyginant reljefo netolygumus.

04-03-21 priemonė: Projekto „Tankiai apgyvendintos urbanizuotos Vyturių gyvenamųjų daugiabučių namų teritorijos dalies atgaivinimas, žalinimas ir funkcionalumo didinimas" įgyvendinimas.

Projekto tikslas – atgaivinti gyvenamųjų namų teritoriją, žalinti ir padidinti funkcionalumą. Numatomos veiklos: Utenos miesto Vyturių daugiabučių namų mikrorajono dalies teritorijos (kurią riboja J. Basanavičiaus g., Vaižganto g., Lauko skg., Utenos Vyturių progimnazija, Lauko g.) atgaivinimas, humanizuojant viešąsias erdves pagal universalaus dizaino principus: modernizuojant privažiuojamuosius kelius, stovėjimo aikšteles/stovėjimo vietas ir pėsčiųjų takus pagal universalaus dizaino ir žalinimo principus; įrengiant automobilių stovėjimo vietas, skirtas asmenims su negalia; paskirstant eismo srautus ir sukuriant sąlygas sumažinti eismo greitį kvartalo viduje; formuojant pėsčiųjų, poilsio zonas atskirtas nuo gatvių važiuojamosios dalies; sukuriant tarp namų apšviestas bendruomenių zonas/salas su žaidimų aikštelėmis ir poilsio infrastruktūra, prieinamas įvairaus amžiaus žmonėms bei suburiančias įvairių interesų bei amžiaus grupes, kartu prisitaikant prie esamų želdinių, juos išsaugant; įrengiant apšvietimą, modernizuojant Utenos Vyturių progimnazijos stadioną, žaidimų aikšteles ir prieigas, įrengiant bendro naudojimo dviračių saugyklas; kitos prieinamumui didinti reikalingos viešosios infrastruktūros įrengimas.

04-03-22 priemonė: Projekto „Smėlynės parko ir prieigų atgaivinimas bei pritaikymas bendruomenės poreikiams" įgyvendinimas.

Projekto tikslas – žaliųjų erdvių atgaivinimas ir pritaikymas daugiatiksliam naudojimui. Numatomos veiklos: Utenos miesto Smėlynės parko teritorijos ir prieigų (teritorija tarp J. Basanavičiaus g., Pušyno g., Metalo g., Smėlio g. ir Aukštaičių g.) atgaivinimas ir pritaikymas daugiatiksliam naudojimui, laikantis universalaus dizaino principų: 1. įvažiavimo į sklypą įrengimas, pėsčiųjų ir (ar) dviračių takų jungčių įrengimas; 2. trūkstamos inžinerinės infrastruktūros plėtra: elektros tinklų, apšvietimo įrengimas, automobilių stovėjimo vietų įrengimas; 3. želdynų ir kraštovaizdžio sutvarkymas, mažosios architektūros elementų įrengimas, informacinių stendų įrengimas, teritorijos pritaikymas asmenims su negalia; 4. įvairaus amžiaus vaikų žaidimo aikštelės įrengimas.

04-03-23 priemonė: Projekto „Utenos miesto senojo parko atgaivinimas ir pritaikymas bendruomenės poreikiams" įgyvendinimas.

Projekto tikslas – atgaivinti žaliąsias erdves ir humanizuoti gyvenamųjų rajonų aplinką. Numatomos veiklos: Utenos miesto senojo parko (Šilinės miške) atgaivinimas, pritaikant renginiams, lankymui ir aktyviam laisvalaikiui: 1. pėsčiųjų takų įrengimas, privažiavimo įrengimas, stovėjimo vietų įrengimas; 2. viešojo tualeto pagal universalaus dizaino principus įrengimas, viešos geriamojo vandens stotelės įrengimas, elektros tinklų ir apšvietimo įrengimas; 3. teritorijos sutvarkymas: menkaverčių želdinių kirtimas, želdynų ir kraštovaizdžio sutvarkymas, mažosios architektūros elementų įrengimas, informacinių stendų įrengimas, teritorijos pritaikymas asmenims su negalia; 4. universalių lauko žaidimų aikštelių įrengimas, lauko estrados įrengimas 5. kitos lankymui ir veiklos vykdymui reikalingos viešosios infrastruktūros įrengimas.

04-03-24 priemonė: Projekto „Tankiai apgyvendintos urbanizuotos Statybininkų gyvenamųjų daugiabučių namų teritorijos dalies atgaivinimas, žalinimas ir funkcionalumo didinimas" įgyvendinimas.

Projekto tikslas – atgaivinti gyvenamųjų namų teritoriją, žalinti ir padidinti funkcionalumą. Numatomos veiklos: Utenos miesto Statybininkų daugiabučių namų mikrorajono dalies teritorijos (kurią riboja Lauko g., Sėlių g., Statybininkų g., Vaižganto g., Utenos Dauniškio gimnazijos stadionas) atgaivinimas, humanizuojant viešąsias erdves pagal universalaus dizaino principus: modernizuojant privažiuojamuosius kelius, stovėjimo aikšteles/stovėjimo vietas ir pėsčiųjų takus pagal universalaus dizaino ir žalinimo principus; įrengiant automobilių stovėjimo vietas, skirtas asmenims su negalia; paskirstant eismo srautus ir sukuriant sąlygas sumažinti eismo greitį kvartalo viduje; formuojant pėsčiųjų, poilsio zonas atskirtas nuo gatvių važiuojamosios dalies; sukuriant tarp namų apšviestas bendruomenių zonas/salas su žaidimų aikštelėmis ir poilsio infrastruktūra, prieinamas įvairaus amžiaus žmonėms bei suburiančias įvairių interesų bei amžiaus grupes, kartu prisitaikant prie esamų želdinių, juos išsaugant; įrengiant apšvietimą, įrengiant bendro naudojimo dviračių saugyklas; kitos prieinamumui didinti reikalingos viešosios infrastruktūros įrengimas.

Programos asignavimų esminių pakeitimų, palyginti su 2024 metais, paaiškinimai.

Pagal išvardintus prioritetus 2025-2027 metams šioje programoje planuojamos lėšos padidėjo žvyruotų gatvių asfaltavimui, gatvių, šaligatvių, pėsčiųjų takų, kelių ir kitų susisiekimo komunikacijų tvarkymui bei priežiūrai, taip pat numatomos lėšos tęsiamiems ir naujiems bendrai finansuojamiems infrastruktūros projektams: Utenos Aukštakalnio progimnazijos „Žiburio“ skyriaus pastato modernizavimui, Bevariklio transporto infrastruktūros plėtrai rytinėje Utenos miesto dalyje, Dviračių infrastruktūros Utenos mieste kūrimui, E-bilieto ir keleivių informavimo sistemos diegimui Utenos miesto viešajame transporte, Teritorijos patrauklumo investicijoms didinimui ir viešosios infrastruktūros plėtrai (Ribnikų g. 4, Utena), Teritorijos tarp Dauniškio gimnazijos ir Dauniškio parko ir „Gandrelio“ atgaivinimui ir pritaikymui bendruomenės veiklai, Teritorijos tarp Krašuonos parko, „Saulės“ gimnazijos ir Utenos dvaro atgaivinimui ir pritaikymui atviram gamtos centrui, Viešųjų erdvių priežiūros darbų valdymo skaitmeniniam modeliui, Priedangų infrastruktūros plėtrai, Daugiafunkcio sporto centro plaukimo baseino rekonstrukcijai ir visuomenės sveikatos paslaugų prieinamumo didinimui, taip pat padidėjo grąžinamos lėšos už paskolas, tačiau sumažėjo skiriamų lėšų atsinaujinančių energijos išteklių programos priemonių įgyvendinimui, kadangi baigti visi projektai, o nauji nepradėti.

Programa yra tęstinė ir neterminuota.

Programos vykdytojai – Utenos rajono savivaldybės administracija, Utenos rajono savivaldybės administracijos Finansų skyrius; Utenos „Saulės“ gimnazija; Utenos Adolfo Šapokos gimnazija, Utenos Dauniškio gimnazija; Utenos rajono Užpalių gimnazija; Utenos Vyturių progimnazija; Utenos Aukštakalnio progimnazija; Utenos Krašuonos progimnazija; Utenos vaikų lopšelis - darželis „Varpelis“; Utenos vaikų lopšelis - darželis „Eglutė“; Utenos vaikų lopšelis- darželis „Saulutė“; Utenos vaikų lopšelis- darželis „Gandrelis“; Utenos vaikų lopšelis - darželis „Pasaka“; Utenos vaikų lopšelis- darželis „Želmenėlis“; Utenos vaikų ir jaunimo užimtumo centras; Utenos meno mokykla; Utenos daugiafunkcis sporto centras; Utenos kraštotyros muziejus; Utenos kultūros centras; Utenos A. ir M. Miškinių viešoji biblioteka; Utenos rajono savivaldybės administracijos Daugailių seniūnija; Utenos rajono savivaldybės administracijos Kuktiškių seniūnija; Utenos rajono savivaldybės administracijos Leliūnų seniūnija; Utenos rajono savivaldybės administracijos Saldutiškio seniūnija; Utenos rajono savivaldybės administracijos Sudeikių seniūnija; Utenos rajono savivaldybės administracijos Tauragnų seniūnija; Utenos rajono savivaldybės administracijos Utenos seniūnija; Utenos rajono savivaldybės administracijos Užpalių seniūnija; Utenos rajono savivaldybės administracijos Vyžuonų seniūnija; Utenos rajono savivaldybės administracijos Utenos miesto seniūnija.

Programos koordinatoriai:

Gytis Stankevičius, Mero patarėjas, tel. +370 607 92006,
el. p. gytis.stankevicius@utena.lt;

Rimantas Dijokas, Vicemeras, tel. +370 666 86096; el. p. rimantas.dijokas@utena.lt;

Nerijus Malinauskas, Statybos ir infrastruktūros plėtros skyriaus vedėjas, tel. +370 686 13794; el.p. nerijus.malinauskas@utena.lt.

3 lentelė. Utenos rajono savivaldybės 2025-2027 metų 04 Infrastruktūros objektų plėtros programos uždaviniai, priemonės, asignavimai ir kitos lėšos (tūkst. eurų) pateikiamos Microsoft Excel formatu 8 priede.

4 lentelė. Utenos rajono savivaldybės 2025-2027 metų 04 Infrastruktūros objektų plėtros programos uždaviniai, priemonės ir jų stebėsenos rodikliai pateikiami Microsoft Excel formatu 9 priede.

05 Kokybiškos švietimo sistemos kūrimo ir jaunimo užimtumo programa

6 grafikas. Kokybiškos švietimo sistemos kūrimo ir jaunimo užimtumo programa ir jos uždaviniai

Kokybiškos švietimo sistemos kūrimo ir jaunimo užimtumo programa (05) 05-01 Tęstinės veiklos uždavinys. Gerinti ugdymo (-osi) paslaugų kokybę 05-02 Tęstinės veiklos uždavinys. Įgyvendinti švietimo, sporto ir jaunimo politiką, vykdyti projektus 05-03 Pažangos uždavinys. Paramos lėšomis sukurti integralias, optimalias ir kokybiškas ugdymo(-si) sąlygas

Pagal šią programą užsibrėžta įgyvendinti 3 uždavinius:

05-01 Tęstinės veiklos uždavinys. Gerinti ugdymo (-osi) paslaugų kokybę.

Numatoma vykdyti šias priemones:

05-01-01 priemonė: Priemonė: Švietimo įstaigų veiklos įgyvendinimas.

Ugdymo proceso organizavimas ir aplinkos sudarymas savivaldybės ikimokyklines ir priešmokyklines programas įgyvendinančiose ugdymo įstaigose (toliau – ikimokyklinio ugdymo įstaigos). Ikimokyklinio ugdymo įstaigose ugdomi vaikai pagal ikimokyklinio ugdymo ir priešmokyklinio ugdymo programas. Savivaldybėje sėkmingai įgyvendinamas 0-2 metų amžiaus vaikų institucinio ugdymo prieinamumo užtikrinimas. 2025 m. pradžioje finansuojamas 8 miesto ikimokyklinio ugdymo įstaigų ugdymo procesas ir aplinka. Be to, ikimokyklinio bei priešmokyklinio ugdymo paslauga teikiama 3 bendrojo ugdymo mokyklose, Utenos r. Sudeikių daugiafunkciame centre. Kasmet Utenos rajono savivaldybėje ugdoma apie 1500 vaikų iki 7 metų. Tikslinės mokymo lėšos ir papildoma savivaldybės biudžeto parama skiriama 2 nevalstybinėms ikimokyklinio ugdymo įstaigoms, kuriose ugdomi 25 – 30 vaikų.

Siekiant įgyti bendrąjį išsilavinimą, Utenos rajono savivaldybės bendrojo ugdymo mokyklose įgyvendinamos atnaujintos pradinio, pagrindinio ir vidurinio ugdymo programos. Mokyklose programos įgyvendinamos, vadovaujantis bendrosiomis ugdymo programomis, mokyklų ugdymo planais. 2025 m. bus finansuojamas 8 bendrojo ugdymo mokyklų ugdymo procesas. Šiose įstaigose pagal pradinio, pagrindinio ir vidurinio ugdymo programas 2024 – 2025 m. m. mokosi 3666 mokiniai. Pastebimi demografiniai pokyčiai – gyventojų skaičiaus kaita: emigracija ir imigracija, taip pat atvykę Ukrainos piliečių vaikai daro įtaką situacijai savivaldybės švietimo įstaigose - Utenos rajono savivaldybėje nereikšmingai mažėja ugdomų vaikų skaičius. Reikšmingas mokinių skaičiaus mažėjimas stebimas kaimo mokyklose, todėl, vadovaujantis teisės aktais, prognozuojami ir planuojami galimi Utenos rajono savivaldybės mokyklų tinklo pokyčiai.

Utenos rajono savivaldybės tarybos 2024 m. balandžio 25 d. sprendimu Nr. TS-108 „Dėl Utenos rajono bendrojo ugdymo mokykloms mokinių skaičiau kiekvienos klasės sraute ir klasių skaičiaus kiekviename sraute, mokinių, ugdomų pagal priešmokyklinio ugdymo grupių skaičiaus 2024–2025 mokslo metams nustatymo“ (2024 m. rugpjūčio 29 d. sprendimo Nr. TS-254, 2024 m. rugsėjo 26 d. sprendimo Nr. TS-290 redakcijos) Savivaldybės bendrojo ugdymo mokyklų klasėse (išskyrus keturis pradinio ugdymo 3–4 klasių komplektus, kuriuose vidutinis faktinis mokinių skaičius vienoje klasėje neviršija 24 (maksimalus mokinių skaičius klasėje), t. y. 23,46) sukomplektuotos, vadovaujantis Mokyklų, vykdančių formaliojo švietimo programas, tinklo kūrimo taisyklių, patvirtintų Lietuvos Respublikos Vyriausybės 2011 m. birželio 29 d. nutarimu Nr. 768 „Dėl Mokyklų, vykdančių formaliojo švietimo programas, tinklo kūrimo taisyklių patvirtinimo“, 2 priedo 1 punktu ir šio priedo pastabų 2 punktu, t. y., kai vienas mokinys dėl įgytų ar įgimtų sutrikimų turintis didelių arba labai didelių specialiųjų ugdymosi poreikių, besimokantis bendrojo ugdymo klasėje, prilyginamas dviems tos klasės mokiniams. Dėl šios klasių komplektavimo sąlygos didėja klasių komplektų skaičius, finansavimas ir mažėja vidutinis mokinių skaičius klasėje.

Esant poreikiui, Utenos Krašuonos progimnazija ir Dauniškio gimnazija padeda tėvams (globėjams, rūpintojams) organizuoti vaikų ugdymą (ugdymąsi) šeimoje.

Tikslinės mokymo lėšos bus skiriamos vienai nevalstybinei mokyklai - VšĮ „Logoso mokykla“. Pradinio, pagrindinio bendrojo ugdymo paslauga šioje įstaigose teikiama 25 -35 vaikams.

Įgyvendinant atnaujinto turinio bendrąsias ugdymo programas, numatyta toliau diegti patobulintą vertinimo sistemą, taikyti skaitmenines priemones, ugdymo proceso kokybei užtikrinti, aktyviai įtraukiant į šiuos procesus kuo daugiau vietos bendruomenės, socialinių partnerių ir kitų suinteresuotų šalių atstovų.

Švietimo centras sudaro sąlygas mokytojams mokytis visą gyvenimą, tenkinti pažinimo ir kvalifikacijos tobulinimo poreikius, įgyti papildomų kompetencijų, skatinti besimokančių mokyklų bendruomenių kūrimą.

Vaikų ir jaunimo neformaliojo švietimo poreikius tenkina Utenos meno mokykla ir Vaikų ir jaunimo užimtumo centras. Šių įstaigų veikla svarbi Utenos rajono savivaldybės kultūriniame ir socialinės srities kontekste.

Utenos rajono savivaldybės švietimo įstaigos ir jų ugdymo(si) aplinkos bus modernizuojamos, diegiami inovatyvūs ugdymo proceso organizavimo ir įgyvendinimo sprendimai.

05-01-02 priemonė: Švietimo pagalbos teikimas.

Kasmet didesnis dėmesys ir finansavimas skiriamas švietimo pagalbos teikimui.

Savivaldybėje siekiama sudaryti kuo palankesnes sąlygas ir galimybes ugdyti įvairių ugdymo(si) poreikių vaikus, taip pat ir specialiųjų ugdymosi poreikių (toliau – SUP) turinčius vaikus (apie 20 proc. mokinių, iš jų 15 proc. bendrojo ugdymo mokyklų mokinių ). Visose švietimo įstaigose siekiama užtikrinti švietimo pagalbą, lygias galimybes ir kokybiško ugdymosi bei švietimo pagalbos prieinamumą. Savivaldybės bendrojo ugdymo mokyklose švietimo pagalbą gaunančių mokinių dalis procentais dėl nuolat didėjančio mokytojų, mokinio padėjėjų bei švietimo pagalbos specialistų poreikio, kurio dėl finansavimo ir švietimo pagalbos specialistų trūkumo negalima patenkinti, mažėja. Atlikus išsamesnę analizę, paaiškėjo, kad pilną pagalbą, kuri fiksuota Pedagoginės psichologinės tarnybos dokumentuose, gauna 24,88 proc. mokinių, todėl suplanuotos lėšos šioje priemonėje sudarys galimybes didinti švietimo pagalbos apimtis ir užtikrinti paslaugų kokybę bei prieinamumą visose ugdymo įstaigose. Utenos Krašuonos progimnazijos „Versmės“ skyriuje sudarytos ir užtikrinamos tinkamos sąlygos ugdyti sutrikusio intelekto vaikus (daugiau nei 30 mokinių nuo 7 iki 21 metų amžiaus) dėl įgimtų ir įgytų sutrikimų, turinčių didelių ir labai didelių specialiųjų ugdymosi poreikių, kompleksinę negalią.

Vadovaujantis Lietuvos Respublikos švietimo įstatymo 14 straipsnio 7 dalimi, SUP mokinių ugdymą įgyvendina visos privalomąjį ir visuotinį švietimą teikiančios Utenos rajono savivaldybės švietimo įstaigos, kurių steigėjas ir savininko teises ir pareigas įgyvendinanti institucija yra Savivaldybė, neformaliojo vaikų švietimo teikėjai. Ši nuostata taip pat įgyvendinama ir Utenos rajono savivaldybės privačiose ugdymo įstaigose.

Lietuvos Respublikos švietimo, mokslo ir sporto ministro nustatyta tvarka Savivaldybės mokyklose ugdymo procesą, kuriame dalyvauja mokiniai, turintys nedidelių ir vidutinių specialiųjų ugdymosi poreikių, vykdo vienas mokytojas arba mokytojas, ugdymo procese dalyvaujant švietimo pagalbą teikiančiam asmeniui (mokinio padėjėjui), o ugdymo procesą, kuriame dalyvauja mokiniai, turintys didelių ar labai didelių specialiųjų ugdymosi poreikių, vykdo mokytojas, ugdymo procese dalyvaujant švietimo pagalbą teikiančiam asmeniui (mokinio padėjėjui ir/arba pagal poreikį, švietimo pagalbos specialistui). Švietimo pagalbą teikiantys asmenys, dalyvaujantys ugdymo procese, atitinka Lietuvos Respublikos švietimo, mokslo ir sporto ministro nustatytus reikalavimus ir nuolat tobulina savo profesines kompetencijas. Yra atvejų, kai dėl švietimo pagalbos specialistų (dažnu atveju psichologų, retai spec. pedagogų) stygiaus ir/arba nepakankamo finansavimo mokinio padėjėjų pareigybėms įsteigti, nėra galimybių pagal Pedagoginės psichologinės tarnybos išduotas pažymas visa apimtimi suteikti švietimo pagalbos paslaugas mokykloje. Šiai problemai spręsti pasitelkiami Utenos švietimo centro Pedagoginės psichologinės tarnybos (toliau – PPT) padalinio švietimo pagalbos specialistai: psichologas, specialusis pedagogas, logopedas, socialinis pedagogas, tiflopedagogas, surdopedagogas.

PPT įvertina mokinių (vaikų) specialiuosius ugdymo(si) poreikius, konsultuoja tėvus (globėjus, rūpintojus), mokytojus ir mokinius. Taip pat priemonėje planuojamos lėšos mokinių karjeros ugdymui visose bendrojo ugdymo įstaigose pagal patvirtintus reikalavimus.

05-01-03 priemonė: Utenos daugiafunkcio sporto centro veiklos įgyvendinimas.

Priemonės įgyvendinimo tikslas - per sportą skatinti vaikų, jaunimo ir suaugusiųjų saviraišką, ilgalaikėmis programomis siekti sportinio meistriškumo ir tinkamai atstovauti rajonui šalies ir kituose sporto tarptautiniuose renginiuose, varžybose. Kiekvienais metais šioje institucijoje sportuoja apie 600 mokinių. Svarbu sudaryti sąlygas Utenos rajono gyventojams užsiimti aktyvia fizine veikla, puoselėti sveiką gyvenseną, rūpintis kuo veiksmingesniu sporto bazių panaudojimu ir plėtros galimybėmis. Tuo tikslu 2025 - 2027 metų laikotarpiu Utenos daugiafunkcio sporto centras planuoja organizuoti po 200 sportinių renginių/varžybų per metus.

Savivaldybė prisideda finansuojant miesto antrųjų klasių mokinių mokymo plaukti programą, integruotą į bendrojo ugdymo mokyklų fizinio ugdymo pamokas. Kasmet išmoksta plaukti ir gauna patvirtinančius pažymėjimus 280 - 300 pradinukų.

05-01-04 priemonė: Dalyvaujamojo biudžeto gimnazijose įgyvendinimas.

Gimnazijų dalyvaujamojo biudžeto priemonės tikslas – skatinti mokinių iniciatyvas, ugdyti jų pilietiškumą, kūrybingumą, finansinį raštingumą, didinti mokinių įsitraukimą į bendruomenines veiklas, kurti atvirą, pasitikėjimu grįstą demokratišką sprendimų priėmimą, skatinti mokinių bendradarbiavimą, gerinti ir stiprinti tarpusavio ryšius. Dalyvaujamojo biudžeto įgyvendinimas - tai būdas, kaip gimnazijų bendruomenės, dalyvaudamos finansuojamų iniciatyvų projektų konkurse, sprendžia lėšų panaudojimo savo mokymosi aplinkai gerinti, kai visi turi galimybę pateikti savo projektų idėjų pasiūlymus, balsuoti už geriausią ir reikalingiausią projekto idėją bei ją įgyvendinti.

05-01-05 priemonė: Formalųjį švietimą papildančio ugdymo programų įgyvendinimas.

Formalųjį švietimą papildančių ugdymo programų (toliau – FŠPU) įgyvendinimo tikslas – tenkinti tęstinius mokinių (vaikų) pažinimo, ugdymosi ir saviraiškos poreikius. FŠPU – vaiko kompetencijų ir asmenybės ugdymo tikslus, turinį, ugdymo metodus ir mokinių pasiekimus numatanti programa. Utenos rajono savivaldybėje neformaliojo vaikų švietimo įstaigose (Utenos meno mokykloje, Utenos daugiafunkciame sporto centre) FŠPU (dailės, muzikos ir sporto krypties) kiekvienais metais lanko 800-850 mokinių, t. y. daugiau kaip 20 proc. bendrojo ugdymo mokyklų mokinių. 2025-2027 m. planuojamos lėšos 2 savivaldybės formalųjį švietimą papildančių ugdymo įstaigų veiklai organizuoti, švietimo programoms vykdyti. Utenos meno mokyklai planuojamos lėšos 4 švietimo programų (Pradinio ir Pagrindinio muzikinio, Dailės pradinio ir pagrindinio formalųjį švietimą papildančio ugdymo programų), Utenos daugiafunkcio sporto centre - 9 sporto programų (sporto šakoms: lengvoji atletika, rankinis, krepšinis, dviračiai, tenisas, karatė, plaukimas, stalo tenisas, slidinėjimas) finansavimui užtikrinti.

05-01-06 priemonė: Neformaliojo vaikų švietimo programų, gaunančių tikslinį finansavimą, įgyvendinimas.

Neformaliojo vaikų švietimo paskirtis – tenkinti mokinių pažinimo, ugdymosi ir saviraiškos poreikius, padėti jiems tapti aktyviais visuomenės nariais. Neformaliojo vaikų švietimo programas savivaldybėje vykdo neformaliojo vaikų švietimo įstaigos, kultūros centrai, bibliotekos, kiti švietimo teikėjai.

Papildomai savivaldybėje organizuojamas Neformalaus vaikų švietimo (toliau - NVŠ) programų vykdymas. Jos finansuojamos Lietuvos Respublikos valstybės biudžeto lėšomis. NVŠ programoms vykdyti 2025 metais Utenos rajono savivaldybei skirta 265 tūkst. eurų. Šios programos yra akredituotos ir įgyvendinamos vasario – gegužės ir spalio – gruodžio mėn. NVŠ teikėjai savivaldybėje: laisvieji mokytojai, viešosios įstaigos, asociacijos ir savivaldybės biudžetinės įstaigos. Planuojama, kad 2025 metais programose dalyvaus apie 1350 (35-38 proc.) mokinių, NVŠ teikėjų - 50. Kiekvieno vaiko ugdymui, priklausomai nuo programos ir poreikių (specialiųjų ugdymo poreikių turintiems vaikas skiriama suma dvigubinama) mėnesiui skiriama 15-50 eurų.

05-01-07 priemonė: Skaitmeninio ugdymo plėtra.

Visuotinai vykdomiems valstybiniams brandos egzaminams, pagrindinio ugdymo pasiekimų, 4 ir 8 klasių mokinių nacionaliniams mokinių pasiekimų patikrinimams organizuoti, būtina kompiuterinė įranga (kompiuteriai, kompiuterių pakrovimo spintos ir kt.). Šie patikrinimai vyks tik elektroniniu būdu, vienu srautu, todėl kiekvienas mokinys turės būti aprūpintas individualiu kompiuteriu. Įgyvendinant atnaujintą ugdymo turinį daugėja skaitmeninio ugdymo turinio, kuris patrauklus mokiniams, didina susidomėjimą dėstomu dalyku, mokymosi motyvaciją. 2025 m. planuojama įsigyti bei atnaujinti informacines technologijas bei skaitmenines mokymosi priemones bendrojo ugdymo mokykloms dalyvaujant Europos Sąjungos ir šalies biudžeto lėšomis finansuojamuose projektuose.

05-01-08 priemonė: Elektroninio mokinio pažymėjimo sistemos palaikymas ir plėtra.

2025 m. planuojamos lėšos elektroninio mokinio pažymėjimams personalizuoti, t.y. išduoti mokiniams šiais atvejais: kai vaikas pradeda lankyti mokyklą 1 klasėje, naujai atvykus į mokyklą, keičiantis ugdymo programoms (5, 9, 11 klasėse). Elektroninio mokinio pažymėjimai bendrojo ugdymo mokyklose dažniausiai naudojami atsiskaitant už maitinimą, įeinant į mokyklos patalpas bei mokyklų bibliotekose. Planuojama plėsti elektroninio pažymėjimo naudojimą apskaitant neformaliojo vaikų švietimo veiklose dalyvaujančių vaikų skaičių.

05-01-09 priemonė: Neformaliojo suaugusiųjų švietimo ir tęstinio mokymosi veiksmų plano priemonių įgyvendinimas.

Neformaliojo suaugusiųjų švietimo paskirtis – suteikti garantijas įgyvendinti įgimtą teisę visą gyvenimą ugdyti savo asmenybę, laiduoti asmeniui galimybę įgyti žinių ir gebėjimų, atrasti naujų gyvenimo prasmių, skatinti ne tik gerinti profesinius įgūdžius, bet ir kurti prasmingą laisvalaikį, būti aktyviu demokratinės visuomenės nariu. Skatinant mokymosi visą gyvenimą įvairovę ir kuriant lankstesnę prieinamumo sistemą, siekiama sukurti ir išplėtoti darnią suaugusiųjų švietimo sistemą savivaldybėje. 2025-2027 metais Utenos savivaldybės neformaliojo suaugusiųjų švietimo ir tęstinio mokymosi veiksmų plane numatomos ir vykdomos įvairios priemonės, skatinančios nuolatinį suaugusiųjų mokymąsi.

05-01-10 priemonė: Ugdymo proceso organizavimas, mokymo ir kt. pagalbos teikimas.

Priemonės lėšomis finansuojamos Utenos rajono savivaldybės švietimo įstaigų veiklos lėšos ugdymo procesui organizuoti (valdyti), bibliotekų veiklai ir mokymo(si) pagalbai teikti, bendrojo ugdymo mokyklose -mokinių pasiekimams gerinti. Priemonė įgalina mokyklas organizuoti konsultacijas mokiniams, kurie nepasiekia patenkinamo mokymosi pasiekimų lygio arba kitais būdais yra identifikuojami mokinių mokymo(si) sunkumai.

05-02 Tęstinės veiklos uždavinys. Įgyvendinti švietimo, sporto ir jaunimo politiką, vykdyti projektus.

Numatoma vykdyti šias priemones:

05-02-01 priemonė: Edukacinių projektų vykdymas, Gabių mokinių, Mokytojų motyvavimas ir skatinimas.

Priemonė skirta įgyvendinti Utenos rajono savivaldybės mokytojų motyvavimo ir skatinimo bei Utenos rajono savivaldybės gabių mokinių apdovanojimo tvarkos aprašus. Kasmet apdovanojami mokiniai ir mokytojai, mokytojai skatinami kuponais – dovanų kortelėmis, renkami ir apdovanojami Metų mokytojai. Taip pat numatomos lėšos edukacinei veiklai finansuoti: mokytojų ir mokinių apdovanojimams, bendriems rajono mokytojų ir mokinių renginiams finansuoti, tiksliniams mokyklų vadovų mokymams organizuoti, pagal finansines biudžeto galimybes numatoma skirti lėšas dalyvavimo šalies konkursuose (dainų dainelės, olimpiadų ir pan. konkursų) išlaidoms finansuoti, numatomos lėšos mokytojų pavėžėjimui iki darbo.

05-02-02 priemonė: Mokinių vasaros užimtumo projektų įgyvendinimas.

Psichinei ir emocinei vaikų ir jaunimo sveikatai stiprinti, aktyvaus laisvalaikio leidimui Utenos rajono savivaldybė kasmet skiria lėšas mokinių vasaros poilsio organizavimui finansuoti. Kasmet finansuojamas įvairaus tipo vaikų užimtumas, todėl vaikai gali pasirinkti veiklas pagal pomėgius, norus ir charakterį. Planuojama, kad vasaros metu bus organizuojamos dieninės stovyklos bendrojo ugdymo mokyklose socialiai remtiniems vaikams, mokiniams, turintiems didelių ir labai didelių ugdymosi poreikių, ir kitiems mokyklinio amžiaus vaikams. 2025-2027 m. planuojamos savivaldybės biudžeto lėšos 15-20 vasaros poilsio programų.

05-02-03 priemonė: Paramos teikimas savivaldybės studentams nustatyta tvarka.

Vadovaujantis Utenos rajono savivaldybės studentų rėmimo programos tvarkos aprašo nuostatomis, numatytos priemonės, susijusios su darbuotojų poreikio tyrimu, finansine parama, ketinantiems dirbti Utenos rajono savivaldybėje. Kasmet Utenos rajono savivaldybėje tvirtinamas rajonui reikalingų specialybių prioritetinis sąrašas ir, atsižvelgiant į specialistų poreikį, numatomas stipendijų skaičius. 2025-2027 metais savivaldybės biudžeto lėšomis studijų stipendiją numatoma skirti ne mažiau kaip 5-7 studentams.

05-02-04 priemonė: Sportinės veiklos projektų įgyvendinimas.

Utenos rajono savivaldybėje sudarytos sąlygos ugdyti aukšto meistriškumo sportininkus, reguliariai užsiimti įvairiomis fizinio aktyvumo veiklomis, sportas tapo socialinės įtraukties skatinimo priemone, mažinančia atskirtį tarp skirtingų socialinių grupių. Sporto programos projektų finansavimo aprašas, kuriuo vadovaujantis projektai vertinami, nustato konkrečius kriterijus ir privalomas sąlygas. Apraše numatyta, kad projekto lėšomis bus finansuojama sportinė veikla Utenos rajono savivaldybėje.

05-02-05 priemonė: Jaunimo veiklos organizacijų projektų ir savanoriškos tarnybos įgyvendinimas.

Jaunimo politika – kryptinga veikla, kuria sprendžiamos jaunimo problemos ir siekiama sudaryti palankias sąlygas formuotis jauno žmogaus asmenybei bei jo integravimuisi į visuomenės gyvenimą, taip pat veikla, kuria siekiama visuomenės ir atskirų jos grupių supratimo bei tolerancijos jauniems žmonėms. Įgyvendinant priemonę „Jaunimo veiklos organizacijų projektų ir jaunimo savanoriškos tarnybos įgyvendinimas“, užtikrinamas jaunimo nevyriausybinių organizacijų ir organizacijų, dirbančių su jaunimu, vaidmuo rajone, sudaromos palankesnės galimybės tenkinti šių organizacijų poreikius bei suteikiama galimybė jauniems žmonės pasinaudoti jaunimo savanoriškos tarnybos programa. Jaunimo organizacijų projektų vykdymas skatina įtraukti jaunimą į pilietinę veiklą, vykdyti dalyvaujamojo biudžeto iniciatyvas mokyklose. Taip pat vystomas bendravimas ir bendradarbiavimas su Utenos rajono savivaldybėje veikiančiomis jaunimo organizacijomis, jų aktyvumas skatinamas, parama teikiama organizuojant savivaldybės jaunimo renginius ir akcijas, o tarpinstitucinis ir tarpsektorinis bendradarbiavimas vykdomas remiant jaunimo iniciatyvas, Utenos rajono jaunimui atstovaujant Uteną nacionaliniuose ir tarptautiniuose jaunimo organizacijų dariniuose, darbo grupėse ir forumuose. Jaunimo savanoriškos tarnybos modelio įgyvendinimas leidžia jauniems žmonėms savanoriauti akredituotose Utenos rajono įstaigose bei organizacijose, suteikia įvairiapusį palaikymą savanoriaujančiam. Tai yra puiki galimybė ne tik atrasti patinkančią veiklos kryptį, bet ir geriau pažinti save, ugdyti bendrąsias kompetencijas ir stiprinti pasitikėjimą savimi.

05-02-06 priemonė: Utenos rajono savivaldybės geriausių metų sportininkų skatinimas.

Vadovaujantis Utenos rajono savivaldybės tarybos 2021 m. lapkričio 25 d. sprendimu Nr. TS-300 „Dėl Utenos rajono savivaldybės geriausių metų sportininkų apdovanojimų tvarkos aprašo patvirtinimo“ patvirtinto Utenos rajono savivaldybės geriausių metų sportininkų apdovanojimų tvarkos aprašo nuostatomis, Utenos rajono savivaldybės administracijos direktoriaus įsakymu būna sudaryta komisija ir parengtas bei patvirtintas komisijos darbo reglamentas. 2025 metais bus apdovanoti geriausi sportininkai 6 nominacijų kategorijose: Olimpinės sporto šakos metų sportininkas TOP10, Neolimpinės sporto šakos metų sportininkas TOP 5, Metų sporto treneris/trenerė, Metų sporto komanda/klubas (moterys), Metų sporto komanda/klubas (vyrai), „Metų geriausias sportininkas (-ė) su negalia“. Planuojama tęsti veiklą ir įvertinti bei apdovanoti geriausius atskirų nominacijų atstovus ir 2026-2027 metais. Savivaldybės administracijos direktoriaus įsakymu sudaryta penkių narių komisija.

05-03 Pažangos uždavinys. Paramos lėšomis sukurti integralias, optimalias ir kokybiškas ugdymo(-si) sąlygas.

Numatoma vykdyti šias priemones:

05-03-01 priemonė: Programos „Tūkstantmečio mokyklos" įgyvendinimas.

2023 metais pradėta įgyvendinti „Tūkstantmečio mokyklų“ programą (toliau- Programa) savivaldybių lygmeniu. Atlikta esamos švietimo sistemos būklės ir kaitos analizė bei parengtas Utenos rajono savivaldybės švietimo pažangos planas (toliau – PP), kuriam įgyvendinti suteikiama galimybė gauti reikalingas investicijas. 2024 m. pasirašyta Jungtinė veiklos sutartis įgyvendinant projektą „Tūkstantmečio mokyklos II“. Pažangos planui įgyvendinti savivaldybei skirta suma – 2 843 tūkst. Eur (priklauso nuo mokinių skaičiaus). PP įgyvendina 7 Programos reikalavimus atitinkančias bendrojo ugdymo mokyklos, kuriose mokinių skaičius didesnis nei 200, t. y. Utenos Adolfo Šapokos gimnazija, Utenos Dauniškio gimnazija, Utenos „Saulės“ gimnazija, Utenos Aukštakalnio progimnazija, Utenos Krašuonos progimnazija, Utenos Vyturių progimnazija ir Utenos Aukštakalnio pradinę mokykla. Pažangos planui įgyvendinti investicijos galimos šiose kryptyse: infrastruktūra, patalpų pritaikymas, įranga, baldai ir mokymo priemonės, mokyklų vadovų ir pedagoginių darbuotojų kompetencijų stiprinimas, tinklo mokyklų išteklių prieinamumo gerinimas, ugdymo veiklų ir užsiėmimų organizavimas. Iki 2025 m. pabaigos planuojama įgyvendinti 90 procentų projekto veiklų.

05-03-02 priemonė: Projekto „Ikimokyklinio ugdymo prieinamumo didinimas Utenos rajono savivaldybėje" įgyvendinimas.

Projektą numatoma įgyvendinti pagal Utenos regiono plėtros plano 2022–2030 metams pažangos priemonę. Projekto tikslas - užtikrinti ikimokyklinio ugdymo prieinamumą ir sudaryti sąlygas kokybiškam ankstyvojo amžiaus vaikų (0-2 metų) ugdymo procesui organizuoti. Pagrindinės projekto veiklos: naujos ikimokyklinio ugdymo grupės ir 2 lauko erdvių įrengimas Utenos vaikų darželyje - lopšelyje „Varpelis“. Taip pat numatomas patalpų, kuriose bus įrengiama grupė remontas, įskaitant baldų ir įrangos įsigijimą. Taip pat numatomas ekologiškos transporto priemonės, pritaikytos vežti mokinius su negalia, įsigijimas. Projekto vykdymo vieta – ugdymo įstaiga Utenos mieste.

05-03-03 priemonė: Projekto “Bendrojo ugdymo prieinamumo didinimas Utenos rajono savivaldybėje” įgyvendinimas.

Projektą numatoma įgyvendinti pagal Utenos regiono plėtros plano 2022–2030 metams pažangos priemonę, siekiant Utenos Krašuonos progimnazijos ugdymo erdves pritaikyti įtraukiajam ugdymui ir sudaryti sąlygas Universalaus mokymosi dizaino taikymą pamokose.

Projekto tikslas - užtikrinti ugdymo prieinamumą atskirtį patiriantiems vaikams ir sudaryti sąlygas kokybiškam ugdymo procesui organizuoti. Projektas skirtas formalaus švietimo paslaugų kokybės bei pasiekiamumo netolygumams, sąlygotiems švietimo paslaugų prieinamumo netolygumams (dėl nepakankamos vaikų pavėžėjimo į/iš ugdymo įstaigas paslaugų teikimo) šalinti. Projekto lėšomis numatyta pilnai pritaikyti Utenos Krašuonos progimnazijos aplinką atskirtį ar socialines rizikas patiriantiems, taip pat įvairias fizines negalias turinčių vaikų, jų tėvų/globėjų, mokyklų personalo poreikiams, taip pat projekto įgyvendinimo metu numatoma įsigyti netaršią transporto priemonę, pritaikytą vežti asmenis su negalia, kadangi šiuo metu įstaigos neturi nė vienos transporto priemonės, kuri būtų pritaikyta vežti asmenis su negalia. Taip pat šiuo metu neužtikrintas judėjimo ir kompleksinę negalią turinčių vaikų judumas mokykloje (nėra keltuvo), 2 ir 3 a. nėra pritaikytų sanitarinių patalpų, nėra sudarytos sąlygos ugdytis regos negalią turintiems asmenims – nėra įrengti taktiliniai ženklai, todėl numatoma juos įrengti projekto įgyvendinimo metu. Taip pat projekto lėšomis numatoma įsigyti trūkstamą įrangą multisensoriniam kambariui.

05-03-04 priemonė: Projekto „Įvairialypis švietimas vykdant visos dienos mokyklų veiklą Utenos rajone” įgyvendinimas.

Projekto tikslas – sudaryti sąlygas vykdyti visos dienos mokyklų veiklą. Projektą numatoma įgyvendinti pagal Utenos regiono plėtros plano 2022–2030 metams pažangos priemonę. Projekte numatyta įrengti lauko sporto/ edukacines erdves Utenos Aukštakalnio progimnazijos „Žiburio” skyriuje ir Utenos Aukštakalnio pradinėje mokykloje, sutvarkyti ir pritaikyti visos dienos mokyklos veiklai dalį patalpų ir įrengti keltuvą neįgaliesiems Utenos Vyturių progimnazijoje, nupirkti baldus ir trūkstamą įrangą. Planuojama tikslinė grupė – pradinių klasių mokiniai, nes tėvams (globėjams) sudėtinga suderinti šeimos ir darbo įsipareigojimus, užtikrinti vaikų saugumą ir užimtumą. Planuojama, kad po projekto įgyvendinimo visos dienos mokyklos paslaugą gaus 452 mokiniai per metus, kuriems bus sudarytos sąlygos dalyvauti popamokinėje mokinių priežiūros, pamokų ruošoje, neformaliojo švietimo užsiėmimuose. sudarytos sąlygos poilsiui, nusiraminimui Utenos Vyturių progimnazijos, Utenos Aukštakalnio progimnazijos „Žiburio“ skyriuje ir Utenos Aukštakalnio pradinėje mokykloje.

05-03-05 priemonė: Projekto „Ankstyvojo ugdymo užtikrinimas vaikams iš socialinę riziką patiriančių šeimų“ įgyvendinimas.

Utenos rajono savivaldybė dalyvauja Europos socialinio fondo agentūros įgyvendinamo projekto Nr. 10-013-P-0001/043 „Ankstyvojo ugdymo užtikrinimas vaikams iš socialinę riziką patiriančių šeimų“ (toliau – Projektas) jungtinėse veiklose. Projektas įgyvendinamas kartu su 59 partneriais, savivaldybėmis bei Lietuvos Respublikos švietimo, mokslo ir sporto ministerijai pavaldžiomis švietimo įstaigomis, kuriose vykdomas ugdymas pagal ikimokyklinio ir priešmokyklinio ugdymo programas.

Projektas vykdomas pagal 2021–2030 m. plėtros programos valdytojos Lietuvos Respublikos švietimo, mokslo ir sporto ministerijos švietimo plėtros programos pažangos priemonę Nr. 12-003-03-01-04 „Užtikrinti visiems prieinamą ankstyvąjį ugdymą“.

Projekto tikslas – kad į ikimokyklinį ir priešmokyklinį ugdymą būtų sėkmingai įtraukti vaikai iš socialinės rizikos šeimų teikiant jiems pagalbą ugdymo procese.

Projekto tikslinė grupė – vaikai iš socialinę riziką patiriančių šeimų.

Parama ugdymui suprantama kaip individualių ugdymo priemonių įsigijimas, rajono savivaldybės reglamentuoto vaikų išlaikymo mokesčio, maitinimo, pavėžėjimo į / iš ugdymo įstaigos bei lydinčio asmens darbo užmokesčio išlaidų apmokėjimas, kultūros veiklų ir neformaliojo švietimo paslaugų teikimas bei papildomos mokymo išlaidos ugdymui ir švietimo pagalbai. Utenos rajono savivaldybei suplanuota skirti 588 329,07 Eur. Planuojama, kad projekto veiklose paramą gaus 56 vaikai iš socialinę riziką patiriančių šeimų. Projektą numatoma įgyvendinti iki 2027 m. gegužės 31 d.

05-03-06 priemonė: Projekto „Ugdymo priemonės mokykloms“ įgyvendinimas.

2024 m. antroje pusėje pradėtas įgyvendinti projektas „Ugdymo priemonės mokykloms“ pagal Lietuvos Respublikos švietimo, mokslo ir sporto ministerijos švietimo plėtros programos pažangos priemonę Nr. 12-003-03-01-03 „Užtikrinti visiems prieinamą šiuolaikinį ugdymo turinį“. Projekto tikslas – gerinti švietimo paslaugų kokybę aprūpinant efektyviai veikiančias bendrojo ugdymo mokyklas laboratorine įranga ir priemonėmis. Projekte dalyvauja visos 7 Utenos miesto bendrojo ugdymo mokyklos. Jos bus aprūpintos kompiuteriais ir jų įkrovimo dėžėmis, mokymui skirtomis priemonėmis ir įranga. Projekto lėšos Utenos rajono savivaldybei – 638,3 tūkst. Eur.

05-03-07 priemonė: „Koordinuotai teikiamų paslaugų plėtojimas, siekiant kiekvieno vaiko sėkmingo dalyvavimo įtraukiajame ugdyme universalaus dizaino mokymuisi prieigoje" įgyvendinimas.

Tėvų (globėjų, rūpintojų), auginančių specialiųjų ugdymosi poreikių turinčius, negalią turinčius vaikus, rėmimui sukurtas socialinio įgalinimo modelis: įsteigti Savivaldybėje tėvų (globėjų, rūpintojų) savipagalbos grupes, diskusijų forumus, siekiant tobulinti švietimo pagalbos teikimą vaikams. Šiam tikslui Savivaldybės administracija 2024 m. parengė ir pateikė projekto įgyvendinimo planą konkursui pagal kvietimą „Teikti projektų įgyvendinimo planus „Švietimo pagalbos ir koordinuotai teikiamų paslaugų užtikrinimas“, Nr. 10-056-K, projektui „Koordinuotai teikiamų paslaugų plėtojimas, siekiant kiekvieno vaiko sėkmingo dalyvavimo įtraukiajame ugdyme universalaus dizaino mokymuisi prieigoje“ finansuoti. 2025 m. bus pasirašyta projekto įgyvendinimo sutartis. Preliminari projekto vertė – 467,85 tūkst. Eur.

05-03-08 priemonė: Projekto „Visos dienos mokyklos paslaugų prieinamumo didinimas Utenos ir Rokiškio rajono savivaldybėse" įgyvendinimas.

Savivaldybės administracija parengė ir pateikė projekto įgyvendinimo planą „Visos dienos mokyklos paslaugų prieinamumo didinimas Utenos ir Rokiškio rajono savivaldybėse“ konkursinei priemonei „Visos dienos mokyklos paslaugų prieinamumo didinimas“, Nr. 10-059K pagal veiklą Nr. 12-003-03-02-01-05-02. Projekto tikslas – sukurti ir įdiegti priemonių įtraukiajam ugdymui ir švietimo pagalbai bendrojo ugdymo mokyklose paketą, užtikrinantį didesnį prieinamumą, visos dienos mokyklos paslaugas, aprūpinimą reikalingomis specialiojo ugdymo priemonėmis, specialiųjų ugdymosi poreikių turintiems vaikams savivaldybėje. Sėkmės atveju projekte planuoja dalyvauti 5 savivaldybės mokyklos: Utenos Aukštakalnio progimnazija, Utenos Aukštakalnio pradinė mokykla, Utenos Krašuonos progimnazija, Utenos Vyturių progimnazija, Utenos r. Užpalių gimnazija ir Rokiškio rajono savivaldybės 4 mokyklos. 450 Utenos r. savivaldybės mokyklų mokinių galės gauti nemokamas visos dienos mokyklos paslaugas. Projekto trukmė – 36 mėn. Projekto vertė - 3337 tūkst. Eur.

Programos asignavimų esminių pakeitimų, palyginti su 2024 metais, paaiškinimai. Pagal išvardintus prioritetus 2025-2027 metams šioje programoje planuojamos lėšos padidėjo ugdymo proceso organizavimui, mokymo, švietimo ir kt. pagalbai teikti, paramos teikimui savivaldybės studentams nustatyta tvarka, nevalstybinių švietimo įstaigų veiklos išlaidoms, sportinės veiklos projektų įgyvendinimui, savivaldybės geriausių metų sportininkų apdovanojimams, o taip pat numatomas finansavimas tęsiamiems ir naujiems projektams: Tūkstantmečio mokykla, Ikimokyklinio ugdymo prieinamumo didinimas Utenos rajono savivaldybėje, Bendrojo ugdymo prieinamumo didinimas Utenos rajono savivaldybėje, Įvairialypis švietimas vykdant visos dienos mokyklų veiklą Utenos rajone, Ankstyvojo ugdymo užtikrinimas vaikams iš socialinę riziką patiriančių šeimų" įgyvendinimas, Ugdymo priemonės mokykloms.

Programa yra tęstinė ir neterminuota.

Programos vykdytojai – Utenos rajono savivaldybės administracija, Utenos „Saulės“ gimnazija; Utenos Dauniškio gimnazija; Utenos rajono Užpalių gimnazija; Utenos Vyturių progimnazija; Utenos Aukštakalnio progimnazija; Utenos Krašuonos progimnazija; Utenos Aukštakalnio pradinė mokykla; Utenos mokykla- vaikų darželis „Varpelis“; Utenos mokykla- vaikų darželis „Eglutė“; Utenos vaikų lopšelis- darželis „Saulutė“; Utenos vaikų lopšelis- darželis „Gandrelis“; Utenos vaikų lopšelis- darželis „Šaltinėlis“; Utenos vaikų lopšelis- darželis „Želmenėlis“; Utenos rajono Sudeikių daugiafunkcis centras; Utenos vaikų ir jaunimo užimtumo centras; Utenos meno mokykla; Utenos švietimo centras; Utenos šeimos ir vaiko gerovės centras, Utenos daugiafunkcis sporto centras, Utenos vaikų lopšelis- darželis „Voveraitė”, Utenos vaikų lopšelis- darželis „Pasaka”.

Programos koordinatoriai:

Daiva Pečionė, Vicemerė, tel. +370 661 90862; el. p. daiva.pecione@utena.lt;

Diana Guzienė, Švietimo ir sporto skyriaus vedėja, tel. +370 640 78103; diana.guziene@utena.lt.

3 lentelė. Utenos rajono savivaldybės 2025-2027 metų 05 Kokybiškos švietimo sistemos kūrimo ir jaunimo užimtumo programos uždaviniai, priemonės, asignavimai ir kitos lėšos (tūkst. eurų) pateikiamos Microsoft Excel formatu 10 priede.

4 lentelė. Utenos rajono savivaldybės 2025-2027 metų 05 Kokybiškos švietimo sistemos kūrimo ir jaunimo užimtumo programos uždaviniai, priemonės ir jų stebėsenos rodikliai pateikiami Microsoft Excel formatu 11 priede.

06 Kultūrinės veiklos ir turizmo plėtojimo programa

7 grafikas. Kultūrinės veiklos ir turizmo plėtojimo programa ir jos uždaviniai

Kultūrinės veiklos ir turizmo plėtojimo programa (06) 06-01 Tęstinės veiklos uždavinys. Skatinti kūrybinę veiklą ir meno įvairovę 06-02 Tęstinės veiklos uždavinys. Kurti turizmui palankią aplinką 06-03 Pažangos uždavinys. Modernizuoti viešąją kultūros ir turizmo sričių infrastruktūrą

Pagal šią programą užsibrėžta įgyvendinti 3 uždavinius:

•	06-01 Tęstinės veiklos uždavinys. Skatinti kūrybinę veiklą ir meno įvairovę

Numatoma vykdyti šias priemones:

06-01-01 priemonė: Kultūros įstaigų veiklų įgyvendinimas.

Priemonė skirta 3 biudžetinių kultūros įstaigų, kurių savininkė yra Utenos rajono savivaldybė, veiklų užtikrinimui.

Utenos A. ir M. Miškinių viešosios bibliotekos veiklos sritis – dokumentų kaupimas, tvarkymas, sisteminimas ir saugojimas, galimybės naudotis viešaisiais informacijos šaltiniais užtikrinimas, neatsižvelgiant į jų autorių ar juose užfiksuotų žinių politinę ar ideologinę orientaciją, fizinių ir juridinių asmenų lygių teisių naudotis teisės aktų nustatyta tvarka teikiamomis nemokamomis paslaugomis užtikrinimas. Biblioteka turi 22 struktūrinius padalinius, kurie nėra juridiniai asmenys. Nustatytas didžiausias leistinas bibliotekos pareigybių skaičius - 63.

Utenos kultūros centras yra daugiasritis kultūros centras, kurio veiklos tikslai – puoselėti etninę kultūrą, mėgėjų meną, kurti menines programas, plėtoti švietėjišką (edukacinę), programinę veiklą, tenkinti bendruomenės kultūrinius poreikius, organizuoti profesionalaus meno sklaidą, Utenos rajono gyventojų poilsį ir jaunimo laisvalaikį. Centras turi 8 skyrius, organizuojančius kultūrinę veiklą visoje seniūnijos, kurioje yra skyrius, teritorijoje. Centro skyriai nėra juridiniai asmenys. Nustatytas didžiausias leistinas centro pareigybių skaičius - 62.

Utenos kraštotyros muziejus yra savivaldybės muziejus, kaupiantis, saugantis, tyrinėjantis, konservuojantis, restauruojantis ir pristatantis visuomenei Utenos miesto, rajono ir krašto kultūrą atspindinčius ir bendruomenei reikšmingus archeologijos, dailės, fotografijos, gamybos technikos, gamtos, istorijos-etnografijos, numizmatikos, raštijos ir kitų rinkinių muziejines vertybes. Muziejuje veikia 5 savarankiško juridinio asmens statuso neturintys padaliniai: 1) Antano ir Motiejaus Miškinių literatūrinė-etnografinė sodyba, 2) Laisvės kovų muziejus, 3) Tauragnų krašto muziejus, 4) Tradicinių amatų centras „Svirnas“, 5) Vytauto Valiušio keramikos muziejus ir meno centras. Nustatytas didžiausias leistinas muziejaus pareigybių skaičius - 19.

06-01-02 priemonė: Nevyriausybinių organizacijų kultūrinės veiklos konkursinių projektų finansavimas.

Priemonė vykdoma vadovaujantis Utenos rajono savivaldybės tarybos 2023 m. gruodžio 22 d. sprendimu Nr. TS-322 „Dėl projektų „Utenai reikia tavęs“, finansuojamų iš Utenos rajono savivaldybės biudžeto, tvarkos aprašo patvirtinimo“ pavirtintu projektų „Utenai reikia tavęs“ finansavimo tvarkos aprašu. Vadovaujantis aprašu, priemonei skirtomis savivaldybės biudžeto lėšomis iš dalies (ne daugiau kaip 90 procentų tinkamų finansuoti išlaidų) finansuojami projektai pagal veiklos sričiai Nevyriausybinių organizacijų kultūrinė veikla tarybos sprendimu nustatytus prioritetus.

06-01-03 priemonė: Premijų, stipendijų ir apdovanojimų teikimas.

Priemonė skirta kasmet teikiamų: respublikinės Antano Miškinio literatūrinės premijos, literatūrinės premijos „Atokios stotys“, Metų keramiko kūrybinės premijos (teikiamos kas 2 metus), Utenos rajono savivaldybės stipendijos kultūros ir meno kūrėjams, Utenos rajono savivaldybės apdovanojimo „Metų geradarys”, apdovanojimo garbės ženkleliu „Sidabro kibirkštis”, Utenos krašto garbės piliečio vardo suteikimo organizavimui.

06-01-04 priemonė: Dalyvavimo respublikiniuose ir regioniniuose renginiuose organizavimas.

Priemonė skirta Utenos rajono savivaldybės mėgėjų meno kolektyvų ir susijusių atsakingų asmenų pasirengimui, organizavimui, mokymams, kvalifikacijos kėlimui ir dalyvavimui atrankos ir šventės renginiuose.

06-01-05 priemonė: Religinių objektų remonto darbų projektų finansavimas.

Priemonės tikslas – prisidėti prie Utenos rajono savivaldybės teritorijoje esančių tradicinėms religinėms bendruomenėms ir bendrijoms priklausančių objektų, įtrauktų į Kultūros vertybių registrą, išsaugojimo ir kitų savivaldybės teritorijoje esančių tradicinėms religinėms bendruomenėms ir bendrijoms priklausančių ir jų veiklai reikalingų pastatų ir statinių, neįtrauktų į Kultūros vertybių registrą, atnaujinimo bei aplinkos sutvarkymo. Priemonė vykdoma vadovaujantis Utenos rajono savivaldybės tarybos 2024 m. vasario 8 d. sprendimu Nr. TS-25 „Dėl Religinių bendruomenių ir bendrijų projektų finansavimo tvarkos aprašo patvirtinimo“ (2024 m. gruodžio 19 d. sprendimo Nr. TS-395 redakcija) patvirtintu Religinių bendruomenių ir bendrijų projektų finansavimo tvarkos aprašu. Pagal aprašą, priemonei skirtomis savivaldybės biudžeto lėšomis iš dalies (ne daugiau kaip 90 procentų tinkamų finansuoti išlaidų) gali būti finansuojami tvarkybos darbai (taikomieji tyrimai, tvarkybos darbų projektavimas, remontas, avarijos grėsmės pašalinimas), statybos darbai, įskaitant tvarkomuosius statybos darbus (paprastasis remontas, kapitalinis remontas, gerbūvio sutvarkymas), prekių ir paslaugų įsigijimo išlaidos, atliekant remonto darbus.

06-01-06 priemonė: Paminklotvarkos priemonių plano įgyvendinimas.

Utenos rajono savivaldybės Paminklotvarkos programa trejiems metams tvirtinama Utenos rajono savivaldybės administracijos direktoriaus įsakymu ir pagal poreikį kasmet tikslinama. Šioje programoje numatomi paminklotvarkos darbai, skirti kultūros paveldo objektų infrastruktūros sutvarkymui (konservavimui, atstatymui, tvarkybai, remontui) ir ženklinimui (informacinių stendų, kultūros paveldą žyminčių ženklų, nukreipiamųjų kelio ženklų įrengimas).

06-01-07 priemonė: Kultūros įstaigų projektų bendrafinansavimas.

Priemonėje numatomos lėšos Utenos rajono savivaldybės kultūros įstaigų projektų, finansuojamų Lietuvos kultūros tarybos ir Utenos apskrities regioninės kultūros tarybos lėšomis, prisidedamai daliai kompensuoti.

06-01-08 priemonė: Knygų ir dokumentų fondo atnaujinimas.

Priemonė skirta Utenos A. ir M. Miškinių viešosios bibliotekos knygų ir dokumentų fondo atnaujinimui iš valstybės ir savivaldybės biudžetų skirtų lėšų, pagal kasmet Lietuvos Respublikos kultūros ministerijos ir Utenos rajono savivaldybės administracijos pasirašomą Lietuvos Respublikos valstybės biudžeto dotacijos, skiriamos savivaldybių biudžetams savivaldybės viešajai bibliotekai dokumentams įsigyti, pervedimo sutartį.

06-01-09 priemonė: Kultūros įstaigų renginių įgyvendinimas.

Priemonė skirta 3 biudžetinių kultūros įstaigų, kurių savininkė yra Utenos rajono savivaldybė, planuojamų renginių organizavimo užtikrinimui. 2025 m. Utenos A. ir M. Miškinių viešoji biblioteka planuoja 800, Utenos kultūros centras – 570, Utenos kraštotyros muziejus - 70 renginių.

•	06-02 Tęstinės veiklos uždavinys. Kurti turizmui palankią aplinką.

Numatoma vykdyti šias priemones:

06-02-01 priemonė: Turizmo informacijos centro veiklų įgyvendinimas.

Viešosios įstaigos Utenos turizmo informacijos centras pagrindiniai tikslai: 1) skatinti Utenos rajono turizmo plėtrą, atsižvelgiant į viso rajono ir rajono turizmo srities plėtros prioritetus, 2) kaupti, tvarkyti ir platinti informaciją apie Utenos rajono turizmo galimybes, paslaugas ir paslaugų sritis, reikalingas įvairių turizmo srities segmentų turistams, 3) formuoti patrauklų, svetingą, konkurencingą Utenos krašto turistinį įvaizdį, 4) siekti padidinti vietinių ir užsienio turistų srautus, 5) formuoti miesto ir rajono turizmo politiką bei turistinę aplinką, 6) turizmo veiklos pagerinimui uždirbti lėšų iš papildomų paslaugų (suvenyrų, žemėlapių, turistinių ir informacinių leidinių, ekskursijų po Lietuvą, lėktuvų, keltų, autobusų ir traukinių bilietų, pažintinių ir poilsinių kelionių, bilietų į renginius pardavimo, vizų forminimo, automobilių parkavimo Lietuvos oro uostuose, dovanų kuponų ir kt.). Lietuvos Respublikos turizmo įstatymo 30 straipsnio 2 dalyje nustatytoms funkcijoms atlikti įstaigai teikiama Utenos rajono savivaldybės dotacija. Dotacijos apskaičiavimo, skyrimo, pervedimo ir atsiskaitymo už dotacijos panaudojimo tvarką reglamentuoja Utenos rajono savivaldybės tarybos 2024 m. rugsėjo 26 d. sprendimu Nr. TS-288 „Dėl Utenos rajono savivaldybės dotacijos Utenos turizmo informacijos centrui teikimo tvarkos aprašo patvirtinimo“ patvirtintas Utenos rajono savivaldybės dotacijos Utenos turizmo informacijos centrui teikimo tvarkos aprašas. Utenos rajono savivaldybės tarybos 2024 m. gruodžio 19 d. sprendimu Nr. TS-380 „Dėl Utenos rajono savivaldybės dotacijos Utenos turizmo informacijos centrui 2025 metams patvirtinimo“ patvirtintas dotacijos dydis 2025 metams.

06-02-02 priemonė: Turizmo programų ir konkursinių projektų finansavimas.

Priemonė vykdoma vadovaujantis Utenos rajono savivaldybės tarybos 2023 m. gruodžio 22 d. sprendimu Nr. TS-322 „Dėl projektų „Utenai reikia tavęs“, finansuojamų iš Utenos rajono savivaldybės biudžeto, tvarkos aprašo patvirtinimo“ pavirtintu projektų „Utenai reikia tavęs“ finansavimo tvarkos aprašu. Vadovaujantis aprašu, priemonei skirtomis savivaldybės biudžeto lėšomis iš dalies (ne daugiau kaip 90 procentų tinkamų finansuoti išlaidų) finansuojami projektai pagal veiklos sričiai Turizmo skatinimas ir plėtra tarybos sprendimu nustatytus prioritetus.

•	06-03 Pažangos uždavinys. Modernizuoti viešąją kultūros ir turizmo sričių infrastruktūrą.

Numatoma vykdyti šias priemones:

06-03-01 priemonė: Projekto „Infocentro „Vartai į Aukštaitijos nacionalinį parką” įgyvendinimas.

Projektas įgyvendinimas pagal 2024–2029 m. funkcinės zonos Anykščių, Molėtų ir Utenos rajonų savivaldybėse (Ežerų Lietuva ) strategiją. 1 veikla: Naujo pastato statyba ir vidaus patalpų įrengimas (baldai, įranga ir kt.) infocentrui „Vartai į Aukštaitijos nacionalinį parką“ sukurti (turizmo informacijos paslaugų teikimas, turizmą skatinančios edukacijos ir veiklos). Veiklos vykdymo vieta: Tauragnai, Tauragnų sen., Utenos r. sav. 2 veikla: Funkcinės zonos maršrutų, esančių Utenos rajono savivaldybės teritorijoje, informacinės ir lankymui būtinos infrastruktūros įrengimas (išskyrus infrastruktūrą nurodytą kituose šio veiksmų plano veiksmuose). Veiklos vykdymo vieta: Utenos r. sav.

06-03-02 priemonė: Projekto „Preilių pilies ir Utenos dvaro istorinio kelio skaitmeninimas, siekiant skatinti turizmo paslaugų plėtrą Latvijos ir Lietuvos kultūros paveldo objektuose” įgyvendinimas.

Projektas parengtas pagal 2021–2027 m. Interreg VI Latvijos ir Lietuvos programos IV prioritetą „Ekonominis turizmo ir paveldo potencialas“. Projekto pareiškėjas ir pagrindinis partneris – Preilių rajono savivaldybė. Projekto partneris – Utenos švietimo centras. Projektu siekiama prisidėti prie turizmo, kultūros, verslo ir tarptautinių ryšių plėtros, numatant Preilių pilį ir Utenos dvarą pozicionuoti kaip skaitmeninius centrus, kuriuos lanko turistai ir kuriais kasdien naudojasi vietos bendruomenė.

Projekto metu planuojama:

1. Utenos dvaro sodybos rūmų vidaus patalpas pritaikyti renginių, mokymų organizavimui: 1) Audiovizualinių technologijų sistemos įrengimas rūmų salėje, 2) Objektą pristatančios fotografavimosi vietos – istorijos ir mokslo–informacinių technologijų pagrindu sukurtos instaliacijos įrengimas, 3) Rūmų rūsio patalpų įrengimas Utenos miesto istorijos ir dvare veikusių mokyklų mokinių – įžymių asmenybių pristatymui.

2. Organizuoti turizmo ir meno muges Preiliuose ir Utenoje.

3. Sukurti edukacines paslaugas turistams ir jų vykdymui pritaikyti Utenos regioninio STEAM atviros prieigos centro laboratorijas.

4. Vykdyti tarptautines Latvijos–Lietuvos kūrybines stovyklas.

06-03-03 priemonė: Projekto „Viešosios turizmo infrastruktūros prie Alaušo ežero plėtra” įgyvendinimas.

Projektas įgyvendinimas pagal 2024–2029 m. funkcinės zonos Anykščių, Molėtų ir Utenos rajonų savivaldybėse (Ežerų Lietuva ) strategiją. Veikla: Alaušo ežero pritaikymas lankymui: paplūdimio infrastruktūros įrengimas (automobilių stovėjimo aikštelių įrengimas, apšvietimas, maudyklos įranga, stebėjimo kameros, informaciniai stendai, mažoji architektūra, aktyvaus poilsio infrastruktūra, pritaikymas neįgaliųjų poreikiams ir kt.). Veiklos vykdymo vieta: Sudeikių miestelis, Sudeikių sen., Utenos r. sav.

06-03-04 priemonė: Projekto „Viešosios turizmo infrastruktūros pritaikymas lankymui Utenos rajono savivaldybėje (I etapas)” įgyvendinimas.

Projektas įgyvendinimas pagal 2024–2029 m. funkcinės zonos Anykščių, Molėtų ir Utenos rajonų savivaldybėse (Ežerų Lietuva ) strategiją. 1 veikla: Alaušo ežero pritaikymas lankymui (įrengiant stovyklavietę ir kitą lankymui reikalingą infrastruktūrą atitinkančią universalaus dizaino principus). Veiklos vykdymo vieta: Maneičių kaimas, Daugailių sen., Utenos r. sav. 2 veikla: Aiseto ežero pritaikymas lankymui (įrengiant stovyklavietę ir kitą lankymui reikalingą infrastruktūrą atitinkančią universalaus dizaino principus). Veiklos vykdymo vieta: Antakalnio k., Saldutiškio sen., Utenos r. savivaldybė. 3 veikla: Šventosios upės pakrantės pritaikymas vandens turizmui (įrengiant stebėjimo kameras, apšvietimą, informacinę infrastruktūrą, mažąją infrastruktūrą, atitinkančią universalaus dizaino principus ir kt.). Veiklos vykdymo vieta: Kaniūkų k., Užpalių sen., Utenos r. sav. 4 veikla: Vidinksto ežero pritaikymas lankymui (įrengiant poilsiavietę ir kitą lankymui reikalingą infrastruktūrą atitinkančią universalaus dizaino principus). Veiklos vykdymo vieta: Pakalnių k., Leliūnų sen., Utenos r. sav. 5 veikla: Tauragno ežero pritaikymas lankymui (įrengiant poilsiavietę ir kitą lankymui reikalingą infrastruktūrą, atitinkančią universalaus dizaino principus). Veiklos vykdymo vieta: Labės g., Tauragnai, Utenos r. sav. 6 veikla: Klykio ežero pritaikymas lankymui (įrengiant poilsiavietę ir kitą lankymui reikalingą infrastruktūrą, atitinkančią universalaus dizaino principus). Veiklos vykdymo vieta: Klykių k., Tauragnų sen., Utenos r. sav.

06-03-05 priemonė: Projekto „Viešosios turizmo infrastruktūros pritaikymas lankymui Utenos rajono savivaldybėje (II etapas)” įgyvendinimas.

Projektas įgyvendinimas pagal 2024–2029 m. funkcinės zonos Anykščių, Molėtų ir Utenos rajonų savivaldybėse (Ežerų Lietuva ) strategiją. 1 veikla: Rašės ežero pritaikymas lankymui (įrengiant poilsiavietę ir kitą lankymui reikalingą infrastruktūrą, atitinkančią universalaus dizaino principus). Veiklos vykdymo vieta: Sirutėnų k., Sudeikių sen., Utenos r. sav. 2 veikla: Labės ežero pritaikymas lankymui (įrengiant stovyklavietę ir kitą lankymui reikalingą infrastruktūrą, atitinkančią universalaus dizaino principus). Veiklos vykdymo vieta: Tauragnų k., , Tauragnų sen., Utenos r. sav. 3 veikla: Aiseto ežero pritaikymas lankymui (įrengiant poilsiavietę, vandens transporto priemonių įleidimo ir kitą lankymui reikalingą infrastruktūrą, atitinkančią universalaus dizaino principus). Veiklos vykdymo vieta: Paisetės I k., Saldutiškio sen., Utenos r. sav. 4 veikla: Lamėsto ežero pritaikymas lankymui (įrengiant stovyklavietę ir kitą lankymui reikalingą infrastruktūrą, atitinkančią universalaus dizaino principus). Veiklos vykdymo vieta: Antalamėstės k., Saldutiškio sen., Utenos r. sav.

06-03-06 priemonė: Projekto „Viešųjų turizmo paslaugų efektyvinimas funkcinės zonos Ežerų Lietuva savivaldybėse” įgyvendinimas.

Projektas įgyvendinimas pagal 2024–2029 m. funkcinės zonos Anykščių, Molėtų ir Utenos rajonų savivaldybėse (Ežerų Lietuva ) strategiją. Veikla: kryptingas Funkcinės zonos „Ežerų Lietuva" įvaizdžio formavimas, sukuriant ir taikant informacines priemones turizmo paslaugų efektyvumo didinimui ir vietinio bei užsienio turizmo skatinimui, jų sklaidos užtikrinimas. Veiklos vykdymo vieta: Molėtų r.sav., Anykščių r. sav., Utenos r. sav.

Programos asignavimų esminių pakeitimų, palyginti su praėjusiais 2024 metais, paaiškinimai. Pagal išvardintus prioritetus 2025-2027 metams, šioje programoje planuojamos lėšos padidėjo kultūros renginiams organizuoti ir kultūros įstaigoms išlaikyti, religinių objektų remonto darbams, paminklotvarkos priemonių planui, turizmo programų ir konkursinių projektų finansavimui, taip pat padidėjo lėšos tęsiamo projekto – „Preilių pilies ir Utenos dvaro istorinio kelio skaitmeninimas, siekiant skatinti turizmo paslaugų plėtrą Latvijos ir Lietuvos kultūros paveldo objektuose" veikloms užbaigti.

Programa yra tęstinė ir neterminuota.

Programos vykdytojai – Utenos rajono savivaldybės administracija, Utenos švietimo centras, Utenos rajono Sudeikių daugiafunkcis centras, Utenos kraštotyros muziejus, Utenos kultūros centras, Utenos A. ir M. Miškinių viešoji biblioteka.

Programos koordinatoriai:

Daiva Pečionė, Vicemerė, tel. +370 661 90862; el. p. daiva.pecione@utena.lt;

Gerda Rušienė, Mero patarėja, tel. +370 623 46578; el. p. gerda.rusiene@utena.lt;

Jūratė Brasiūnienė, Kultūros skyriaus vedėja, tel. +370 658 22761, jurate.brasiuniene@utena.lt.

3 lentelė. Utenos rajono savivaldybės 2025-2027 metų 06 Kultūrinės veiklos ir turizmo plėtojimo programos uždaviniai, priemonės, asignavimai ir kitos lėšos (tūkst. eurų) pateikiamos Microsoft Excel formatu 12 priede.

4 lentelė. Utenos rajono savivaldybės 2025-2027 metų 06 Kultūrinės veiklos ir turizmo plėtojimo programos uždaviniai, priemonės ir jų stebėsenos rodikliai pateikiami Microsoft Excel formatu 13 priede.

07 Sveikatos apsaugos programa

8 grafikas Sveikatos apsaugos programa ir jos uždaviniai

Sveikatos apsaugos programa (07) 07-01 Tęstinės veiklos uždavinys. Gerinti sveikatos priežiūros paslaugų kokybę ir prieinamumą 07-02 Tęstinės veiklos uždavinys. Stiprinti visuomenės sveikatos priežiūrą 07-03 Pažangos uždavinys. Modernizuoti asmens sveikatos priežiūros įstaigas ir padidinti paslaugų prieinamumą

Pagal šią programą užsibrėžta įgyvendinti 3 uždavinius:

	07-01 Tęstinės veiklos uždavinys. Gerinti sveikatos priežiūros paslaugų kokybę ir prieinamumą.

Numatoma vykdyti šias priemones:

07-01-01 priemonė: Šv. Klaros palaikomojo gydymo ir slaugos ligoninės paslaugų gerinimas.

Utenos rajono savivaldybė yra Šv. Klaros palaikomojo gydymo ir slaugos ligoninės (toliau – Šv. Klaros ligoninė) dalininkė kartu su Utenos Kristaus Žengimo į dangų parapija. Šv. Klaros ligoninėje teikiamos pirminės stacionarinės asmens sveikatos priežiūros (ilgalaikio palaikomojo gydymo ir slaugos bei stacionarios paliatyviosios pagalbos) paslaugos, yra 56 lovos. 2024 m. buvo gydomi 319 pacientai (2023 m. – 371). Vadovaujantis Lietuvos Respublikos Vyriausybės 2014 m. balandžio 23 d. nutarimu Nr. 370 „Dėl Privalomojo sveikatos draudimo fondo biudžeto lėšomis apmokamų asmens sveikatos priežiūros paslaugų teikimo sąlygų sąrašo patvirtinimo“ (2023 m. gegužės 24 d. nutarimo Nr. 389 redakcija), nuo 2024 m. sausio 1 d. stacionarinės paliatyviosios pagalbos lovų skaičius, tenkantis 100 tūkst. savivaldybės gyventojų, negali viršyti 24 lovų 100 tūkst. gyventojų. Atsižvelgiant į VĮ Registrų centro duomenis (2025 m. pradžioje Utenos rajone yra 37 411 gyventojai), Utenos rajone turėtų būti 9 stacionarinės paliatyviosios pagalbos lovų. Augant tokių pacientų poreikiams bei atsižvelgiant į Lietuvos Respublikos Vyriausybės nustatytus normatyvus, susidariusiai problemai savivaldybėje spręsti, planuojama Šv. Klaros ligoninėje įsteigti 10 lovų stacionarinės paliatyviosios pagalbos skyrių. Šv. Klaros ligoninės laisvose II aukšto pastato patalpose numatyta papildomai dar įrengti 5 vnt. lovas, skirtas paliatyviosios pagalbos stacionaro plėtrai.

07-01-02 priemonė: Sveikatos priežiūros paslaugų kokybės ir prieinamumo gerinimas Utenos ligoninėje.

Viešoji įstaiga Utenos ligoninė (toliau – Utenos ligoninė) – daugiaprofilė įstaiga, kurioje teikiamos II lygio ambulatorinės - konsultacinės bei stacionarinės asmens sveikatos priežiūros paslaugos, stacionarinės slaugos paslaugos Utenos rajono, kitų šalies vietovių gyventojams bei užsieniečiams. Utenos ligoninės dalininkai – savivaldybė ir valstybė, atstovaujama Lietuvos Respublikos sveikatos apsaugos ministerijos. Ligoninėje yra 285 stacionarinės lovos, iš jų 195 aktyvaus gydymo, 70 reabilitacijos ir 20 palaikomojo gydymo ir slaugos. Utenos ligoninėje kiekvienais metais hospitalizuojama vis daugiau pacientų. 2024 m. hospitalizuota 8 140 pacientų; 2023 m. – 7190 pacientų, išlieka stabili kitų savivaldybių pacientų dalis – 36 proc., kuri nuo 2024 m. padidėjo 9 proc. Mažinant hospitalizacijų skaičių ir optimizuojant vidutinę gulėjimo trukmę, Utenos ligoninėje orientuojamasi į stacionarių paslaugų redukavimą, keičiant jas specializuotomis ambulatorinėmis, dienos chirurgijos, dienos stacionaro, stebėjimo paslaugomis, todėl šių prioritetinių paslaugų skaičius kasmet auga. Siekiama, kad dienos chirurgijos paslaugos sudarytų ne mažiau kaip 30 proc. visų operacijų. Utenos ligoninė dalyvauja Sveikatos centro veikloje, bendradarbiauja su VšĮ Utenos pirminės sveikatos priežiūros centru ir siekiama, kad kuo daugiau stacionarinių bei ambulatorinių specializuotų paslaugų būtų suteikiama Utenos rajono asmens sveikatos priežiūros įstaigose.

2023 m. birželio 26 d. pasirašyta projekto „Utenos ligoninės skubiosios medicinos pagalbos ir intensyviosios terapijos paslaugų kokybės gerinimas“ įgyvendinimo sutartis pagal Sveikatos apsaugos ministerijos sveikatos priežiūros kokybės ir efektyvumo didinimo plėtros programos pažangos priemonę Nr. 11-002-02-11-01 „Gerinti sveikatos priežiūros paslaugų kokybę ir prieinamumą“. Projekto tikslas – pagerinti skubiosios medicinos pagalbos ir intensyviosios terapijos paslaugų teikimo kokybę ir saugumą Utenos ligoninėje, pasirengti ekstremaliųjų situacijų atvejais užtikrinti efektyvų šių paslaugų teikimą. Vykdant projektą, modernizuojami Utenos ligoninės skubiosios medicinos pagalbos ir reanimacijos skyriai, pastatant dviejų aukštų priestatą ir suremontuojant esamas skyrių patalpas. Projektui įgyvendinti skirtos Ekonomikos gaivinimo ir atsparumo didinimo priemonės ir Lietuvos Respublikos valstybės biudžeto lėšos: 4 370 291, 81 Eur. Projekto veiklų įgyvendinimo pradžia – 2025-01-02, pabaiga – 2025-10-31.

07-01-03 priemonė: Pirminės sveikatos priežiūros efektyvumo didinimas.

Lietuvos Respublikos vietos savivaldos įstatyme nustatytą savivaldybių savarankiškąją funkciją – pirminę asmens sveikatos priežiūrą – įgyvendina savivaldybės Viešoji įstaiga Utenos pirminės sveikatos priežiūros centras (toliau – Utenos PSPC) ir dvi privačios įstaigos – UAB „InMedica“ ir VšĮ Šeimos klinika „Hiperika“. 2025 m. sausio 1 d. duomenimis, prie Utenos PSPC yra prisirašę 32 593 gyventojai (2024 m. sausio 1 d. – 32 693).

Utenos rajono savivaldybės tarybai 2023 m. spalio 26 d. sprendimu Nr. TS-277 „Dėl Sveikatos centro įsteigimo funkcinio bendradarbiavimo būdu Utenos rajono savivaldybėje” nutarus įsteigti Utenos rajono savivaldybėje Sveikatos centrą, 2023 m. lapkričio 16 d. 5 sveikatos priežiūros įstaigos pasirašė bendradarbiavimo sutartį, kurioje įsipareigojo dalyvauti šio centro veikloje ir teikti Sveikatos centrui priskiriamas sveikatos priežiūros paslaugas. Tai- Utenos rajono savivaldybės visuomenės sveikatos biuras, Utenos PSPC, Utenos ligoninė, UAB „InMedica“ ir VšĮ „Sveikatą į namus“. Sutarties tikslas – asmens ir visuomenės sveikatos priežiūros paslaugų organizavimo gerinimas ir teikimo koordinavimas bendradarbiaujant tarpusavyje, siekiant savivaldybės gyventojams gerinti asmens sveikatos priežiūros paslaugų kokybę. Sveikatos centrą koordinuojanti įstaiga – Utenos PSPC.

Utenos PSPC vykdomos prevencinės asmens sveikatos programos, apmokamos privalomo sveikatos draudimo fondo biudžeto lėšomis – Storosios žarnos vėžio ankstyvosios diagnostikos programoje, Asmenų, priskirtinų širdies ir kraujagyslių ligų didelės rizikos grupei, atrankos ir prevencijos priemonių programoje, Atrankinės mamografinės patikros dėl krūties vėžio programoje, Gimdos kaklelio piktybinių navikų prevencinių priemonių programoje, Priešinės liaukos vėžio ankstyvosios diagnostikos programoje. Pradėjus plačiau taikyti Atrankines prevencines programas, tikimasi išaiškinti kuo daugiau ankstyvųjų vėžio stadijų atvejų, anksčiau identifikuoti širdies ir kraujagyslių ligomis galinčius sirgti asmenis nei pasireiškia klinikiniai ligos simptomai. Efektyviau įgyvendinant prevencines programas, galima tikėtis reikšmingesnio mirtingumo nuo piktybinių navikų ir kraujotakos sistemos ligų mažėjimo.

Viešoji įstaiga Utenos pirminės sveikatos priežiūros centras 2024 metais pradėjo vykdyti projektą „Psichiatrijos dienos stacionaro paslaugų prieinamumas Utenos rajone“ Nr. 09-019-P-0042. Projektas finansuojamas pagal 2022–2030 metų plėtros programos valdytojos Lietuvos Respublikos sveikatos apsaugos ministerijos sveikatos priežiūros kokybės ir efektyvumo didinimo plėtros programos pažangos priemonę Nr. 11-002-02-11-01 „Gerinti sveikatos priežiūros paslaugų kokybę ir prieinamumą“. Projekto tikslas - užtikrinti kokybiškų dienos stacionaro paslaugų teikimą, praplečiant paslaugų pasiūlą ir prieinamumą pacientams Utenos rajone. Projekto vykdymo metu numatyta atlikti VšĮ Utenos pirminės sveikatos priežiūros centrui priklausančių patalpų, esančių pirmame aukšte, remontą ir jų pritaikymą paslaugų teikimui pagal nustatytus reikalavimus. Kokybiškų paslaugų teikimui numatyta įsigyti būtiną įrangą ir reikalingus baldus. Tikslinė gyventojų grupė – psichikos ir elgesio sutrikimų ar požymių turintys asmenys, šių asmenų artimieji, asmens sveikatos priežiūros įstaigų darbuotojai, psichikos sveikatos priežiūros specialistai. Projekto vertė – 76 000 Eur. Projekto pradžia 2024 m. birželio mėn., projekto pabaiga 2025 m. gruodžio mėn.

07-01-04 priemonė: Trūkstamų specialybių gydytojų motyvavimas įsidarbinti savivaldybės asmens sveikatos priežiūros įstaigose.

Priemonė tęsiama 2025 m. Viena didžiausių problemų, turinčių tiesioginės įtakos teikiamų asmens sveikatos priežiūros paslaugų kokybei užtikrinti bei prieinamumui – gydytojų trūkumas, dirbančių gydytojų pensinis amžius. Nors Utenos rajono gyventojų skaičius iki praėjusių metų mažėjo kiekvienais metais, tačiau suteikiamų sveikatos priežiūros paslaugų skaičius didėja, nes visuomenė sensta. Utenos rajono savivaldybės tarybos 2019 m. lapkričio 28 d. sprendimu Nr. TS-306 „Dėl Trūkstamų specialybių gydytojų motyvavimo dirbti Utenos rajono savivaldybės asmens sveikatos priežiūros įstaigose tvarkos aprašo patvirtinimo“ buvo patvirtintas Trūkstamų specialybių gydytojų motyvavimo dirbti Utenos rajono savivaldybės asmens sveikatos priežiūros įstaigose tvarkos aprašas, kurio tikslas – skatinti trūkstamų specialybių gydytojus ir rezidentus atvykti dirbti į Utenos rajono asmens sveikatos priežiūros įstaigas tam, kad būtų užtikrintas kokybiškas asmens sveikatos priežiūros paslaugų teikimas Utenos rajono gyventojams. Aprašo paskirtis – įgyvendinti Utenos rajono savivaldybės strateginio plėtros plano 2025-2034 metams 07-01-04 priemonę „Trūkstamų specialybių gydytojų, slaugytojų bei slaugytojų padėjėjų ir kito personalo pritraukimas“. Numatytos šios finansinės paskatos:

1. Kasmetinė 7068 Eur išmoka gydytojui pirmus 2 metus, iš viso – 14 136 Eur.

2. Kasmetinė išmoka gydytojui pirmus 4 metus, iš viso - 42 000 Eur.

3. Kasmetinė rezidento išmoka, skirta valstybės nefinansuojamoms rezidentūros studijoms apmokėti Lietuvos Respublikos universitetuose.

4. 100 proc. gydytojo arba rezidento sudarytos su kredito įstaiga paskolos sutarties gyvenamajam namui ar butui nusipirkti ar pasistatyti palūkanų kompensavimas pirmus 5 metus arba pirmus 10 metų, jei sutartį sudaro gydytojų šeima.

Nuo 2020 m. pasirašytos sutartys ir skirtos išmokos 6 Utenos ligoninėje įdarbintiems gydytojams, 2024 m. pasirašyta 1 sutartis su VšĮ Utenos PSPC. 7 gydytojų įsipareigojimai tęsiami ir 2025 m. Bendras aprašui įgyvendinti reikalingų lėšų poreikis priklausys nuo atvykusių gydytojų ir/ar rezidentų skaičiaus. Siekiant sudaryti patrauklesnes sąlygas įsidarbinti naujai atvykstantiems gydytojams, 2024 m. aprašas atnaujintas, atsisakant nustatyto gydytojų amžiaus cenzo. Šis pakeitimas buvo atliktas atsižvelgiant į realią žmogiškųjų išteklių situaciją sveikatos priežiūros įstaigose. Taip pat buvo prailgintas laikotarpis, per kurį gydytojas ar rezidentas gali kreiptis dėl skatinimo priemonės, pasikeitė atidirbimo įstaigoje proporcingai rezidentūros studijų apmokėjimo laikotarpiui tvarka. Aprašas pasipildė nauju papunkčiu – numatytas transporto išlaidų kompensavimas įstaigos lėšomis, kuomet gydytojo faktinė gyvenamoji vieta nesutampa su darbo vieta.

	07-02 Tęstinės veiklos uždavinys. Stiprinti visuomenės sveikatos priežiūrą.

Numatoma vykdyti šias priemones:

07-02-01 priemonė: Visuomenės sveikatos stiprinimas ir stebėsena.

Pagrindinė įstaiga, savivaldybėje vykdanti valstybės (valstybės perduotas savivaldybei) ir savarankiškas savivaldybės visuomenės sveikatos priežiūros funkcijas – Utenos rajono savivaldybės visuomenės sveikatos biuras (toliau – Biuras), įsteigtas 2007 m. Pagrindinis Biuro veiklos tikslas – savivaldybės teritorijoje vykdyti savivaldybių visuomenės sveikatos priežiūrą, įgyvendinant ligų ir traumų profilaktiką, saugant visuomenės sveikatą bei ją stiprinant sveikatos išsaugojimo ir stiprinimo srityje. Pagrindinės Biuro funkcijos – visuomenės sveikatos stiprinimas savivaldybės bendruomenėje, visuomenės sveikatos mokymo organizavimas ir vykdymas, visuomenės sveikatos propagavimas vaikų ir jaunimo sveikatos stiprinimas, savivaldybės visuomenės sveikatos stebėsena (monitoringas).

2025 m. skiriama valstybės biudžeto speciali tikslinė dotacija valstybinėms visuomenės sveikatos priežiūros funkcijoms bus naudojama dviem veikloms vykdyti:

1. plėtoti sveiką gyvenseną bei stiprinti sveikos gyvensenos įgūdžius ugdymo įstaigose ir bendruomenėse, vykdyti visuomenės sveikatos stebėseną savivaldybėse;

2. plėtoti psichikos sveikatos stiprinimo, psichosocialinės pagalbos ir savižudybių prevencijos intervencijas.

07-02-03 priemonė: Specialiosios visuomenės sveikatos rėmimo programos įgyvendinimas.

Vadovaujantis Lietuvos Respublikos sveikatos sistemos įstatymo 41 straipsnio nuostatomis, savivaldybėje rengiama ir įgyvendinama Utenos rajono savivaldybės visuomenės sveikatos rėmimo specialioji programa (toliau – Specialioji programa). Vykdant Specialiąją programą, įgyvendinamos Visuomenės sveikatos priežiūros įstatymo 6 str. 1 d. 2 p., 10 str. 4 d., 27 str. 2 d., Žmonių užkrečiamųjų ligų profilaktikos ir kontrolės įstatymo 26 str. 1 d. 2 p., Triukšmo valdymo įstatymo 13 str. 1 d. 6 p., Alkoholio kontrolės įstatymo 24 str., Tabako kontrolės įstatymo 24 str. nuostatos. Specialioji programa prisideda įgyvendinant Lietuvos sveikatos 2014-2025 metų strategiją, patvirtintą Lietuvos Respublikos Seimo 2014 m. birželio 26 d. nutarimu Nr. XII-964 „Dėl Lietuvos sveikatos 2014-2025 metų strategijos patvirtinimo“.

Utenos rajono savivaldybės taryba 2022 m. vasario 17 d. sprendimu Nr. TS-20 „Dėl Utenos rajono savivaldybės visuomenės sveikatos rėmimo specialiosios 2022-2025 m. programos patvirtinimo“ patvirtino Utenos rajono savivaldybės visuomenės sveikatos rėmimo specialiąją 2022-2025 m. programą, kurios pagrindinis tikslas – remti visuomenės sveikatos priežiūros priemones, stiprinančias gyventojų sveikatą, mažinančias sveikatą žalojančios elgsenos paplitimą, užtikrinančias sveikatai palankią aplinką, finansuojant savivaldybės remiamas visuomenės sveikatos veiklas. Specialiosios programos uždaviniai: finansuoti sveikatos projektus ir aplinkos sveikatinimo priemones, stiprinančius gyventojų sveikatą ir skatinančius ligų prevenciją; finansuoti aplinkos veiksnių stebėseną, užtikrinti aplinkos kokybę, nekeliančią grėsmės žmonių sveikatai. Specialiajai programai vykdyti sudaromos priemonės, skirtos įgyvendinti nustatytas prioritetines sveikatinimo sritis: priemonės, kurios yra reikalingos Utenos rajono savivaldybės strateginio veiklos plano priemonėms įgyvendinti; sveikatos projektų ir aplinkos sveikatinimo projektų (toliau – sveikatos projektų) rėmimas (finansavimas). Vadovaujantis Sveikatos sistemos įstatymo 69 straipsniu, Specialiosios programos lėšų naudojimo prioritetines sritis nustato Utenos rajono savivaldybės bendruomenės sveikatos taryba.

07-02-04 priemonė: Sveikatinimo priemonių įgyvendinimas.

Utenos rajono savivaldybės taryba 2022 m. lapkričio 24 d. sprendimu Nr. TS-266 „Dėl Utenos rajono savivaldybės priklausomybių nuo alkoholio, psichotropinių medžiagų prevencijos ir gydymo 2023-2028 m. programos patvirtinimo“ patvirtino Utenos rajono savivaldybės priklausomybių nuo alkoholio, psichotropinių medžiagų prevencijos ir gydymo 2023-2028 metų programą (toliau – Priklausomybių prevencijos programa). Priklausomybių prevencijos programos tikslas – stiprinti Savivaldybės gyventojų, ypač vaikų ir jaunimo, švietimą, aiškinant alkoholio, narkotikų ir tabako žalą asmenybei, šeimai ir visuomenei, gerinti saugumą ir sveikatą, mažinant priklausomybę sukeliančių medžiagų vartojimą, pasiūlą bei paklausą. Priklausomybių prevencijos programos uždaviniai:

1. Vykdyti priklausomybę sukeliančių medžiagų vartojimo prevencijos priemones, ypač tarp vaikų ir jaunimo;

2. Kurti sveiką darbo, mokymosi, ugdymosi ir gyvenamąją aplinkas;

3. Kelti programą vykdančių specialistų kvalifikaciją;

4. Plėtoti Savivaldybės įstaigų, organizacijų, institucijų ir kt. bendradarbiavimą priklausomybę sukeliančių medžiagų vartojimo prevencijos, mažinimo ir kontrolės srityse;

5. Teikti kompleksinę pagalbą, didinti paslaugų prieinamumą;

6. Vykdyti programos įgyvendinimo stebėseną.

Taip pat šioje priemonėje numatytos lėšos nemokamam mokytojų skiepijimui nuo gripo.

	07-03 Pažangos uždavinys. Modernizuoti asmens sveikatos priežiūros įstaigas ir padidinti paslaugų prieinamumą.

Numatoma vykdyti šias priemones:

07-03-01 priemonė: Projekto „Sveikatos centro sveikatos priežiūros paslaugoms teikti reikiamos infrastruktūros modernizavimas Utenos rajono savivaldybėje" įgyvendinimas.

Priemonė vykdoma įgyvendinant 2022–2030 metų sveikatos priežiūros kokybės ir efektyvumo didinimo plėtros programos pažangos priemonę Nr. 11-002-02-11-01 „Gerinti sveikatos priežiūros paslaugų kokybę ir prieinamumą“. Projekto pareiškėja - Utenos rajono savivaldybės administracija, partneriai – VšĮ Utenos pirminės sveikatos priežiūros centras (toliau – Utenos PSPC) ir Utenos ligoninė. Investicijos bus skiriamos Sveikatos centrui:

1.	pirminės ambulatorinės asmens sveikatos priežiūros paslaugų, teikiamų Sveikatos centre, (išskyrus ambulatorinės slaugos paslaugas namuose ir ambulatorinės paliatyviosios pagalbos paslaugas), infrastruktūrai modernizuoti – remonto / rekonstrukcijos / statybos darbams atlikti ir (ar) įrangai, baldams bei transporto priemonėms (elektromobilis su arba be įkrovimo stotelės), skirtoms pacientams lankyti ir paslaugoms teikti namuose, įsigyti. Prioritetas teikiamas investicijoms šeimos gydytojo komandos teikiamų paslaugų plėtrai, kokybei ir veiksmingumui gerinti reikalingos infrastruktūros modernizavimui ir (ar) sukūrimui;

2.	antrinio lygio ambulatorinės specializuotos asmens sveikatos priežiūros, ambulatorinės chirurgijos, dienos chirurgijos, dienos stacionaro bei skubiosios pagalbos paslaugų, privalomų teikti Sveikatos centre (išskyrus psichiatrijos dienos stacionaro ir geriatrijos paslaugas), infrastruktūrai modernizuoti – remonto/rekonstrukcijos/statybos darbams atlikti ir (ar) įrangai, baldams įsigyti, ir (ar) vidinių informacinių sistemų adaptavimui skubiosios medicinos pagalbos paslaugų teikimo srityje, siekiant užtikrinti centralizuotą skubiosios medicinos pagalbos paslaugų stebėseną, analizę, kokybės vertinimą ir prieinamumą.

Projekto vertė: 1 814 047 Eur.

07-03-02 priemonė: Projekto „Ambulatorinės slaugos paslaugų namuose paslaugas teikiančios mobilios komandos aprūpinimas įranga ir transporto priemone bei paliatyviosios pagalbos dienos centro įkūrimas Utenos rajono savivaldybėje“ įgyvendinimas

Priemonė vykdoma įgyvendinant 2022–2030 metų sveikatos priežiūros kokybės ir efektyvumo didinimo plėtros programos pažangos priemonę Nr. 11-002-02-11-01 „Gerinti sveikatos priežiūros paslaugų kokybę ir prieinamumą“. Projekto pareiškėja - Utenos rajono savivaldybės administracija, partneriai – Utenos PSPC ir Šv. Klaros ligoninė.

Projektu siekiama pagerinti Utenos rajono ilgalaikės sveikatos priežiūros paslaugų kokybę ir prieinamumą, padidinant paliatyviosios pagalbos paslaugų stacionarą, įsteigiant paliatyviosios pagalbos paslaugų suaugusiems dienos centrą ir aprūpinant ambulatorinės slaugos paslaugos namuose (toliau – ASPN) teikiančią mobilią komandą būtina medicinine įranga bei elektromobiliu.

Siekiant prisidėti prie spendžiamos rajono ilgalaikės priežiūros paslaugų problemos, būtina stiprinti esamą ASPN teikiamų paslaugų specialistų komandą ir ją aprūpinti darbui reikalinga įranga, priemonių komplektais. Utenos rajone slaugomi pacientai pasiskirstę tiek miesto, tiek kaimo vietovėse. Turimos įrangos kiekis ir darbo priemonės neužtikrina efektyvaus ir optimalaus pacientų aptarnavimo 7 VšĮ Šv. Klaros palaikomojo gydymo ir slaugos ligoninė dienas per savaitę dirbant 12 valandų per parą. Optimizuojant Utenos rajono sveikatos priežiūros paslaugų prieinamumą ir paciento slaugos poreikių patenkinimą namų sąlygomis, Partneris Utenos PSPC įsipareigoja sustiprinti ASPN mobilią komandą tinkamu personalu, atitinkantį kompetencijos reikalavimus bei ją aprūpinti darbui būtina įranga.

Projekto vertė: 761 169,63 Eur. Projekto pradžia: 2024-04-19, pabaiga: 2025-06-30.

07-03-03 priemonė: Projekto „Ambulatorinės slaugos paslaugas namuose teikiančios mobilios komandos aprūpinimas įranga, paliatyvios pagalbos dienos centro plėtra bei stacionaro žmonėms, sergantiems Alzheimerio liga ir senatvine demencija, įsteigimas Utenos rajono savivaldybėje“ įgyvendinimas

Projekto tikslas – pagerinti Utenos rajono ilgalaikės sveikatos priežiūros paslaugų kokybę ir prieinamumą, padidinant paliatyviosios pagalbos paslaugų stacionarą, įsteigiant stacionarą, teikiantį slaugos paslaugas žmonėms, sergantiems Alzheimerio liga ir senatvine demencija, bei aprūpinant ASPN teikiančią mobilią komandą būtina medicinine įranga. Projekto partneriai – Utenos PSPC ir Šv. Klaros ligoninė.

Projekto veiklos:

1.	aprūpinti ambulatorines slaugos paslaugas namuose teikiančią mobilią komandą būtina medicinine įranga ir priemonių komplektais, viso už 20 000 Eur;

2.	Ilgalaikės paliatyviosios pagalbos slaugos stacionaro 5 lovų plėtra, suremontuoti 4 vnt. Šv. Klaros ligoninės II aukšto 65 kv. m. patalpas (1 palata bus įrengta iš neeksploatuojamos dalies, kitos remontuojamos iš eksploatuojamos pastato dalies) bei įsigyti baldų, viso už 48 841,85 Eur.

3.	Naujo stacionaro steigimui (ne daugiau kaip 12 lovų dydžio), skirto žmonėms, sergantiems Alzheimerio liga ir senatvine demencija, suremontuoti neeksploatuojamos Klaros ligoninės I aukšto 585 kv. m. patalpas, įsigyti medicininės priemonės ir baldų, viso už 726 899,19 Eur.

Steigiamas stacionaras ir plečiamas slaugos skyrius pilnai atitiks LR sveikatos apsaugos ministro 2012 m. gegužės 4 d. įsakymo Nr. V-393 „Dėl Palaikomojo gydymo ir slaugos paslaugos teikimo reikalavimų ir šios paslaugos apmokėjimo tvarkos aprašo patvirtinimo“ reikalavimus. Projekto vertė: 795 728,86 Eur. Projekto pradžia: 2025-04-01, pabaiga: 2026-12-31.

07-03-04 priemonė: Projekto "Sveikatos specialistų rengimas, pritraukimas Utenos rajono savivaldybėje" įgyvendinimas.

Priemonė vykdoma įgyvendinant 2022–2030 metų sveikatos priežiūros kokybės ir efektyvumo didinimo plėtros programos pažangos priemonę Nr. 11-002-02-11-01 „Gerinti sveikatos priežiūros paslaugų kokybę ir prieinamumą“. Projekto pareiškėja - Utenos rajono savivaldybės administracija, partneriai – Utenos PSPC ir Utenos ligoninė. Projekto lėšomis finansuojamos sveikatos paslaugų kokybę ir prieinamumą skatinančios veiklos: sveikatos priežiūros specialistų rengimas ir pritraukimas; tam tikrų sričių studijų bei mokymo programų finansavimas bei stipendijų mokėjimas; aukštųjų mokyklų studentų bendrosios praktikos slaugos, slaugos studijų kainos finansavimas bei stipendijų mokėjimas. Numatomas įpareigojimas dirbti ne trumpiau nei dvejus metus iš anksto suderintoje asmens sveikatos priežiūros įstaigoje, kurioje trūksta atitinkamos srities sveikatos priežiūros specialistų. Projektu siekiama pritraukti ir parengti dirbti gydytojus rezidentus Utenos rajono savivaldybės asmens sveikatos priežiūros įstaigose.

Projektui įgyvendinti skiriama suma – 383 776,90 Eur, iš kurios iki 135 300 Eur skiriama bendrosios praktikos slaugos studijų stipendijų mokėjimui, iki 77 896,00 Eur bendrosios praktikos slaugos profesinio bakalauro kvalifikacijos įgijimui; iki 126 000 Eur tam tikrų sričių studijų programų, nurodytų Finansavimo sąlygų apraše, finansavimui bei stipendijų mokėjimui.

Projektas finansuojamas ES struktūrinių fondų bei Bendrojo finansavimo lėšomis. Projekto pradžia: 2025-01-01, pabaiga: 2029-09-30.

07-03-05 priemonė: Projekto "Sveikatos centro veiklos modelio diegimas Utenos rajono savivaldybėje" įgyvendinimas.

Priemonė vykdoma įgyvendinant 2022–2030 metų sveikatos priežiūros kokybės ir efektyvumo didinimo plėtros programos pažangos priemonę Nr. 11-002-02-11-01 „Gerinti sveikatos priežiūros paslaugų kokybę ir prieinamumą“. Projekto tikslinė grupė – Sveikatos centro ir (ar) sveikatos priežiūros įstaigų, dalyvaujančių sveikatos centro veikloje, darbuotojai; savivaldybių sveikatos reikalų koordinatoriai; Sveikatos centrų koordinatoriai; daugiadalykė specialistų komanda, pacientai, prisirašę prie sveikatos centro ir (ar) sveikatos centro veikloje dalyvaujančios bei teikiančios šeimos medicinos paslaugas sveikatos priežiūros įstaigos ir sergantys lėtinėmis neinfekcinėmis ligomis, pacientų šeimos nariai (artimieji); sveikatos centro ir (ar) sveikatos priežiūros įstaigų, dalyvaujančių sveikatos centro veikloje, atvejo vadybininkai. Projektas finansuojamas 100 proc. ES struktūrinių fondų bei Bendrojo finansavimo lėšomis. Projekto pradžia: 2025-01-01, pabaiga: 2027-12-31.

07-03-06 priemonė: Projekto "Sveika gyvensena - visuomenės sveikatos pagrindas" įgyvendinimas.

Projekto tikslas – gerinti kokybiškų visuomenės sveikatos paslaugų prieinamumą. Projekto pareiškėjas - Utenos rajono savivaldybės visuomenės sveikatos biuras, partneriai- Utenos ir Molėtų rajono savivaldybės. Projekto tikslinė grupė – Utenos ir Molėtų rajonų savivaldybių gyventojai - socialiai pažeidžiami, socialinę riziką (atskirtį) patiriantys asmenys, neįgalūs asmenys, senyvo amžiaus asmenys, vaikai, jaunimas, rizikos sveikatai veiksnius patiriantys asmenys, asmenys, priskiriami pagrindinių lėtinių neinfekcinių ligų didelės rizikos grupėms. Projektas numatomas įgyvendinti pagal Regioninės pažangos priemonės Nr. 11-001-02-10-03 (RE) „Gerinti kokybiškų visuomenės sveikatos paslaugų prieinamumą regionuose“ reikalavimus ir sąlygas.

Šiuo projektu siekiama sumažinti rizikos sveikatos veiksnių, lemiančių lėtinių neinfekcinių ligų plitimą bei naujai atsirandančių grėsmių ir iššūkių technologijų pasaulyje. Įgyvendinant projektą, bus vykdomos prevencinės priemonės, stiprinančios visuomenės sveikatą bei psichologinę gerovę ir atsparumą. Projekto metu bus organizuojamos: sveikatinimo stovyklos Utenos ir Molėtų rajonų vaikams ir suaugusiems. Stovyklų metu vyks teoriniai ir praktiniai fizinio aktyvumo užsiėmimai, sveikos mitybos skatinimo ir psichikos sveikatos stiprinimo veiklos. Projekto lėšomis taip pat bus įsigyjamas elektrinis automobilis. Projekto vertė 487 907,16 Eur. Projektas finansuojamas Europos Sąjungos ir savivaldybės biudžeto lėšomis. Projekto pradžia: 2025 m. II ketv., pabaiga: 2029 m. IV ketv.

07-03-07 priemonė: Projekto "Visuomenės sveikatos prevencijos paslaugų prieinamumo funkcinės zonos savivaldybėse gerinimas" įgyvendinimas.

Projekto vykdytojas - Utenos rajono savivaldybės visuomenės sveikatos biuras, partneris – Utenos rajono savivaldybės administracija. Projekto vykdytojas teiks Centrinei projektų valdymo agentūrai pažangos priemonės “Pagerinti viešųjų paslaugų prieinamumą, darbo vietų pasiekiamumą ir tam reikalingų išteklių naudojimo efektyvumą“ projekto įgyvendinimo planą projekto finansavimui gauti.

Projekto lėšomis bus įsigijimas elektrinis automobilis visuomenės sveikatos paslaugų teikimui ir prieinamumui užtikrinti funkcinės zonos savivaldybėse. Visuomenės sveikatos biuras organizuos sveikatos stiprinimo veiklas ir turės galimybę, negalinčius nuvykti asmenis, nuvežti į renginių vietas. Taip pat bus galimybė Utenos rajono visuomenės sveikatos biuro specialistams vykdyti ir teikti visuomenės sveikatos stiprinimo paslaugas Utenos ir Molėtų rajonų bendruomenėse, seniūnijose. Projekto vertė: 90 000,00 Eur. Utenos rajono savivaldybė savo lėšomis prisidės 13 500,00 Eur. Projekto pradžia: 2025 m. I ketv., pabaiga: 2027 m. I ketv.

Programos asignavimų esminių pakeitimų, palyginti su 2024 metais, paaiškinimai. Pagal išvardintus prioritetus 2025-2027 metams, šioje programoje planuojamos didesnės lėšos trūkstamų specialybių gydytojų pritraukimui finansuoti, numatomos lėšos tęsiamiems ir naujiems projektams: Sveikatos centro sveikatos veiklos modelio sukūrimui ir priežiūros paslaugoms teikti reikiamos infrastruktūros modernizavimui Utenos rajono savivaldybėje, Ambulatorinės slaugos paslaugų namuose paslaugas teikiančios mobilios komandos aprūpinimui įranga ir transporto priemone bei paliatyviosios pagalbos dienos centro įkūrimui Utenos rajono savivaldybėje, taip pat Sveikatos specialistų rengimui, pritraukimui Utenos rajono savivaldybėje.

Programa yra tęstinė ir neterminuota.

Programos vykdytojai – Utenos rajono savivaldybės administracija, Utenos visuomenės sveikatos biuras.

Programos koordinatoriai:

Daiva Pečionė, Vicemerė, tel. +370 661 90862; el. p. daiva.pecione@utena.lt;

Rimantas Dijokas, Vicemeras, tel. +370 666 86096; el. p. rimantas.dijokas@utena.lt;

Ugnė Balčiūnė, Socialinių reikalų ir sveikatos apsaugos skyriaus sveikatos reikalų koordinatorė (vyr. specialistė), tel. +370 616 43173; el. p. ugne.balciune@utena.lt.

3 lentelė. Utenos rajono savivaldybės 2025-2027 metų 07 Sveikatos apsaugos programos uždaviniai, priemonės, asignavimai ir kitos lėšos (tūkst. eurų) pateikiamos Microsoft Excel formatu 14 priede.

4 lentelė. Utenos rajono savivaldybės 2025-2027 metų 07 Sveikatos apsaugos programos uždaviniai, priemonės ir jų stebėsenos rodikliai pateikiami Microsoft Excel formatu 15 priede.

08 Socialinės apsaugos plėtojimo programa

9 grafikas. Socialinės apsaugos plėtojimo programa ir jos uždaviniai

Socialinės apsaugos plėtojmio programa (08) 08-01 Tęstinės veiklos uždavinys. Organizuoti socialines paslaugas įvairių socialinių grupių asmenims 08-02 Pažangos uždavinys. Modernizuoti viešąją socialinės srities infrastruktūrą, užtikrinti plėtrą bei visų socialinių grupių asmenų poreikius 08-03 Tęstinės veiklos uždavinys. Sukurti šeimos gerovę užtikrinančių paslaugų ir priemonių sistemą ir gauti reikiamą pagalbą Utenos rajono savivaldybėje 08-04 Tęstinės veiklos uždavinys. Užtikrinti išmokų ir kompensacijų mokėjimą

Pagal šią programą užsibrėžta įgyvendinti 4 uždavinius:

	08-01 Tęstinės veiklos uždavinys. Organizuoti socialines paslaugas įvairių socialinių grupių asmenims

Numatoma vykdyti šias priemones:

08-01-01 priemonė: Socialinių įstaigų veiklos įgyvendinimas.

Savivaldybės biudžetinės įstaigos, teikiančios socialines paslaugas, kurių išlaikymas ir veikla užtikrinami pagal biudžetinių įstaigų programas:

Utenos rajono socialinių paslaugų centras (toliau – Socialinių paslaugų centras) – tai pagrindinė savivaldybės biudžetinė nestacionarių ir stacionarių socialinių paslaugų įstaiga. Pagrindiniai Socialinių paslaugų centro paslaugų gavėjai yra asmenys su negalia, senyvo amžiaus asmenys, šeimos, patiriančios socialinę atskirtį. Socialinių paslaugų centras Utenos rajono gyventojams teikia pagalbos į namus, socialinių įgūdžių ugdymo, palaikymo ir (ar) atkūrimo, socialinės priežiūros šeimoms, dienos socialinės globos namuose ir įstaigoje, ilgalaikės socialinės globos paslaugas, asmeninę pagalbą. Utenos rajono savivaldybės tarybos 2018 m. birželio 28 d. sprendimu Nr. TS-193 „Dėl įgaliojimų suteikimo” Utenos rajono socialinių paslaugų centrui suteikti įgaliojimai koordinuoti atvejo vadybos procesą, teikti socialines paslaugas ir kitokią pagalbą šeimai visoje Utenos rajono savivaldybės teritorijoje.

Utenos rajono savivaldybės Leliūnų socialinės globos namai. Tai biudžetinė įstaiga, teikianti ilgalaikės socialinės globos paslaugas 28 senyvo amžiaus asmenims ir suaugusiems asmenims su negalia.

Utenos šeimos ir vaiko gerovės centras – mišrių bendruomeninių socialinių paslaugų įstaiga, kurioje veikia: Globos centras; Krizių centras; Bendruomeniniai šeimos namai; Jaunuolių palydėjimo namai, Šeiminiai namai; Pačkėnų savarankiško gyvenimo namai. Centre ir padaliniuose teikiamos šios socialinės paslaugos: prevencinės (potencialių socialinių paslaugų gavėjų paieška, kompleksinės paslaugos šeimai, informavimas, sociokultūrinės paslaugos); bendrosios socialinės paslaugos (konsultavimas, tarpininkavimas ir atstovavimas,), socialinės priežiūros paslaugos (apgyvendinimas savarankiško gyvenimo namuose, laikinas apnakvindinimas; intensyvi krizių įveikimo pagalba; psichosocialinė pagalba; pagalba globėjams (rūpintojams), budintiems, nuolatiniams globotojams, įtėviams ir šeimynų dalyviams ar besirengiantiems jais tapti); palydėjimo paslauga jaunuoliams; trumpalaikės socialinės globos, ilgalaikės socialinės globos paslaugos.

Utenos vaikų ir jaunimo užimtumo centras. Utenos vaikų ir jaunimo užimtumo centre veikia Vaikų dienos centras, kuris teikia socialinių įgūdžių ugdymo, palaikymo ir (ar) atkūrimo, vaikų dienos socialinės priežiūros paslaugas ir Atvirasis jaunimo centras, kuris teikia atviro darbo su jaunimu paslaugas.

Utenos r. Sudeikių daugiafunkcis centras. Šioje įstaigoje teikiamos socialinės paslaugos Sudeikių gyventojams. Daugiafunkcis centras, organizuodamas paslaugas gyventojams, ieško savanorių veiklai vykdyti, rėmėjų jai finansuoti, propaguoja bei vykdo savanorystę ir kitose srityse. Centro erdvės atviros ne tik seniūnijos, bet ir rajono jaunimui bei suaugusiems.

08-01-02 priemonė: Asmenų pavėžėjimo paslaugų vykdymas.

Priemonės tikslas – užtikrinti Lietuvos Respublikos švietimo įstatymo 36 str. 1 dalies nuostatų vykdymą – į mokyklą ir atgal privalo būti vežami kaimuose ir miesteliuose toliau kaip 3 kilometrai nuo mokyklos gyvenantys mokiniai, kurie mokosi pagal priešmokyklinio ir bendrojo ugdymo programas, vaikai kuriems paskirtas privalomas ikimokyklinis ugdymas ir neformaliojo vaikų švietimo mokyklų mokiniai ir mokiniai. Utenos rajono savivaldybėje mokinių pavėžėjimas į mokyklas organizuojamas vadovaujantis Mokinių važiavimo išlaidų kompensavimo tvarkos aprašu patvirtintu Utenos rajono savivaldybės tarybos 2023 m. gegužės 25 d. sprendimu Nr. TS-94 „Dėl mokinių važiavimo išlaidų kompensavimo tvarkos aprašo patvirtinimo“ ir Mokinių nemokamo važiavimo keleiviniu transportu organizavimo tvarkos aprašu, patvirtintu Utenos rajono savivaldybės mero 2023 m. birželio 26 d. potvarkiu Nr. MP-201 „Dėl mokinių nemokamo važiavimo keleiviniu transportu organizavimo tvarkos aprašo patvirtinimo“. 2024-2025 mokslo metais į mokyklas keleiviniu transportu važinėja apie 170 mokinių, mokyklų geltonaisiais autobusais – 370 mokinių. Įgyvendinant Lietuvos Respublikos švietimo įstatymo nuostatas, visi mokyklas lankantys mokiniai vienais ar kitais būdais yra pavežami. 2025 metams priemonėje numatomos lėšos Utenos Krašuonos progimnazijai tikslinei transporto priemonei įsigyti.

Vadovaujantis Lietuvos Respublikos kelių transporto kodekso, Viešųjų paslaugų teikimo vietinio (miesto ir priemiesčio) susisiekimo maršrutais poreikio nustatymo Utenos rajono savivaldybėje tvarkos aprašo, Leidimų vežti keleivius vietinio (miesto ir priemiestinio) reguliaraus susisiekimo kelių transporto maršrutais išdavimo tvarkos aprašo ir kitų susijusių teisės aktų reikalavimais, savivaldybės biudžeto lėšomis teikiama keleivių vietinio (miesto ir priemiestinio) reguliaraus susisiekimo kelių transporto maršrutais vežimo paslauga, už kurią keleiviai moka Utenos rajono savivaldybės tarybos sprendimu nustatytą kainą. Pavėžėjimo paslaugos 50-80 proc. dydžio lengvata taikoma Transporto lengvatų įstatyme nustatytu dydžiu vyresnio amžiaus asmenims, negalią turintiems asmenims, vaikams, mokiniams, studentams ir kt. Taip pat Utenos rajono savivaldybės tarybos sprendimu papildomai nustatyta ir iki 2025 m. gruodžio 31 d. taikoma 100 proc. dydžio lengvata užsieniečiams, pasitraukusiems iš Ukrainos dėl Rusijos Federacijos karinių veiksmų Ukrainoje važiuoti Utenos rajono savivaldybės vietinio (miesto ir priemiestinio) reguliaraus susisiekimo autobusų maršrutais.

Keleivių vežimo paslauga įgyvendinama pagal 2023 m. gegužės 12 d. pasirašytą „Keleivių vežimo vietinio (priemiestinio) reguliaraus susisiekimo autobusų maršrutais Utenos rajone vidaus sandorio sutartį“ Nr. S3-42, 2023 m. rugpjūčio 16 d. pasirašytą „Keleivių vežimo vietinio (miesto) reguliaraus susisiekimo autobusų maršrutais Utenos mieste vidaus sandorio sutartį“ Nr. S3-78 ir 2023 m. rugsėjo 14 d. sudarytą sutartį Nr. S3-99. „Keleivių vežimo vietinio (miesto) reguliaraus susisiekimo autobusų maršrutais Utenos mieste”

Taip pat priemonėje numatomos lėšos UAB „Utenos autobusų parkas“, kuri teikia šioje priemonėje aprašytas paslaugas, įstatinio kapitalo didinimui (turtui įsigyti).

Įgyvendinant Lietuvos Respublikos sveikatos sistemos įstatymo nuostatas, pacientų pavėžėjimo paslauga organizuojama ir teikiama valstybės ir savivaldybės lygmeniu. Valstybės lygmeniu pavėžėjimo paslaugą gali gauti pacientai, negalintys naudotis individualiu ir (ar) viešuoju transportu dėl sveikatos būklės arba socialinių ir ekonominių priežasčių. Savivaldybės lygmeniu - kai vykstama į toje pačioje ar besiribojančioje savivaldybėje esančią asmens sveikatos priežiūros įstaigą gauti planinei pagalbai priskiriamų hemodializės paslaugų ir (ar) grįžtama iš jų į gyvenamąją vietą (įskaitant pacientus, gydomus stacionarinės slaugos ir palaikomojo gydymo paslaugas teikiančiose asmens sveikatos priežiūros įstaigoje). Savivaldybių lygmens nespecializuotos pavėžėjimo paslaugos apmokamos iš savivaldybės biudžeto lėšų, specializuotų pacientų pavėžėjimo paslaugų teikimas apmokamas iš Privalomojo sveikatos draudimo fondo biudžeto lėšų.

Utenos rajono socialinių paslaugų centras teikia transporto organizavimo paslaugą asmenims, kurie dėl negalios, ligos ar senatvės turi judėjimo problemų ir dėl to ar dėl nepakankamų pajamų, negali naudotis visuomeniniu ar individualiu transportu. Transporto organizavimo paslauga apima pavėžėjimą, pagal individualius asmens poreikius teikiamą pagalbą, palydint asmenį iš jo namų iki transporto priemonės, iš jos iki tikslo objekto ir atgal.

08-01-03 priemonė: Laikino apnakvindinimo ir apgyvendinimo paslaugų organizavimas.

Savivaldybė finansuoja apgyvendinimo nakvynės namuose ir laikino apnakvindinimo paslaugas, sudarydama sutartį su akredituotą socialinę priežiūrą teikiančia socialinių paslaugų įstaiga dėl asmeniui (šeimai) teikiamų socialinių paslaugų išlaidų finansavimo, jeigu šias įstaigas pasirenka pats socialinių paslaugų gavėjas (globėjas, rūpintojas, aprūpintojas), kiti teisėti asmens atstovai ir jeigu šioms paslaugoms nustatytas asmens (šeimos) socialinių paslaugų poreikis.

Apgyvendinimas nakvynės namuose – laikinas nakvynės, bendravimo, bendradarbiavimo, sprendimų priėmimo įgūdžių ugdymo bei kitų būtinųjų paslaugų (asmens higienos, buitinių ir kt.) suteikimas asmenims, neturintiems gyvenamosios vietos ar dėl kitų priežasčių negalintiems ja naudotis, siekiant atkurti jų savarankiškumą, prarastus socialinius ryšius ir padėti jiems integruotis į visuomenę.

Laikinas apnakvindinimas- nakvynės ir būtinųjų paslaugų (asmens higienos, buitinių) suteikimas asmenims, kurie yra benamiai, smurto artimoje aplinkoje pavojų keliantys asmenys, yra apsvaigę nuo alkoholio, narkotinių, psichotropinių ar toksinių medžiagų, esant krizinei situacijai ir pan., jei, nesuteikus šių paslaugų, kyla grėsmė jų sveikatai ar gyvybei.

Įgyvendinant Lietuvos Respublikos apsaugos nuo smurto artimoje aplinkoje įstatymą, socialinės paslaugos teikiamos ir smurto artimoje aplinkoje pavojų keliantiems asmenims paskyrus apsaugos nuo smurto artimoje aplinkoje orderį.

08-01-04 priemonė: Socialinių paslaugų organizavimas.

Socialinėmis paslaugomis siekiama socialinių problemų ir (ar) socialinės rizikos asmeniui (šeimai) ir (ar) bendruomenei atsiradimo prevencijos ir (ar) suteikiama pagalba asmeniui (šeimai), dėl amžiaus, negalios, socialinės rizikos, socialinių problemų iš dalies ar visiškai neturinčiam (neturinčiai) gebėjimų (jų neturėjusiam arba jų turėjusiam, bet praradusiam) ar galimybių savarankiškai rūpintis savo (šeimos) gyvenimu ir dalyvauti visuomenės gyvenime.

Socialinės paslaugos yra: prevencinės; bendrosios; specialiosios (socialinė priežiūra, socialinė globa, laikino atokvėpio paslauga). Socialines paslaugas, jų turinį (apibrėžtį, gavėjus, paslaugos teikimo vietą, trukmę ir dažnumą, paslaugos sudėtį, paslaugas teikiančių specialistų kategorijas, paslaugos teikimo ypatumus), socialinių paslaugų teikėjus, socialinių paslaugų įstaigų tipus apibrėžia socialinių paslaugų katalogas, tvirtinamas socialinės apsaugos ir darbo ministro.

Įgyvendinant Lietuvos Respublikos socialinių paslaugų įstatymą, Savivaldybėje organizuojamas: socialinių paslaugų rūšių pagal gyventojų poreikius ir jų teikimo masto prognozavimas socialinės apsaugos ir darbo ministro tvirtinamomis socialinių paslaugų planavimo metodinėmis rekomendacijomis ir socialinės apsaugos ir darbo ministro nustatytais socialinių paslaugų išvystymo normatyvais; socialinių paslaugų finansavimo poreikio vertinimas ir analizė, teikėjų teikiamos socialinės priežiūros ir laikino atokvėpio paslaugos akreditavimas, asmens (šeimos) socialinių paslaugų poreikio vertinimas, pagal nustatytą asmens (šeimos) socialinių paslaugų poreikį skiria socialines paslaugas asmeniui (šeimai). Vertinamos asmens (šeimos) finansines galimybės ir nustatomas asmens (šeimos) mokėjimo už socialines paslaugas dydis.

Savivaldybės teritorijoje vertinama teikiamų prevencinių, bendrųjų socialinių paslaugų, socialinės priežiūros ir laikino atokvėpio paslaugos kokybė, prižiūrima, kaip laikomasi akredituojamų socialinių paslaugų (socialinės priežiūros ir laikino atokvėpio) organizavimo ir teikimo sąlygų.

Savivaldybės administracija informuoja Socialinės apsaugos ir darbo ministeriją ir gyventojus apie savivaldybės teritorijoje teikiamas socialines paslaugas, savivaldybės interneto svetainėje viešina informaciją apie savivaldybės teritorijoje veikiančius socialinių paslaugų teikėjus, jų teikiamas socialines paslaugas, teikiamų socialinių paslaugų kainas ir numatytą (planinį) vietų skaičių, taip pat informaciją apie turimą licenciją teikti socialinę globą. Teikia Socialinės paramos šeimai informacinėje sistemoje duomenis apie gyventojams skirtas, teikiamas, sustabdytas, nutrauktas ar neskirtas socialines paslaugas, teikia duomenis ir apie akredituotą socialinę priežiūrą, akredituotą laikino atokvėpio paslaugą teikiančius socialinių paslaugų teikėjus.

Socialinės paslaugos finansuojamos ir lėšos apskaičiuojamos, Lietuvos Respublikos Socialinės apsaugos ir darbo ministro patvirtinta Socialinių paslaugų finansavimo ir lėšų apskaičiavimo metodika.

Įgyvendinant Lietuvos Respublikos socialinių paslaugų įstatymą bei Lietuvos Respublikos Socialinės apsaugos ir darbo ministro patvirtinto Mokėjimo už socialines paslaugas tvarkos aprašo nuostatas, socialines paslaugas gaunantys asmenys moka dalį savo pajamų, kurios apskaitomos kaip įstaigų pajamų įmokos.

Socialinė priežiūra, laikino atokvėpio paslauga, socialinė globa finansuojama tiesiogiai, sudarant sutartį su akredituotą socialinę priežiūrą, akredituotą laikino atokvėpio paslaugą teikiančiu socialinių paslaugų teikėju ar socialinės globos įstaiga dėl asmeniui (šeimai) teikiamų socialinių paslaugų išlaidų finansavimo, jeigu šias įstaigas ar socialinių paslaugų teikėjus pasirenka pats socialinių paslaugų gavėjas (globėjas, rūpintojas), aprūpintojas, kiti teisėti asmens atstovai ir jeigu asmeniui (šeimai) nustatytas šių socialinių paslaugų poreikis.

Nuo 2024 m. liepos 1 d. laikino atokvėpio paslauga finansuojama iš valstybės biudžeto lėšų. Laikino atokvėpio paslauga – pagalba suteikiant galimybę pailsėti asmeniui (šeimai), prižiūrinčiam(-iai) asmenį, kuriam nustatytas individualios pagalbos teikimo išlaidų kompensacijos poreikis.

Vadovaujantis Lietuvos Respublikos šeimynų įstatymu, savivaldybė, kurios teritorijoje yra įsteigta šeimyna, mokamos šeimynos išlaikymo pajamos, kurių dydis nepriklauso nuo šeimynoje globojamų (rūpinamų) vaikų skaičiaus. Savivaldybės, kurioje įsteigta šeimyna ir (ar) kurios teritorijoje likę be tėvų globos vaikai apgyvendinami šeimynoje, savivaldybės administracija sudaro su šeimyna sutartį dėl vaiko socialinės globos finansavimo.

Pagalbą socialinę riziką patiriančioms šeimoms teikia Utenos rajono socialinių paslaugų centras, organizuodamas socialinės priežiūros šeimoms paslaugos teikimą, kuri finansuojama iš valstybės ir savivaldybės biudžeto lėšų. Šeimoms pagalba teikiama taikant atvejo vadybą, pagalbos procese dirba ir individualios priežiūros darbuotojai. Atvejo vadybininkų ir individualios priežiūros specialistų etatai išlaikomi iš valstybės biudžeto lėšų.

Savivaldybės tarybos nustatytais atvejais, kai vaikus prižiūri ar juos globoja (jais rūpinasi) vaikus globojančios šeimos, šeimynos, budintys globotojai ar nuolatiniai globotojai arba kai bendrąsias socialines paslaugas ir socialinę priežiūrą asmeniui (šeimai) veiksmingiau organizuoti pinigais, vaikus globojančiai šeimai, šeimynai, budintiems globotojams ar nuolatiniams globotojams per globos centrą arba asmeniui (šeimai) mokama piniginė išmoka – pagalbos pinigai.

Prevencinių socialinių paslaugų planavimas, organizavimas ir teikimas Savivaldybėje organizuojamas Lietuvos Respublikos socialinės apsaugos ir darbo ministro patvirtintu Prevencinių socialinių paslaugų organizavimo ir teikimo tvarkos aprašu.

Europos Socialinio fondo agentūra, Utenos rajono savivaldybės administracija ir Utenos šeimos ir vaiko gerovės centras įgyvendina projektą „Jaunuolių palydėjimas į savarankišką gyvenimą“ NR. 07-017-P-0001/12. Projekto tikslas – palydėjimo paslaugų jauniems žmonėms, besiruošiantiems palikti ar neseniai palikusiems socialinės globos įstaigas, vystymas. Tikslinė grupė – pilnametystės sulaukę asmenys (iki 24 m.), kuriems teikiama socialinė globa (rūpyba) socialinės globos įstaigoje, bei pilnametystės sulaukę asmenys (iki 24 m.), kuriems buvo teikta socialinė globa (rūpyba) socialinės globos įstaigoje.

08-01-05 priemonė: Užimtumo didinimo programos įgyvendinimas.

Šia priemone įgyvendinamos Lietuvos Respublikos užimtumo įstatymo nuostatos. Savivaldybės administracija rengia ir teikia Savivaldybės tarybai tvirtinti užimtumo didinimo programą, kuri skirta įgyvendinti valstybinę (valstybės perduotą savivaldybėms) funkciją – dalyvavimą rengiant ir įgyvendinant darbo rinkos politikos priemones ir gyventojų užimtumo programas bei savivaldybės savarankišką funkciją – dalyvavimą sprendžiant gyventojų užimtumo, kvalifikacijos įgijimo ir perkvalifikavimo klausimus, laikinųjų ir sezoninių darbų organizavimą. Programos priemonės: asmens įdarbinimas laikino pobūdžio darbams ir Užimtumo skatinimo ir motyvavimo paslaugos.

08-01-06 priemonė: Socialinių įstaigų projektų vykdymas.

Utenos šeimos ir vaiko gerovės centrui pavesta vykdyti globos centro funkcijas. Globos centro veikla organizuojama Lietuvos Respublikos socialinės apsaugos ir darbo ministro patvirtintu Globos centro veiklos aprašu.

Lietuvos Respublikos socialinių paslaugų įstatyme nuo 2024 m. liepos 1 d. nustatyta nauja globos forma - nuolatiniai globotojai. Nuolatinis globotojas – fizinis asmuo, pagal tarpusavio bendradarbiavimo ir paslaugų teikimo sutartį, sudarytą su globos centru, prižiūrintis likusį be tėvų globos vaiką, kuriam įstatymų nustatyta tvarka yra arba turi būti nustatyta nuolatinė globa (rūpyba), su kuriuo nesusijęs giminystės ryšiais. Bendras vaikų (su kitais šeimoje augančiais vaikais) skaičius nuolatinio globotojo šeimoje – ne daugiau kaip 4.

Budintis globotojas – fizinis asmuo, pagal tarpusavio bendradarbiavimo ir paslaugų teikimo sutartį, sudarytą su globos centru, prireikus laikinai prižiūrintis be tėvų globos likusius (išskyrus vaikus, kuriems įstatymų nustatyta tvarka nustatyta nuolatinė globa (rūpyba). Budintis globotojas vienu metu negali prižiūrėti daugiau kaip 3 likusių be tėvų globos vaikų ir (ar) socialinę riziką patiriančių vaikų. Atlygį budinčiam ir nuolatiniam globotojui moka globos centras savivaldybės tarybos nustatyta tvarka.

Vaiko, patiriančio socialinę riziką, išlaikymo budinčio globotojo šeimoje, kol bus nustatyta laikinoji globa (rūpyba) ar vaikas bus grąžintas į šeimą, darbingumo atkūrimo ir atokvėpio kriziniu atveju paslaugų budintiems ir nuolatiniams globotojams, šeimynos dalyviams, globėjams (rūpintojams) teikimo išlaidas per globos centrą finansuoja savivaldybė.

Savivaldybės administracija ir Utenos šeimos ir vaiko gerovės centras projekte „Paslaugų, skatinančių ir efektyviai palaikančių globą šeimos aplinkoje, vystymas“ dalyvauja partnerio teisėmis. Projektas finansuojamas Europos Sąjungos struktūrinių fondų ir valstybės biudžeto lėšomis. Projekto įgyvendinimo metu dalinai finansuojami 1,5 socialinio darbuotojo ir 1 psichologo etatai. Projekto tikslas – diegti ir vystyti paslaugas, kurios skatintų ir palaikytų vaikų globą šeimos aplinkoje, užtikrinant vaikų poreikius ir saugumą. Projekto laikotarpiu bus teikiamos bendruomeninės paslaugos tėvų globos netekusiems vaikams, įskaitant kūdikius. Siekiama užtikrinti vaikų teises turėti šeimą ir augti saugioje aplinkoje. Taip pat numatoma visų savivaldybių globos centrų specialistų kompetencijų kėlimas, globėjų ir įtėvių rengimo programos tobulinimas, teisės aktų pakeitimai tobulinant vaikų globos sistemą, tinklaveika, visuomenės švietimas ir viešieji ryšiai nacionaliniu ir savivaldybės lygiais, numatoma plėtoti budinčių globotojų institutą, bei įdiegti nuolatinių globotojų institutą.

08-01-07 priemonė: Asmenų maitinimo, asmens higienos ir priežiūros paslaugų vykdymas.

Vadovaujantis Lietuvos Respublikos socialinių paslaugų įstatymo nuostatomis, Utenos rajono savivaldybės administracija viešuosius pirkimus reglamentuojančių teisės aktų nustatyta tvarka perka maitinimo, asmens higienos ir priežiūros paslaugų organizavimo paslaugas Savivaldybės gyventojams.

Įgyvendinant Lietuvos Respublikos žmonių užkrečiamųjų ligų profilaktikos ir kontrolės įstatymo nuostatas, savivaldybės administracija organizuoja savivaldybės teritorijos gyventojams pirčių paslaugas (viešuosius pirkimus reglamentuojančių teisės aktų nustatyta tvarka).

08-01-08 priemonė: Socialinių paslaugų plėtros ir kokybės gerinimo programos įgyvendinimas.

Utenos rajono savivaldybės taryba patvirtino Utenos rajono savivaldybės socialinių paslaugų plėtros ir kokybės gerinimo programos finansavimo tvarkos aprašą, kuriuo skatinama nuosekli ir koordinuota neįgaliųjų, senyvo amžiaus asmenų socialinė integracija, mažinama socialinę atskirtis, tolygiai plėtojamos socialinės paslaugos bendruomenėje, stiprinama socialinės rizikos veiksnių prevencija, skatinamas Utenos rajono savivaldybės ir nevyriausybinių organizacijų bendradarbiavimas, didinamas nevyriausybinio sektoriaus aktyvumas sprendžiant socialinius klausimus, stiprinant tarpusavio pagalbą ir tenkinant visuomenės poreikius. Utenos rajono savivaldybės administracijos direktoriaus įsakymu sudaryta Utenos rajono savivaldybės socialinių paslaugų plėtros ir kokybės gerinimo programos projektų atrankos ir vertinimo komisija.

08-01-09 priemonė: Asmeninės pagalbos teikimas.

Įgyvendinant Lietuvos Respublikos asmenų su negalia teisių apsaugos pagrindų įstatymo 27 straipsnio nuostatas, Utenos rajono savivaldybėje teikiama asmeninės pagalba. Ją gali gauti asmenys su negalia, kuriems šis poreikis bus nustatytas, neatsižvelgiant į amžių, negalios sunkumą ar pobūdį. Asmeninės pagalbos poreikis vertinamas individualiai ir nustatomas pagal socialinės apsaugos ir darbo ministro nustatytą tvarką. Asmeninės pagalbos teikimas finansuojamas Lietuvos Respublikos valstybės biudžeto lėšomis.

08-01-10 priemonė: Integruotų socialinės globos ir slaugos paslaugų teikimas asmens namuose Utenos rajono savivaldybėje.

2022 m. spalio 26 d. įvyko Integralios pagalbos teikimo partnerių atrankos komisijos, sudarytos Utenos rajono savivaldybės administracijos direktoriaus 2022 m. spalio 3 d. įsakymu Nr. AĮ- 1250 „Dėl integralios pagalbos teikimo partnerių atrankos tvarkos patvirtinimo ir komisijos sudarymo“, posėdis. Jo metu buvo atrinktas Integralios pagalbos, teikiamos įgyvendinant 2021–2027 metų Europos sąjungos fondų investicijų programos lėšomis finansuojamą projektą, partneris, kuriuo tapo Utenos rajono socialinių paslaugų centras. Projekto tikslas - integralios pagalbos (dienos socialinės globos ir slaugos) vaikams su negalia, suaugusiems asmenims su negalia ir senyvo amžiaus asmenims teikimas bei plėtra.

08-01-11 priemonė: Bendruomeninės veiklos stiprinimo įgyvendinimas.

Šioje priemonėje planuojamos lėšos Nevyriausybinių organizacijų ir bendruomeninės veiklos stiprinimo 2023-2025 metų veiksmų plano 2.1.1.1. priemonės „Stiprinti bendruomeninę veiklą savivaldybėse“ projektams įgyvendinti. Priemonės tikslas – skatinti gyvenamųjų vietovių bendruomenių savarankiškumą tenkinant viešuosius jų narių (gyventojų) poreikius, stiprinti narių (gyventojų) sutelktumą ir tarpusavio pasitikėjimą, bendruomeninę veiklą, sudaryti sąlygas bendruomeninėms organizacijoms dalyvauti priimant sprendimus dėl bendruomenių narių (gyventojų) socialinių ir viešųjų poreikių tenkinimo. Priemonės įgyvendinimą 2023–2025 m. organizuoja Utenos rajono savivaldybės administracija, kasmet paskelbdama projektų atrankos konkursą. Galimi pareiškėjai - bendruomeninės organizacijos, kaip jos apibrėžtos Lietuvos Respublikos vietos savivaldos įstatyme ir Lietuvos Respublikos bendruomeninių organizacijų plėtros įstatyme.

Taip pat siekiant gerinti neįgaliųjų, senyvo amžiaus asmenų integraciją, mažinti jų socialinę atskirtį, tolygiai plėtoti paslaugas bendruomenėje, stiprinti socialinės rizikos veiksnių prevenciją, skatinti Utenos rajono savivaldybės ir viešųjų juridinių asmenų bendradarbiavimą, didinti jų aktyvumą sprendžiant socialinius klausimus, stiprinant tarpusavio pagalbą ir tenkinant kitus visuomenės poreikius, Utenos rajono savivaldybės taryba patvirtino Utenos rajono savivaldybės nevyriausybinių organizacijų veiklos, mažinant socialinę atskirtį, prevencinių priemonių finansavimo tvarkos aprašą. Numatyti iš anksto žinomi vienodi kriterijai nevyriausybinėms organizacijoms, siekiančioms gauti finansavimą. Toks reguliavimas skatina organizacijas gerinti savo teikiamų paslaugų kokybę, teikti paslaugas, atitinkančias visuomenės poreikius ir skaidriau atsiskaityti už vykdomus veiklos rezultatus. Atsižvelgiant į organizacijų ir jų vykdomos veiklos įvairovę bei siekiant išvengti papildomų ir nepagrįstų administracinių kliūčių, detalias projektų vertinimo procedūras atlieka Utenos rajono savivaldybės administracijos direktoriaus sudaryta Nevyriausybinių organizacijų veiklos, mažinant socialinį atskirtį, organizuojant prevencines priemones, projektų atrankos ir vertinimo komisija.

08-01-12 priemonė: Šeiminių namų veiklos užtikrinimas.

Utenos šeimos ir vaiko gerovės centre įkurti 2 šeiminiai namai, kurių tikslas – užtikrinti globojamam (rūpinamam) ir šiuose namuose apgyvendintam vaikui globos (rūpybos), ugdymo, sveikatos, socialines paslaugas, sudaryti jam tinkamas artimas šeimai gyvenimo sąlygas ir aplinką, kurioje jis galėtų saugiai augti, tobulėti ir pasiruošti savarankiškam gyvenimui bendruomenėje, užtikrinti ir organizuoti vaikui paslaugas, atitinkančias individualius vaiko poreikius ir skatinančias vaiko savarankiškumą, visapusišką dalyvavimą visuomenėje bei socialinę įtrauktį, užtikrinti vaiko teisių ir teisėtų interesų apsaugą ir jį atstovauti. Kiekvienuose šeiminiuose namuose gali gyventi iki 8 vaikų, jiems sukurta gyvenimui šeimoje artima aplinka.

08-01-13 priemonė: Kompleksinių paslaugų šeimai teikimas.

Savivaldybės administracija atrinko Utenos šeimos ir vaiko gerovės centrą, su kuriuo, kaip projekto partneriu, nuo 2023 m. dalyvauja projekte Nr. 07-007-P-0001 „Kompleksinės paslaugos (KOPA)“. Bendruomeniniai šeimos namai organizuoja ir teikia kompleksines paslaugas šeimai, kurios yra skirtos šeimai įgalinti, t. y., šeimą palaikančios ir pozityvią jos raidą užtikrinančios socialinės, psichologinės ir saugumo galimybes stiprinančios paslaugos. Bendruomeniniai šeimos namai finansuojami valstybės biudžeto dotacijų savivaldybių biudžetams lėšomis, skirtomis kompleksinėms paslaugoms šeimai organizuoti. Kompleksinių paslaugų šeimai teikimas finansuojamas 2021–2027 m. Europos Sąjungos struktūrinės paramos „Europos socialinio fondo +“ ir 2021–2027 m. Europos Sąjungos struktūrinės paramos bendrojo finansavimo lėšomis.

Lietuvos Respublikos socialinių paslaugų įstatyme nurodyta, kad kiekviena savivaldybė turi užtikrinti, kad jos teritorijoje veiktų bent vieni bendruomeniniai šeimos namai. Utenos rajono savivaldybėje šią funkciją pavesta vykdyti Utenos šeimos ir vaiko gerovės centrui. Bendruomeninių šeimos namų tikslas – užtikrinti paslaugų prieinamumą kuo arčiau šeimos gyvenamosios vietos arba asmens (šeimos) gyvenamojoje vietoje vieno langelio principu, informuoti apie kompleksiškai teikiamas paslaugas asmeniui (šeimai) ir apie kitas aktualias savivaldybėje teikiamas paslaugas bei vykdomas programas.

08-01-14 priemonė: Vaikų dienos socialinės priežiūros paslaugų įgyvendinimas.

Priemonėje numatomos lėšos akredituotos dienos socialinės priežiūros paslaugoms finansuoti, kuriomis siekiama ugdyti vaiko ir jo šeimos narių socialinius bei gyvenimo įgūdžius. Utenos rajone veikia 12 akredituotų vaikų dienos centrų. Savivaldybės administracija su akredituotų paslaugų įstaigomis pasirašo finansavimo sutartis, finansavimas numatytas iš valstybės ir Savivaldybės biudžeto lėšų.

08-01-15 priemonė: Socialinės reabilitacijos asmenims su negalia bendruomenėje paslaugų įgyvendinimas.

Kompleksiškai pagal negalios pobūdį, sunkumą ir specifiką teikiamos socialinių, savarankiško gyvenimo, mokymosi, darbinių įgūdžių ugdymo, palaikymo ar atkūrimo paslaugos, kuriomis siekiama įgalinti asmenis su negalia savarankiškai gyventi bendruomenėje, ugdytis ir dalyvauti darbo rinkoje ar užimtumo veikloje. Ši paslauga asmeniui su negalia teikiama trejus metus ir prisideda prie asmenų su negalia užimtumo atviroje darbo rinkoje didinimo. Savivaldybės administracija su akredituotų paslaugų įstaigomis pasirašo finansavimo sutartis, finansavimas numatytas iš valstybės ir Savivaldybės biudžeto lėšų.

08-01-16 priemonė: Būsto pritaikymas asmenims su negalia.

Savivaldybėje gyvena nemažai asmenų su negalia, turinčių judėjimo negalią, todėl fizinės aplinkos pritaikymas yra būtina sąlyga atkurti žmogaus su negalia fizinį, dvasinį ir ekonominį savarankiškumą. Įgyvendinant teisės aktų reikalavimus, organizuojami ir administruojami būsto pritaikymo asmenims su negalia darbai, renkama kaupiama ir skleidžiama informacija apie būsto pritaikymą. Būsto (aplinkos) pritaikymas – gyvenamųjų patalpų (aplinkos) asmenims su negalia pritaikymas panaudojant specialius elementus, koreguojant šiems žmonėms neprieinamas erdves ir statybos sprendimus. Būsto pritaikymas sudaro sąlygas asmeniui su negalia laisviau judėti patalpose, aplinkoje bei naudotis būtiniausiais prietaisais buityje.

08-01-17 priemonė: Socialinių paslaugų srities darbuotojų ir socialinio partnerio skatinimas.

Siekdami skatinti kokybiškų socialinių paslaugų teikimą socialinių paslaugų įstaigose bei nevyriausybinėse organizacijose, teikiančiose socialines paslaugas, bei motyvuoti kvalifikuotų specialistų pritraukimą į Utenos rajono savivaldybės teritorijoje esančias įstaigas, kasmet apdovanojami socialinių paslaugų sritie darbuotojai bei socialiniai partneriai. Atsižvelgiant į įstaigų/organizacijų ir jų vykdomos veiklos įvairovę bei siekiant išvengti papildomų ir nepagrįstų administracinių kliūčių, pretendentų vertinimo procedūras atlieka Utenos rajono savivaldybės administracijos direktoriaus sudaryta komisija.

	08-02 Pažangos uždavinys. Modernizuoti viešąją socialinės srities infrastruktūrą, užtikrinti plėtrą bei visų socialinių grupių asmenų poreikius.

Numatoma vykdyti šias priemones:

08-02-01 priemonė: Projekto „Socialinio būsto plėtra Utenos mieste" įgyvendinimas.

Tikslas - padidinti Utenos rajono savivaldybės socialinio būsto fondą, užtikrinant socialiai pažeidžiamų grupių poreikių tenkinimą, įskaitant specialių poreikių turinčius asmenis. Tikslinė grupė - neįgalieji asmenys, kuriems reikalingas specialiai pritaikytas būstas (atitinkantys Būsto pritaikymo neįgaliesiems tvarkos aprašo, patvirtinto Lietuvos Respublikos socialinės apsaugos ir darbo ministro 2019 m. vasario 19 d. įsakymu Nr. A1-103, 3.1-3.4 papunkčiuose įvardintus asmenis), ir gausios šeimos (kaip apibrėžta Paramos būstui įsigyti ar išsinuomoti įstatymo 16 straipsnio 1 dalies 2 punkte), iš viso - 38 asmenys. Per visą projekto laikotarpį bus įsigyta 10 socialinių būstų, kuriuose bus apgyvendinta ne mažiau kaip 38 naudotojai, kur 8 būstai bus skirti gausioms šeimoms (4-5 asmenys) ir 2 būstai asmenims su negalia (2-3 asmenys). Daugiavaikėse šeimose vyrauja vienišos mamos, auginančios ir (ar) globojančios 3 vaikus, todėl įvertinama, kad tokiuose butuose apsigyvens ne mažiau kaip 33 naudotojai, o asmenų su negalia iš viso – ne mažiau kaip 5 naudotojai. Pareiškėjas užtikrina socialinio būsto naudingojo ploto normatyvų laikymąsi, kaip nurodyta Lietuvos Respublikos paramos būstui įsigyti ar išsinuomoti įstatymo 15 straipsnyje.

08-02-02 priemonė: Projekto „Institucinės globos pertvarka Utenos rajone (I etapas)" įgyvendinimas.

Projekto tikslas – sudaryti sąlygas tolygiais, tvariais ir žmogaus teisėmis grįstais metodais pereiti nuo institucinės globos prie šeimoje ir bendruomenėje teikiamų paslaugų. Tikslinė grupė: asmenys, turintys intelekto ir (ar) psichikos negalią.

Pagrindinės veiklos: 1. Dienos užimtumo veikla sutrikusio intelekto žmonių globos bendrijos „Utenos viltis“ (J. Basanavičiaus g. 70, Utena) patalpose iki 25 asmenų; 2. Grupinio gyvenimo namų veikla Utenos šeimos ir vaiko gerovės centro Pačkėnų savarankiško gyvenimo namų padalinyje, Rožių g. 4, Pačkėnai, Utenos sen., Utenos r., 10 asmenų. 3. Apsaugoto būsto paslauga. Planuojama tikslinei grupei nupirkti 4 apsaugotus būstus 12 asmenų.

08-02-03 priemonė: Projekto „Perėjimas nuo institucinės globos prie bendruomeninių paslaugų Sostinės regione, Vidurio Vakarų Lietuvos regionuose" įgyvendinimas.

Savivaldybės administracija nuo 2024 m. įgyvendina „Perėjimas nuo institucinės globos prie bendruomeninių paslaugų Vidurio ir Vakarų Lietuvos regione“ projektą. Finansuojama veikla – 1 atvejo vadybininko etato išlaikymas. Atvejo vadybininkas, dirbdamas su individualių ir kompleksinių poreikių turinčiais asmenimis, vertina, planuoja, organizuoja ir koordinuoja paslaugų, reikalingų asmens poreikių tenkinimui, įgyvendinimą. Atvejo vadybininkas teikia palydėjimo, informavimo, konsultavimo ir atstovavimo paslaugas asmeniui.

08-02-04 priemonė: Projekto „Atviros jaunimo erdvės Utenoje įkūrimas“ įgyvendinimas.

Priemonėje numatytomis lėšomis siekiama sukurti Utenos rajono jaunuoliams erdvę, kuri leistų jiems integruotis į visuomenę ir būti socialiai aktyviais piliečiais. Projekto įgyvendinimo metu bus sukurta moderni, jaunimo poreikius atliepianti Atvira jaunimo erdvė, kurioje numatomos 4 patalpos, kuriose numatytas šildymas, apšvietimas, vėdinimo sistema, sanitarinės patalpos, bei tiekiamas vanduo. Taip pat erdvė turės visą reikalingą infrastruktūrą bei įrangą lankytojų veikloms vykdyti, bus įsikūrusi miesto parke, labai patrauklioje vietoje jaunimui ir lengvai surandama. Atviroje jaunimo erdvėje numatoma organizuoti įvairias veiklas, pavyzdžiui, jaunuoliai galės užsiimti mėgstama veikla, įgyvendinti savo idėjas, diskutuoti jiems rūpimais klausimas bei pagal poreikį gauti emocinį palaikymą. Taip pat numatoma, kad erdvėje bus organizuojama ir prevencinė veikla. Bus organizuojamos paskaitos, pokalbiai, įvairūs užsiėmimai jaunimui aktualiomis temomis. Erdvėje bus skiriamas dėmesys jaunimo iniciatyvų skatinimui, kad jauni žmonės su specialistų pagalba galėtų įgyvendinti jiems svarbias idėjas. Siekiant užtikrinti visus jaunuolių poreikius, erdvėje bus organizuojamos ir individualios konsultacijos.

08-02-05 priemonė: Projekto „Senjorų dienos centro Utenoje įkūrimas“ įgyvendinimas.

Utenos rajono savivaldybės administracija įgyvendina 2021 – 2027 metų Europos Sąjungos fondų investicijų programos, Lietuvos Respublikos valstybės biudžeto ir savivaldybės biudžeto lėšomis bendrai finansuojamos Regioninės pažangos priemonės Nr. 09-003-02-02-11 (RE) „Sumažinti pažeidžiamų visuomenės grupių gerovės teritorinius skirtumus“ projekto Nr. 29-410-P-0004 „Senjorų dienos centro Utenoje įkūrimas“ (toliau – Projektas) sutartį. Projekto tikslas – įkurti dienos centrą senyvo amžiaus asmenims, kuriame numatoma organizuoti ir teikti paslaugas, siekiant mažinti jų socialinę atskirtį bei sudaryti sąlygas realizuoti savo sugebėjimus ir pomėgius. Projekto veikla – Senjorų dienos centro Utenoje įkūrimas. Projekto poveiklės: infrastruktūros sukūrimas senjorų dienos centrui Utenoje; sukurtos infrastruktūros veiklai reikalingų baldų ir įrangos įsigijimas; automobilio, pritaikyto senyvo amžiaus asmenims poreikiams, įsigijimas.

08-02-06 priemonė: Projekto „Užsienio kilmės Lietuvos gyventojų integracijos procesų koordinavimo plėtra Lietuvos Respublikos savivaldybėse" įgyvendinimas.

Utenos rajono savivaldybės administracija dalyvauja projekte Nr. PMIF-2.01-V-02-01 „Užsienio kilmės Lietuvos gyventojų integracijos procesų koordinavimo plėtra Lietuvos Respublikos savivaldybėse“ (toliau – Projektas), kurį vykdo Socialinių paslaugų priežiūros departamentas prie Socialinės apsaugos ir darbo ministerijos, kartu su partneriais: 16 Lietuvos savivaldybių ir VŠĮ Diversity Development. Projekto tikslas – gerinti Lietuvos Respublikoje esančių ne ES valstybių narių piliečių arba asmenų be pilietybės integracijos savivaldos lygmenyje procesus bei stiprinti ilgalaikę šių asmenų integracijos procesų stebėseną. Projekto veiklos: 1. užsienio kilmės Lietuvos gyventojų integracijos koordinatorių (toliau – koordinatorių) pareigybių saivaldybėse steigimas ir išlaikymas; 2. koordinatorių ir savivaldybės administracijos atstovų mokymų, diskusijų užsieniečių integracijos temomis organizavimas ir vykdymas; 3. mokymosi vizitų Lietuvoje ir (ar) užsienio valstybėse, skirtų koordinatoriams, organizavimas ir vykdymas; 4. koordinatorių tinklaveikos organizavimas ir vykdymas; 5. mokslinio instrumento (metodikos), skirto įvertinti, kaip ne ES piliečiai vertina integracijos procesus, parengimas, išbandymas ir rezultatų pristatymas LR socialinės apsaugos ir darbo ministerijai. Projekto trukmė – 2024 m. spalio 1 d. – 2028 m. gruodžio 31 d.

Siektinas Projekto rezultatas – Užsienio kilmės Lietuvos gyventojų integracijos procesų koordinavimo sistemos Lietuvos Respublikos savivaldybėse kūrimas, užtikrinant tinkamų, įvairiapusių ir poreikius atliepiančių paslaugų teikimą per veiksmingą Koordinatorių tinklo Lietuvos savivaldybėse veiklą. Projektui įgyvendinti skirta 2 936 004,88 Eur. Utenos rajono savivaldybės administracijai tenkanti dalis - 114 235,12 Eur. Projektas bendrai finansuojamas iš Prieglobsčio, migracijos ir integracijos fondo 2021–2027 metų veiksmų programos lėšų. Projekto tikslams įgyvendinti kiekvienoje savivaldybėje bus įsteigtas užsienio kilmės Lietuvos gyventojų integracijos koordinatoriaus etatas, kurio pareigybė bus išlaikoma projekto lėšomis. Utenos rajono savivaldybės užsienio kilmės Lietuvos gyventojų integracijos koordinatorius darbą Utenos rajono savivaldybės administracijoje pradėjo nuo 2025 m. sausio 3 d.

08-02-07 priemonė: Priemonė: Projekto „Institucinės globos pertvarka Utenos rajone (II etapas)" įgyvendinimas

Sprendžiant problemą, projektu siekiama plėtoti paslaugų, reikalingų įgyvendinti institucinės globos pertvarką, infrastruktūrą asmenims su intelekto ir/ar psichikos negalia Kėdainių rajono savivaldybės teritorijoje. Projekto tikslas - didinti asmenų su proto ir (arba) psichikos negalia, savarankiškumą ir taip įgalinti juos gyventi bendruomenėje pagal jų poreikį, teikiant socialines paslaugas grupinio gyvenimo namuose ir dienos centre. Pagrindinės veiklos - grupinio gyvenimo namų veikla Liepų g.1, Leliūnai, Leliūnų sen., Utenos r., kuriuose apsigyvens iki 10 tikslinės grupės asmenų. Pagal poreikį bus modernizuotos patalpos, praplatinti įėjimai bei atlikti kiti reikalingi remonto darbai. Bus įsigyti būtiniausi baldai bei įranga. Dienos užimtumo veikla K. Ladygos g. 20, Utena – iki 25 tikslinės grupės asmenų, Pagal poreikį bus modernizuotos patalpos, praplatinti įėjimai bei atlikti kiti reikalingi remonto darbai, bus įsigyti būtiniausi baldai bei įranga. Taip pat bus įsigyta netarši transporto priemonė.

	08-03 Tęstinės veiklos uždavinys. Sukurti šeimos gerovę užtikrinančių paslaugų ir priemonių sistemą ir gauti reikiamą pagalbą Utenos rajono savivaldybėje.

Numatoma vykdyti šias priemones:

08-03-01 priemonė: Asmenų ir šeimų aprūpinimas būstu ir jo plėtra.

Utenos rajono savivaldybės turimas savivaldybės būstas ir socialinis būstas yra nuomojamas Utenos rajono savivaldybės nepasiturintiems gyventojams, turintiems teisę į savivaldybės būstą ir socialinį būstą. Asmenų (šeimų), laukiančių socialinio būsto, sąraše Savivaldybės administracijos duomenimis, šiuo metu yra 114 šeimų. Prioritetas teikiamas socialinio būsto plėtrai, perkant ar kitokiu būdu įsigyjant butus, todėl kasmet numatomos lėšos šiam tikslui pasiekti.

08-03-02 priemonė: Finansinės pagalbos šeimynoms teikimo užtikrinimas.

Įgyvendinant Lietuvos Respublikos šeimynų įstatymo nuostatas, Utenos rajono savivaldybėje garantuojama savivaldybės finansinė ir materialinė pagalba šeimynos veiklai užtikrinti, savivaldybės mero nustatyta tvarka kompensuojamos faktiškai patirtos ir pagrįstos šeimynos steigimo išlaidos. Sėkmingai Utenos rajone vaikus, netekusius tėvų globos, globoja 6 šeimynos, jų teikiamos socialinės globos paslaugos yra ne tik ekonomiškai efektyvesnės už socialinę globą institucijoje, bet ir kokybiškesnės, nes globojamiems vaikams sudaromos sąlygos, artimos biologinėje šeimoje gyvenančių vaikų gyvenimo sąlygoms.

08-03-03 priemonė: Socialinių paslaugų organizavimas savarankiško gyvenimo namuose.

Utenos Šeimos ir vaiko gerovės centro Pačkėnų savarankiško gyvenimo namuose teikiama apgyvendinimo savarankiško gyvenimo namuose socialinė paslauga. Tai namų aplinkos sąlygų sukūrimas ir reikalingų paslaugų suteikimas asmenims (šeimoms), kuriems nereikia nuolatinės, intensyvios priežiūros, sudarant jiems sąlygas savarankiškai tvarkytis asmeninį (šeimos) gyvenimą. Asmenys (šeimos), iš dalies padedami socialinio darbuotojo ar individualios priežiūros darbuotojų, patys tvarkosi buitį (gaminasi maistą, moka už komunalines paslaugas, apsiperka); apgyvendinimo savarankiško gyvenimo namuose paslauga konkrečiam asmeniui gali būti teikiama, atsižvelgiant į jo poreikius.

08-03-04 priemonė: Emigracijos, nedarbo mažinimo ir pagalbos jaunai šeimai veiklų įgyvendinimas.

Utenos rajono savivaldybės taryba sprendimu patvirtino Utenos rajono savivaldybės šeimos stiprinimo tvarkos aprašą, kuris numato papildomas subsidijas, išmokas ir kompensacijas jaunoms šeimoms. Utenos rajono savivaldybėje gyvenamąją vietą deklaravusios jaunos šeimos gali kreiptis dėl finansinės paskatos jaunai šeimai pirmam būstui įsigyti, būsto nuomos išlaidų jaunoms šeimoms kompensavimo, vienkartinės išmoks gimus vaikui, kortelės pirmokų kanceliarinėms prekėms įsigyti, naujagimio kraitelių. Utenos rajono savivaldybės šeimos stiprinimo tvarkos aprašu siekiama sudaryti kuo palankesnes sąlygas gauti finansinę paskatą jaunoms šeimoms pirmam būstui įsigyti, taip pat kuriant palankiausią vaiko augimui, vystymui ir ugdymui aplinką Utenoje.

08-03-06 priemonė: Atviro darbo su jaunimu veiklos įgyvendinimas.

Atvirasis darbas su jaunimu – darbo su jaunimu forma, kuria siekiama visiems jauniems žmonėms, nepriklausomai nuo jų socialinės padėties, suteikti galimybes saugiai leisti laisvalaikį, užsiimti juos dominančia veikla, o esant poreikiui – padedant kompetentingiems jaunimo darbuotojams spręsti kasdienybėje kylančius iššūkius ir klausimus. Atviras darbas savitas tuo, kad dalyvavimas siūlomose veiklose nėra saistomas „privalomumu“: norintis dalyvauti jaunas žmogus neprivalo įsipareigoti lankytis nuolat ir nustatytu laiku užsiimti tam tikra veikla – jaunas žmogus pats sprendžia, kaip naudoti savo laiką. Atvirasis darbas yra skirtas jaunuoliams, kurie ieško saugios aplinkos, naujų bendrumo, buvimo kartu formų; turi laisvo laiko, tačiau nežino, kaip ir kur jį turiningai praleisti; išsiskiria savo rūbais, kalba, elgesiu, taip išreikšdami savąjį kitoniškumą. Atvirasis darbas su jaunimu yra atliekamas atviroje jaunimo erdvėje (AJE). AJE yra kultūros, švietimo, kūno kultūros ir sporto ar socialines paslaugas teikiančio juridinio asmens nuosavybės, patikėjimo teise ar nuomos, panaudos sutarčių pagrindais valdoma patalpa, kurioje atliekamas darbas su jaunimu, grindžiamas savanorišku jaunų žmonių apsisprendimu dalyvauti šioje veikloje ir užtikrinantis jų įsitraukimą į šią veiklą. Atviroje jaunimo erdvėje dirba jaunimo darbuotojas – tai suaugęs asmuo, veikiantis už formaliojo švietimo ir ugdymo sistemos, šeimos ir darbinės veiklos ribų, siekiantis asmeninio ir socialinio jaunų žmonių tobulėjimo tiek per individualų darbą su atskirais asmenimis, tiek dirbdamas su grupėmis ar bendruomenėmis bei turintis šiam darbui reikalingų profesinių kompetencijų.

08-03-07 priemonė: Projekto „Materialinio nepritekliaus mažinimas" įgyvendinimas.

Europos Sąjungos paramos lėšomis finansuojamame „Materialinio nepritekliaus mažinimas Lietuvoje“ projekte savivaldybė kartu su nevyriausybinėmis organizacijomis dalyvauja partnerio teisėmis. Paramos gavėjai – asmenys, kurių pajamos vertinamos pagal Lietuvos Respublikos socialinės apsaugos ir darbo ministerijos patvirtintus dydžius, savivaldybės nustatytais atvejais, pagal savivaldybės nustatytą ir taikomą pajamų dydį. Materialinio nepritekliaus mažinimo programos lėšos naudojamos: maisto produktams ir būtinojo vartojimo prekėms įsigyti (lėšų pervedimas į paramos gavėjams išduotas socialines ar joms lygiavertes korteles); maisto donacijoms finansuoti (besibaigiančio ir paskutinės dienos galiojimo produktai, kurie nemokamai atiduodami paramos gavėjams); papildančioms veikloms finansuoti (pavyzdžiui, įvairūs mokymai, teisinės, medicininės, psichologinės konsultacijos paramos gavėjams). Utenos rajono savivaldybės administracijos ir Utenos rajono socialinių paslaugų centro atsakingi darbuotojai priima gyventojų prašymus, vertina pajamas, įtraukia asmenis į paramos pagal MNM programą gavėjų sąrašus.

	08-04 Tęstinės veiklos uždavinys. Užtikrinti išmokų ir kompensacijų mokėjimą.

Numatoma vykdyti šias priemones:

08-04-01 priemonė: Socialinės paramos mokiniams mokėjimas.

Siekiant labiau finansiškai padėti nepasiturinčioms šeimoms, mokiniams nemokamas maitinimas, parama mokinio reikmenims įsigyti skiriami vadovaujantis Lietuvos Respublikos socialinės paramos mokiniams įstatymu.

08-04-02 priemonė: Individualios pagalbos teikimo išlaidų kompensacijų mokėjimas.

Lietuvos Respublikos tikslinių kompensacijų įstatymas reglamentuoja tikslines individualios pagalbos teikimo išlaidų kompensacijas, padedančias užtikrinti asmenų su negalia individualiųjų poreikių tenkinimą ir (ar) kompensuoti išlaidas, patirtas tenkinant asmenų su negalia individualiuosius poreikius. Įsigaliojus Lietuvos Respublikos asmens su negalia teisių apsaugos pagrindų įstatymo pakeitimams, savivaldybės administracija dalyvauja vertinant asmens savarankiškumą kasdienėje veikloje ir sudarant pagalbos planą bei organizuoja ir užtikrina pagalbos plane numatytų individualių pagalbos priemonių tenkinimą.

08-04-03 priemonė: Išmokų vaikams mokėjimas.

Šeimoms, auginančioms vaikus, yra skiriamos Lietuvos Respublikos išmokų vaikams įstatyme nustatytos vienkartinės ir periodinės išmokos, užtikrinančios finansinę paramą šeimoms, auginančioms vaikus ar įvaikius, ir vaikams, netekusiems tėvų globos, jų dydžiai, asmenų, turinčių teisę gauti išmokas, kategorijos, šių išmokų skyrimo ir mokėjimo sąlygos, tvarka ir finansavimas.

08-04-04 priemonė: Socialinių išmokų ir kompensacijų mokėjimas.

Įgyvendinant Lietuvos Respublikos piniginės socialinės paramos nepasiturintiems gyventojams įstatymo nuostatas, Lietuvoje taikoma bendroji pajamų ir turto įvertinimu pagrįsta piniginės socialinės paramos teikimo sistema. Nepasiturintiems gyventojams mokama socialinė pašalpa, garantuojanti minimalias lėšas prasimaitinti, ir teikiamos būsto šildymo išlaidų, geriamojo vandens išlaidų ir karšto vandens išlaidų kompensacijos, skirtos būsto išlaikymo išlaidoms iš dalies padengti. Teisę gauti piniginę socialinę paramą turi bendrai gyvenantys asmenys (vienas gyvenantis asmuo), kai suaugę asmenys yra išnaudoję visas kitų pajamų gavimo galimybes ir negali savarankiškai apsirūpinti pakankamomis pragyvenimui lėšomis. Jeigu daugiabučio namo butų savininkai įgyvendino ar įgyvendina valstybės ir (ar) savivaldybės remiamą daugiabučio namo atnaujinimo (modernizavimo) projektą, jų bendrai gyvenantiems asmenims arba vienam gyvenančiam daugiabučio namo buto savininkui, kurie turi teisę į būsto šildymo išlaidų kompensaciją atnaujinamame (modernizuojamame) bute, šildymo ir nešildymo sezono metu Vyriausybės ar jos įgaliotos institucijos nustatyta tvarka apmokamos jiems tenkančios kiekvieno mėnesio kredito ir palūkanų įmokos per kredito sutartyje nustatytą kredito grąžinimo laikotarpį.

Vadovaujantis Lietuvos Respublikos paramos mirties atveju įstatymu bei Europos Sąjungos socialinės apsaugos sistemų koordinavimo reglamentais teikiama parama mirties atveju, mokant laidojimo pašalpą bei teikiant paramą užsienyje mirusių (žuvusių) Lietuvos Respublikos piliečių palaikams parvežti į Lietuvos Respubliką.

Asmenims su negalia, auginantiems vaikus, kurių šeimose nėra darbingų asmenų, mokamos išmokos komunalinių paslaugų, elektros energijos, kuro įsigijimo ar telefono išlaidoms padengti.

Valstybės parama teikiama įvairiomis išmokomis, siekiant nors iš dalies atlyginti asmenims ir jų šeimų nariams, nukentėjusiems dalyvaujant rezistenciniame pasipriešinime, atliekant būtinąją karinę tarnybą sovietinėje armijoje, kovojant už Lietuvos Respublikos laisvę 1991 m. sausio 11–13 d.

Savivaldybės administracija, vadovaudamasi Lietuvos Respublikos socialinės apsaugos ir darbo ministro 2022 m. lapkričio 24 d. įsakymu Nr. A1-780 „Dėl Vienkartinės išmokos įsikurti gyvenamojoje vietoje savivaldybės teritorijoje ir (ar) mėnesinės kompensacijos atlyginimui švietimo teikėjui už vaiko, ugdomo pagal ikimokyklinio ar priešmokyklinio ugdymo programas, išlaikymą apmokėti, skiriamų užsieniečiams, kuriems suteikta laikinoji apsauga, skyrimo ir finansavimo tvarkos aprašo patvirtinimo“, skiria ir moka vienkartines išmokas įsikurti ir (ar) mėnesines kompensacijas vaiko ugdymo išlaidoms apmokėti laikinąją apsaugą Lietuvos Respublikoje gavusiems užsieniečiams.

08-04-05 priemonė: Vienkartinių, periodinių, tikslinių, sąlyginių pašalpų ir kitos paramos mokėjimas.

Vienkartinė, tikslinė, periodinė, sąlyginė pašalpa skiriama siekiant padėti sudaryti būtiniausias gyvenimo sąlygas asmenims, kurių darbo, socialinio draudimo ir kitokios pajamos dėl objektyvių, nuo jų nepriklausančių priežasčių yra nepakankamos, kad jie (jos) galėtų pasirūpinti savimi. Vienkartinė, tikslinė, periodinė, sąlyginė pašalpa neužtikrina ilgalaikio ekonominio ir socialinio saugumo, o tik padeda asmenims išgyventi sunkiomis materialinėmis sąlygomis. Vienkartinė, tikslinė, periodinė, sąlyginė pašalpa mokama iš Savivaldybės biudžeto lėšų.

Utenos rajono savivaldybės tarybai patvirtinus Kompensacijų taikymo už komunalinių atliekų tvarkymą tvarkos aprašą, kuriuo nustatė kompensacijas, sumažinant 50 proc. pastoviosios įmokos dalį už komunalinių atliekų surinkimą iš atliekų turėtojų ir atliekų tvarkymą gyvenamosios paskirties objektuose socialinės pašalpos gavėjams, daugiavaikėms šeimoms, nekilnojamo turto savininkams, turintiems nekilnojamąjį turtą Mockėnų kaime bei 20 proc. pastoviosios įmokos dalies – gyvenamosios paskirties objekto savininkui, vienam deklaravusiam gyvenamąją vietą tame objekte, kompensuojant 100 proc. pastoviosios įmokos dalį už komunalinių atliekų surinkimą iš atliekų turėtojų ir atliekų tvarkymą religinės paskirties objektuose.

08-04-06 priemonė: Asmens palaikų pervežimo ir laidojimo paslaugų organizavimas.

Įgyvendinant Lietuvos Respublikos žmonių palaikų laidojimo įstatymo, Lietuvos Respublikos žmogaus mirties nustatymo ir kritinių būklių įstatymo nuostatas, savivaldybėje vykdomas mirusių (žuvusių) žmonių palaikų pervežimas, saugojimas, nenustatytos tapatybės žmogaus palaikų ir palaikų, dėl kurių atsiėmimo mirusiojo artimieji nesikreipia laidojimas iš savivaldybės biudžeto lėšų.

Programos asignavimų esminių pakeitimų, palyginti su praėjusiais 2024 metais, paaiškinimai. Pagal išvardintus prioritetus 2025-2027 metams, šioje programoje planuojamos lėšos sumažėjo: bendruomeninės veiklos stiprinimo įgyvendinimui, finansinei pagalbai šeimynoms. Tačiau padidėjo lėšos piniginei socialinei paramai (kompensacijoms už šildymą, kreditus, palūkanas, karštą ir šaltą vandenį), būsto pritaikymui žmonėms su negalia, socialinėms paslaugoms, socialinės globos paslaugoms (šeimynoms), socialinės reabilitacijos paslaugoms asmenims su negalia, socialinių paslaugų įstaigoms išlaikyti, keleivių pervežimo paslaugoms. Numatytos lėšos mokyklinio autobuso įsigijimui ir UAB „Utenos autobusų parkas“ įstatinio kapitalo didinimui (autobusams įsigyti). Taip pat numatomos lėšos naujiems projektams: Socialinio būsto plėtra Utenos mieste, Institucinės globos pertvarka Utenos rajone (I etapas), Perėjimas nuo institucinės globos prie bendruomeninių paslaugų Sostinės regione, Vidurio ir Vakarų Lietuvos regionuose, Užsienio kilmės Lietuvos gyventojų integracijos procesų koordinavimo plėtra Lietuvos Respublikos savivaldybėse, Atviros jaunimo erdvės Utenoje įkūrimas, „Senjorų dienos centro Utenoje įkūrimas" įgyvendinimas.

Programa yra tęstinė ir neterminuota.

Programos vykdytojai – Utenos rajono savivaldybės administracija, Socialinių reikalų ir sveikatos apsaugos skyrius, Utenos rajono Užpalių gimnazija, Utenos Vyturių progimnazija, Utenos Aukštakalnio progimnazija, Utenos Krašuonos progimnazija, Utenos rajono Sudeikių daugiafunkcis centras, Utenos vaikų ir jaunimo užimtumo centras, Utenos šeimos ir vaiko gerovės centras, Utenos socialinių paslaugų centras, Utenos rajono savivaldybės Leliūnų socialinės globos namai.

Programos koordinatoriai:

Daiva Pečionė, Vicemerė, tel. +370 661 90862; el. p. daiva.pecione@utena.lt;

Inga Šakalienė, Socialinių reikalų ir sveikatos apsaugos skyriaus vedėja, tel. +370 626 26018, el.p. inga.sakaliene@utena.lt.

3 lentelė. Utenos rajono savivaldybės 2025-2027 metų 08 Socialinės apsaugos plėtojimo programos uždaviniai, priemonės, asignavimai ir kitos lėšos (tūkst. eurų) pateikiamos Microsoft Excel formatu 16 priede.

4 lentelė. Utenos rajono savivaldybės 2025-2027 metų 08 Socialinės apsaugos plėtojimo programos uždaviniai, priemonės ir jų stebėsenos rodikliai pateikiami Microsoft Excel formatu 17 priede.

V SKYRIUS

SAVIVALDYBĖS VALDOMŲ ĮMONIŲ IR VIEŠŲJŲ ĮSTAIGŲ PLANUOJAMOS PASIEKTI PAGRINDINIŲ VEIKLOS RODIKLIŲ REIKŠMĖS

2 lentelė. Savivaldybės valdomų įmonių ir viešųjų įstaigų planuojami pasiekti pagrindiniai veiklos rodikliai ir jų reikšmės

Eil. Nr.	Savivaldybės valdomos įmonės ar viešosios įstaigos pavadinimas/ Vertinimo rodiklio pavadinimas	Matavimo vnt.	Planuojamos rodiklių reikšmės

2025 metais	2026 metais	2027 metais
1	2	3	4	5	6
Utenos rajono savivaldybės valdomų įmonių planuojami pasiekti pagrindiniai veiklos rodikliai ir jų reikšmės
1.	UAB „Utenos autobusų parkas“
1.1.	Įdiegta elektroninių bilietų pardavimo sistema	Vnt.	1
1.2.	Didinti užsakomųjų reisų Lietuvoje skaičių	Proc.	6	6	6
1.3.	Nutrauktų reisų miesto maršrutuose dalis nuo bendro reisų skaičiaus	Proc.	Ne daugiau kaip 0,1	Ne daugiau kaip 0,1	Ne daugiau kaip 0,1
1.4.	Sumažinta nutrauktų reisų priemiestyje dalis nuo praėjusių metų nutrauktų reisų priemiestyje skaičiaus	Procentiniai punktai	15	15	15
1.5.	Įsigyta netaršių, vidutinio dydžio autobusų	Vnt.	3
1.6.	Parengtas ir pateiktas savivaldybei pastato K. Donelaičio g. (dirbtuvės, bendras plotas 600 kv. m) ir teritorijos įveiklinimo ar nuomos galimybių planas	Vnt.	1
1.7.	Parengtas ir pateiktas savivaldybei įmonės veiklos efektyvumo planas	Vnt.	1
1.8.	Įdiegta išmaniųjų kasos aparatų su saugos moduliu ir bankinių kortelių nuskaitymo įranga	Vnt.	30
2.	UAB „Utenos butų ūkis“
2.1.	Padidintas administruojamų namų skaičius	Vnt.	3	3	3
2.2.	Atnaujintų/ modernizuotų daugiabučių skaičius	Vnt.	10	10	10
2.3.	Paviešinti informaciją gyventojams apie sėkmingai įgyvendintus projektus, pastatų atnaujinimo (modernizavimo) naudą. Po kiekvieno užbaigto objekto pridavimo vietinėje spaudoje ir/ar socialiniuose tinkluose paviešinti informaciją	Proc.	100	100	100
2.4.	Avarinių situacijų likvidavimo trukmė, ne ilgiau kaip	Dienos	3	3	3
2.5.	Įdiegti kortelių skaitytuvai atsiskaitymui kasose	Proc.	100
2.6.	Sumažinta popierinių sąskaitų dalis nuo likusių popierinių sąskaitų skaičiaus	Proc.	20	20	20
2.7.	Padidinta savitarnos atsiskaitymų dalis nuo bendro nenaudojančių savitarnos funkcionalumo skaičiaus	Proc.	20	20	20
2.8.	Atlikti daugiabučių gyvenamųjų namų remonto paslaugų per metus ne mažiau kaip už 50 tūkst. Eur	Proc.	100	100	100
2.9.	Įrengti saulės elektrinę ant Bendrovės administracinio pastato stogo	Vnt.	1
2.10	Atnaujinti (modernizuoti) Bendrovės administracinį pastatą (jei vyks kvietimai atlikti pastatų atnaujinimą (modernizavimą) su kompensacija)	Proc.	100
2.11.	Plėsti teikiamų paslaugų spektrą (šiukšlių išvežimas, valymo paslaugos ir kt.) daugiabučių namų gyventojams. Pasitvirtinti naujų paslaugų įkainius	Vnt.	3
3.	UAB „Utenos komunalininkas“
3.1.	Užtikrinta, kad metinių pajamų dalis iš trečiųjų šalių sudarytų ne mažiau kaip x proc. nuo visų pajamų	Proc.	6	6	6
3.2.	Patvirtinta paviršinių nuotekų bazinė kaina	Eur	X
3.3.	Įsigytas mažiau taršus arba elektra varomas atliekų vežimo automobilis	Vnt.	1
3.4.	Įsigytas mažiau taršus ar elektra varomas mechanizmas viešųjų erdvių, želdynų ir želdinių priežiūrai	Vnt.	1
3.5.	Padidinta elektroninėmis priemonėmis teikiamų mokėjimo pranešimų dalis nuo visų teikiamų skaičiaus	Proc.	20	20	20
3.6.	Padidinta savitarnos vartotojų dalis nuo 2023 m. esančio savitarnos vartotojų skaičiaus	Proc.	15	15	15
3.7.	Savivaldybės valdančiajai institucijai pristatyti veiklos rezultatai pateikiant ketvirtinę pelno (nuostolio) ataskaitą	Kartai	4	4	4
3.8.	Pakeista didesnės galios kaip 150 W natrio šviestuvų į ekonomiškesnius LED šviestuvus	Proc.	25	25	25
4.	UAB „Utenos šilumos tinklai“
4.1.	Atnaujintų ir pramoniniu būdu izoliuotų šilumos tiekimo trasų vamzdynų kiekis	Km	1,0	1,0	1,0
4.2.	Pramoniniu būdu izoliuotų vamzdynų nepraeinamuose kanaluose	km	0,1	0,1	0,1
4.3.	Atnaujintų antžeminių šilumos tiekimo trasų vamzdynų kiekis	km	0	0,2	0
4.4.	Užtikrinta, kad perdavimo nuotoliai trasose sudarys mažiau kaip	Proc.	14	14	14
4.5.	Sumažinta popierinių sąskaitų dalis nuo bendro sąskaitų skaičiaus, jas pakeičiant elektroninėmis sąskaitomis	Proc.	10	10	10
4.6.	Pajungtų prie centralizuotų šilumos tiekimo tinklų naujų privačių namų vartotojų skaičius	Vnt.	5	5	5
4.7.	Pajungtų prie centralizuotų šilumos tiekimo tinklų naujų įmonių ar daugiabučių namų skaičius	Vnt.	2	2	2
4.8.	Pajungta prie centralizuotų šilumos tiekimo tinklų naujų garų vartotojų skaičius	Vnt.	0	0	1
5.	UAB „Utenos vandenys“
5.1.	Užtikrinta vartotojams tiekiamo geriamojo vandens atitiktis keliamiems kokybės reikalavimams	Proc.	100	100	100
5.2.	Užtikrinta, kad nuotekos, surenkamos ir išleidžiamos iš Utenos miesto ir kaimų valyklų, būtų išvalomos iki aplinkosauginių reikalavimų, o susidaręs dumblas sutvarkytas naujai pastatytuose dumblo apdorojimo įrenginiuose iki galutinio produkto – pelenų, siekiant jo panaudojimo	Proc.	100	100	100
5.3.	Užtikrinta, kad per metus planuojamų geriamojo vandens tiekimo pertrūkių nepatirtų daugiau kaip x procentų abonentų ir vartotojų (išskyrus geriamojo vandens apskaitos prietaisų įrengimą ar keitimą)	Proc.	10	10	10
5.4.	Užtikrinta, kad planuotų nuotekų tvarkymo pertrūkių nepatirtų daugiau kaip x procentų prie nuotekų tvarkymo infrastruktūros prijungtų abonentų ir vartotojų	Proc.	5	5	5
5.5.	Ne mažiau kaip x proc. bendrovėje naudojamos elektros energijos pagaminta iš atsinaujinančių šaltinių	Proc.	30	30	35
Viešųjų įstaigų, kurių savininkė yra savivaldybė arba kai savivaldybė turi 50 procentų ir daugiau balsų visuotiniame dalininkų susirinkime, planuojami pasiekti pagrindiniai veiklos rodikliai ir jų reikšmės
1.	VšĮ Šv. Klaros palaikomojo gydymo ir slaugos ligoninė
1.1.	Įstaigoje taikomos kovos su korupcija priemonės, numatytos sveikatos apsaugos ministro tvirtinamoje Sveikatos priežiūros srities korupcijos prevencijos programoje	-	ASPĮ įtraukta į Skaidrių asmens sveikatos priežiūros įstaigų sąrašą	ASPĮ įtraukta į Skaidrių asmens sveikatos priežiūros įstaigų sąrašą	ASPĮ įtraukta į Skaidrių asmens sveikatos priežiūros įstaigų sąrašą
1.2.	ASPĮ patirtos sąnaudos asmens sveikatos priežiūros, visuomenės sveikatos priežiūros ir farmacijos specialistų profesinės kvalifikacijos tobulinimui	Proc.	Ne mažiau kaip 0,50 proc. ASPĮ darbo užmokes- čio sąnaudų, neįskaitant darbdavio socialinio draudimo įmokų	Ne mažiau kaip 0,50 proc. ASPĮ darbo užmokes- čio sąnaudų, neįskaitant darbdavio socialinio draudimo įmokų	Ne mažiau kaip 0,50 proc. ASPĮ darbo užmokes- čio sąnaudų, neįskaitant darbdavio socialinio draudimo įmokų
1.3.	ASPĮ vidutinio darbo užmokesčio pokytis	ASPĮ vidutinio darbo užmokesčio augimas, proc.	Ne mažiau 10 proc.	Ne mažiau 10 proc.	Ne mažiau 10 proc.
2.	VšĮ Utenos ligoninė
2.1.	Įstaigoje taikomos kovos su korupcija priemonės, numatytos sveikatos apsaugos ministro tvirtinamoje Sveikatos priežiūros srities korupcijos prevencijos programoje	-	ASPĮ įtraukta į Skaidrių asmens sveikatos priežiūros įstaigų sąrašą	ASPĮ įtraukta į Skaidrių asmens sveikatos priežiūros įstaigų sąrašą	ASPĮ įtraukta į Skaidrių asmens sveikatos priežiūros įstaigų sąrašą
2.2.	Informacinių technologijų diegimo ir plėtros lygis (pacientų elektroninės registracijos sistema, įstaigos interneto svetainės išsamumas, darbuotojų darbo krūvio apskaita, įstaigos dalyvavimo elektroninėje sveikatos sistemoje mastas)	ASPĮ registracijų specializuo-toms ambulatori-nėms asmens sveikatos priežiūros paslaugoms gauti atliekama per IPR IS**	95	95	95
2.3.	Vidutinė hospitalizuotų pacientų gydymo trukmė įstaigoje pagal sveikatos apsaugos ministro nustatytas paslaugų grupes	Vidutinė chirurgijos paslaugų grupės gydymo trukmė, dienomis	Ne ilgiau kaip 6,8 dienos	Ne ilgiau kaip 6,8 dienos	Ne ilgiau kaip 6,8 dienos

Vidutinė terapijos paslaugų grupės gydymo trukmė, dienomis	Ne ilgiau kaip 7,1 dienos	Ne ilgiau kaip 7,1 dienos	Ne ilgiau kaip 7,1 dienos
2.4.	Lovos užimtumo rodiklis įstaigoje pagal sveikatos apsaugos ministro nustatytas paslaugų grupes	ASPĮ aktyvaus gydymo lovų užimtumas, proc.	Ne mažiau kaip 70 proc.	Ne mažiau kaip 70 proc.	Ne mažiau kaip 70 proc.
2.5.	Įstaigoje iš PSDF lėšų apmokėtų brangiųjų tyrimų ir procedūrų, kurių stebėsena atliekama, skaičius, medicinos, kuriomis atlikti brangieji tyrimai ir procedūros, panaudojimo efektyvumas	Kompiuterinės tomografijos aparatų apkrova, tyrimų skaičius per 1 d.d.	Ne mažiau kaip 15 kompiute-rinės tomografi-jos tyrimų per 1 d.d. vienu kompiute-rinės tomogra-fijos aparatu	Ne mažiau kaip 15 kompiute-rinės tomografi-jos tyrimų per 1 d.d. vienu kompiute-rinės tomogra-fijos aparatu	Ne mažiau kaip 15 kompiute-rinės tomografi-jos tyrimų per 1 d.d. vienu kompiute-rinės tomogra-fijos aparatu
2.6.	ASPĮ patirtos sąnaudos asmens sveikatos priežiūros, visuomenės sveikatos priežiūros ir farmacijos specialistų profesinės kvalifikacijos tobulinimui	Proc.	Ne mažiau kaip 0,15 proc. ASPĮ darbo užmokes- čio sąnaudų, neįskaitant darbdavio socialinio draudimo įmokų	Ne mažiau kaip 0,15 proc. ASPĮ darbo užmokes- čio sąnaudų, neįskaitant darbdavio socialinio draudimo įmokų	Ne mažiau kaip 0,15 proc. ASPĮ darbo užmokes- čio sąnaudų, neįskaitant darbdavio socialinio draudimo įmokų
2.7.	ASPĮ vidutinio darbo užmokesčio pokytis	ASPĮ vidutinio darbo užmokesčio augimas, proc.	Ne mažiau 8 proc.	Ne mažiau 8 proc.	Ne mažiau 8 proc.
3.	VšĮ Utenos pirminės sveikatos priežiūros centras
3.1.	Įstaigoje taikomos kovos su korupcija priemonės, numatytos sveikatos apsaugos ministro tvirtinamoje Sveikatos priežiūros srities korupcijos prevencijos programoje	-	ASPĮ įtraukta į Skaidrių asmens sveikatos priežiūros įstaigų sąrašą	ASPĮ įtraukta į Skaidrių asmens sveikatos priežiūros įstaigų sąrašą	ASPĮ įtraukta į Skaidrių asmens sveikatos priežiūros įstaigų sąrašą
3.2.	Informacinių technologijų diegimo ir plėtros lygis (pacientų elektroninės registracijos sistema, įstaigos interneto svetainės išsamumas, darbuotojų darbo krūvio apskaita, įstaigos dalyvavimo elektroninėje sveikatos sistemoje mastas)	ASPĮ registracijų pirminio lygio ambulatorinėms asmens sveikatos priežiūros paslaugoms gauti atliekama per IPR IS**	70	70	70
3.3.	ASPĮ patirtos sąnaudos asmens sveikatos priežiūros, visuomenės sveikatos priežiūros ir farmacijos specialistų profesinės kvalifikacijos tobulinimui	Proc.	Ne mažiau kaip 0,15 proc. ASPĮ darbo užmokes- čio sąnaudų, neįskaitant darbdavio socialinio draudimo įmokų	Ne mažiau kaip 0,15 proc. ASPĮ darbo užmokes- čio sąnaudų, neįskaitant darbdavio socialinio draudimo įmokų	Ne mažiau kaip 0,15 proc. ASPĮ darbo užmokes- čio sąnaudų, neįskaitant darbdavio socialinio draudimo įmokų
3.4.	ASPĮ vidutinio darbo užmokesčio pokytis	ASPĮ vidutinio darbo užmokesčio augimas, proc.	Ne mažiau 8 proc.	Ne mažiau 8 proc.	Ne mažiau 8 proc.
4.	VšĮ Utenos turizmo informacijos centras
4.1.	Metinis turizmo informacijos centro unikalių lankytojų skaičiaus augimas	Proc.	15	10	5
4.2.	TIC sekėjų soc. tinkluose (FB) skaičiaus augimas	Proc.	5	5	5
4.3.	Apsilankymų Utenos turizmo informacijos centro interneto svetainėje skaičiaus augimas	Proc.	5	5	5
5.	VšĮ Utenos verslo informacijos centras
5.1.	Suteiktų konsultacijų skaičius	Vnt.	200	220	200
5.2.	Verslumą skatinančių programų skaičius	Vnt.	2	2	2
5.3.	Jaunimo integracijos į darbo rinką skatinimo programa	Vnt.	1	1	1
5.4.	Kūrybinių industrijų centro „Taurapilis” lankytojų lankomumo skaičius	Vnt.	14000	15000	16000

ASPĮ* - Asmens sveikatos priežiūros įstaiga

IPR IS** - Išankstinė pacientų registracijos informacinė sistema

VI SKYRIUS

KITA SVARBI INFORMACIJA

Utenos rajono savivaldybės tarybos 2020 m. gruodžio 17 d. sprendimu Nr.TS-335 „Dėl Utenos rajono savivaldybės infrastruktūros plėtros įmokos tarifo nustatymo“ bei Utenos rajono savivaldybės tarybos 2021 m. vasario 23 d. sprendimu Nr. TS-45 „Dėl Utenos rajono savivaldybės tarybos 2020 m. gruodžio 17 d. sprendimo Nr. TS-335 „Dėl Utenos rajono savivaldybės infrastruktūros plėtros įmokos tarifo nustatymo“ pakeitimo“ yra patvirtintas 0 (nulinis) infrastruktūros plėtros įmokų tarifas, todėl šiai dienai Programos lėšų yra 0 (nulis). 2025 metais Utenos rajono savivaldybės tarybai bus teikiamas svarstyti šio tarybos sprendimo keitimas, kuriame bus diferencijuoti infrastruktūros plėtros įmokų tarifai (nebe nuliniai). Tarybos sprendimu pritarus planuojamiems tarifams, bus galima planuoti Savivaldybės infrastruktūros plėtros rėmimo programos lėšas bei šių lėšų panaudojimo planą 2025-2027 metams.

3 lentelė. Utenos rajono savivaldybės infrastruktūros plėtros priemonių planas 2025-2027 metams, tūkst. Eur.

SAVIVALDYBĖS INFRASTRUKTŪROS PLĖTROS PRIEMONIŲ PLANAS, tūkst. Eur.
Strateginio veiklos plano priemonės kodas	Eilės Nr.	Priemonės pavadinimas	Finansavimo šaltinis	Bendras lėšų poreikis	Lėšų poreikis, tūkst. Eur.

2025 m.	2026 m.	2027 m.
1. Inžinerinės savivaldybės infrastruktūros plėtra
1.1. Šilumos perdavimo tinklų plėtra (vykdytojas - UAB „Utenos šilumos tinklai)
1	ŠT rekonstrukcija nuo ŠK-25-14A iki J. Basanavičiaus g. 59, 61	UŠTNL	59,0	30,0	29,0	0,00

Iš viso:	59	30	29	0,00
2	ŠK-22 rekonstrukcija	UŠTNL	12,0	8,0	4,0	0,00

Iš viso:	12,0	8,0	4,0	0,00
3	ŠT rekonstrukcija nuo bekanalės 2DN76/140 iki Statybininkų g. 3	UŠTNL	20,00	0,0	20,0	0,00

Iš viso:	20,00	0,0	20,0	0,00
4	Šilumos tiekimo įvadas Aušros g. 43	UŠTNL	7,20	7,20	0,00	0,00

Iš viso:	7,20	7,20	0,00	0,00
5	Naujų vartotojų įvadų pajungimas prie CŠT	UŠTNL	45,00	15,00	15,00	15,00

Iš viso:	45,00	15,00	15,00	15,00
6	ŠT įrengimas nuo ŠKi-30 iki įvado į Kupiškio g. 50, 52	UŠTNL	87,00	87,00	0,00	0,00

Iš viso:	87,00	87,00	0,00	0,00
7	I-os magistralės garotiekio rekonstrukcija	UŠTNL	120,00	0,0	120,00	0,00

Iš viso:	120,00	0,0	120,00	0,00
8	I magistralės DN500 nejudamų atramų rekonstrukcija	UŠTNL	13,50	4,50	4,50	4,50

Iš viso:	13,50	4,50	4,50	4,50
9	ŠT rekonstrukcija nuo ŠK-25-10 iki ŠK-25-14	UŠTNL	401,00	401,00	0,00	0,00

Iš viso:	401,00	401,00	0,00	0,00
10	ŠT rekonstrukcija nuo bekanalės 2DN300 iki įvadų S. Dariaus S. Girėno g. 12, 14	UŠTNL	103,00	103,00	0,00	0,00

Iš viso:	103,00	103,00	0,00	0,00
11	ŠT rekonstrukcija nuo ŠK-21 iki ŠK-22 DN500 ir įvadų Vaižganto g. 36, 38,40, Užpalių g. 66, Statybininkų g. 3	UŠTNL	693,00	0,00	0,00	693,00

Iš viso:	693,00	0,00	0,00	693,00
12	Šilumos kamerų ŠK-8 ir ŠK-25 atnaujinimas	UŠTNL	45,00	45,00	0,00	0,00

Iš viso:	45,00	45,00	0,00	0,00
13	Naujas ŠT įvadas į Užpalių g. 81 (PC "Bikuva")	UŠTNL	28,0	0,0	28,0	0,00

Iš viso:	28,0	0,0	28,00	0,00
14	Naujas ŠT įvadas į Aukštakalnio g.19	UŠTNL	8,60	0,00	8,60	0,00

Iš viso:	8,60	0,00	8,60	0,00
15	Naujas ŠT įvadas į Donelaičio g. 30X	UŠTNL	6,58	0,00	6,58	0,0

Iš viso:	6,58	0,00	6,58	0,0
16	Naujas ŠT įvadas į K. Donelaičio g. 30X	UŠTNL	16,00	0,00	16,00	0,00

Iš viso:	16,00	0,00	16,00	0,00
Iš viso priemonėms:	1664,88	700,70	251,68	712,50
1.2. Geriamo vandens tiekimo ir nuotekų tinklų plėtra (vykdytojas – UAB „Utenos vandenys“)
1	Prioritetines vandentiekio ir nuotekų infrastruktūros statyba pagal gyventojų paraiškas	UVNL	2851,60	1006,40	1014,80	830,40

Iš viso:	2851,60	1006,40	1014,80	830,40
Iš viso priemonėms:	2851,60	1006,40	1014,80	830,40
1.3. Susisiekimo infrastruktūros plėtra (vykdytojas – Utenos rajono savivaldybės administracija)
1	Užpalių gatvės dalies rekonstrukcija	KPPP	0,00	0,00	0,00	0,00

SB	100,0	100,0	0,00	0,00
2	Gaspariškių gatvės dalies rekonstrukcija	KPPP	1500,00	500,00	1000,00	0,00

SB	0,00	0,00	0,00	0,00
3	Metalo g., Utenoje, dalies rekonstravimas	KPPP	1300,00	1300,00	0,00	0,00

SB	0,00	0,00	0,00	0,00
4	Svajonių gatvės dalies, Utenoje, įrengimas (rekonstravimas)	KPPP	800,00	200,00	600,00	0,00

SB	0,00	0,00	0,00	0,00
5	Šviesoforų postų pertvarkymas Utenos mieste	KPPP	160,00	30,00	130,00	0,00

SB	30,00	30,00	0,00	0,00
Iš viso:	3890,00	2160,00	1730,00	1000,0
Finansavimo šaltinių žymėjimas: SB - Savivaldybės biudžeto lėšos UŠTNL - UAB „Utenos šilumos tinklai" nuosavos lėšos UVNL - UAB „Utenos vandenys" nuosavos lėšos KPPP – Kelių priežiūros ir plėtros programos lėšos

______________